- MRK
- ←
- ۲
- →

۲
بئر ائفلئجئن شفاسي
(متّا 9:‏1-‏8، لوقا 5:‏17-‏26) ۱
بئر نچه گون سونرا عئسا گئنه کفرناحوما گلدي و اونون اِوده اولماسينين خبري ياييلدي ۲ و او قدر چوخ آدام اورايا ييغيلدي کي، قاپي آغزيندا دا بله ير قالمادي و عئسا اونلارلا تارينين کلاميندان دانيشيردي. ۳ بو آرادا بئر عئدّه، ائفلئج آدامي دؤرد نفرئن وسئله​سئله داشي‌ييب اونون يانينا گتئردئلر. ۴ آمّا آداملارين چوخلوغوندان اونا ياخينلاشا بئلمه‌دئلر. اونون اوچون ده عئسانين اولدوغو اِوئن داميني سؤکوب يارديلار و ائفلئج آدامي ياتاغي​ ائله آشاغي اِندئردئلر. ۵ عئسا اونلارين ائمانيني گؤرنده ائفلئجه ددي: “اوغول، گوناهلارين باغيشلاندي.” ۶ آمّا عالئملردن بئر نچه​سي اورادا اوتوروب اورَکلرئنده دوشونوردولر: ۷ “بو آدام نه اوچون بله کوفرلر دانيشير؟ تاريدان باشقا کئم گوناهلاري باغيشلايا بئلر؟” ۸ عئسا روحوندا اونلارين اؤز آرالاريندا بله دوشوندوکلرئني آنلاييب اونلارا ددي: “نه اوچون اورکلرئنئزدن بله فئکئرلر کچئردئرسئنئز؟ ۹ هانسي داها آسان‌دير؟ ائفلئجه «گوناهلارين باغيشلاندي» دمک؟ يوخسا «قالخ، دؤشه‌يئني گؤتور گت» دمک؟ ۱۰ آمّا بئله​سئنئز کي، ائنسان اوغلونون ير اوزونده گوناهلاري باغيشلاماق قودرتي وار…” عئسا ائفلئجه ددي: ۱۱ “سنه ديئرم قالخ، دؤشه‌يئني گؤتور و اوئنه گت.” ۱۲ او آندا ائفلئج يردن قالخيب دؤشه‌يئني گؤتوردو و هامينين گؤزو قاباغيندا چيخيب گتدي. اله کي، هامي تعجّوبدن مات قالدي و تاريني حمد ادئب ديئردئلر: “بله بئر شي اصلا گؤرمه​مئشدئک.”
لاوئنئن چاغيريلماسي
(متّا 9:‏9-‏13، لوقا 5:‏27-‏32) ۱۳ عئسا گئنه دهنزئن قيراغينا گتدي و بوتون خالق اونون يانينا گلدي و او دا اونلارا تعلئم ورئردي. ۱۴ يولدان کچنده آلفاعوس اوغلو لاوئني باج ييغيلان يرده اوتورموش گؤردو و اونا ددي: “منئم داليمجا گل.” لاوي ده قالخيب اونون دالينجا گتدي. ۱۵ عئسا لاوئنئن اوئنده سوفره باشيندا اوتورموشدو. بئر چوخ باج ييغانلار و گوناهکارلار دا او و شاگئردلرئله سوفره باشيندا اوتورموشدولار. چونکي چوخ آداملار اونون دالينجا گدئردئلر. ۱۶ فرئسئلرئن عالئملري عئسانين گوناهکارلار و باج ييغانلارلا يمک يدئيئني گؤرنده اونون شاگئردلرئنه ددئلر: “نه اوچون او، باج ييغانلار و گوناهکار آداملارلا ييئب-ائچئر؟” ۱۷ عئسا بو سؤزو اشئدن زامان اونلارا ددي: “صاغ آداملار يوخ، ناخوشلار طبئبه مؤحتاجديرلار. من صالح آداملاري يوخ، گوناهکار آداملاري دعوت اتمه‌يه گلمئشم.”
اوروج حاقّيندا
(متّا 9:‏14-‏17، لوقا 5:‏33-‏39) ۱۸ يحيانين شاگئردلري و فرئسئلر اوروج توتموشدولار. بونلار عئسانين يانينا گلئب اونا ددئلر: “يحيانين و فرئسئلرئن شاگئردلري نه اوچون اوروج توتورلار، آمّا سنئن شاگئردلرئن اوروج توتمورلار؟” ۱۹ عئسا اونلارا ددي: “بَيئن قوناقلاري، بَي اونلارلا اولان واخت، مگر اوروج توتارلار؟ نه قدر کي، بَي اونلارلا وار، اونلار اوروج توتا بئلمزلر. ۲۰ آمّا او گونلر يتئشه​جک کي، بَي اونلارين الئندن آليناجاق و او زامان اونلار اوروج توتاجاقلار. ۲۱ هچ کس کؤهنه پالتارا تزه قوماشدان ياماق تئکمز. يوخسا تزه ياماق کؤهنه پالتاردان قوپار و ييرتيق داها پئس اولار. ۲۲ هچ کس ده تزه شرابي کؤهنه تولوقلارا تؤکمز. يوخسا تزه شراب کؤهنه تولوقلاري پارتلادار. هم شراب تؤکولوب گدر، هم ده تولوق تلف اولار. تزه شرابي تزه تولوقلارا تؤکرلر.”
سبّت حاقّيندا
(متّا 12:‏1-‏8، لوقا 6:‏1-‏5) ۲۳ بئر گون عئسا سبّت گونونده شاگئردلري ائله اَکئنلر آراسيندان کچئردي. کچنده شاگئردلر سونبوللري درمه‌يه باشلاديلار. ۲۴ فرئسئلر اونا ددئلر: “باخ! سبّت گونونده جائز اولمايان ائشي نه اوچون گؤرورلر؟” ۲۵ عئسا اونلارا ددي: “آيا هچ اوخوماييبسينيز کي، داوود و اونونلا آج اولانلار، آج و مؤحتاج قالاندا نه اتدئلر؟ ۲۶ نجه داوود باش کاهئن اَبياتارين زامانيندا تارينين اِوئنه گئرئب، تارييا تقدئم اولونموش چؤره‌يي يدي و اونونلا اولانلارا دا وردي، حال بو کي، اونلاري يمک کاهئنلردن باشقا هچ کسه جائز ديئلدي؟!” ۲۷ و عئسا اونلارا ددي: “ائنسان سبّت گونو اوچون يوخ، سبّت گونو ائنسان اوچون اولوب. ۲۸ بونا گؤره ائنسان اوغلو سبّت گونونون ده صاحئبئدئر.”

- MRK
- ←
- ۲
- →

© 2008 Bible Society of Azerbaijan