- NUM
- ←
- ۳۵
- →

۳۵
لاوئلی‌لره آيريلان شهرلر ۱ اوردون چايينين يانيندا، اَرئحانين موقابئلئنده اولان موآب اووالاريندا رب موسا ائله دانيشيب اونا ددي: ۲ “ائسرايئل اؤولادلارينا امر ات کي، مولک اتدئکلري تورپاقدا، لاوئلی‌لره ياشاماق اوچون شهرلر ورسئنلر؛ سن شهرلرئن اطرافيندا لاوئلی‌لره اوتلاقلار دا ور. ۳ بلجه، لاوئلی‌لرئن ياشاماق اوچون شهرلري اولاجاق، مال-حيوانلاري، سورولري و بوتون باشقا حيوانلاري اوچون ده اوتلاقلاري اولاجاق. ۴ لاوئلی‌لره وره‌جيئن شهرلرئن اطرافينداکي اوتلاقلار، شهر دوواريندان مئن قولاچ اوزاناجاق. ۵ شهر اورتادا اولوب، شهرئن باييريندان شرق طرفئني ائکي مئن قول‌آچ ، جنوب طرفئني ائکي مئن قول‌آچ، قرب طرفئني ائکي مئن قول‌آچ، و شئمال طرفئني ائکي مئن قول‌آچ اؤلچون. بو اونلار اوچون شهر اوتلاقلاري اولسون. ۶ لاوئلی‌لره وره‌جيئن شهرلرئن آلتيسي پناه شهري اولاجاق کي، آدام اؤلدورَن بئري اورايا قاچا بئلسئن. بونلاردان باشقا قيرخ ائکي شهر ده ورئن. ۷ لاوئلی‌لره وره‌جيئن شهرلرئن جَمي قيرخ سکّئز شهر اولاجاق. اونلاري اوتلاقلاري ائله بئرلئکده ورئن. ۸ ائسرايئل اؤولادلاريندان لاوئلی‌لره وره‌جيئن شهرلري هر قبئله‌يه دوشَن پايين نئسبَتئنده آلين؛ چوخ شهري اولان قبئله‌دن چوخ شهر، آز شهري اولان قبئله‌دن آز شهر آلين.”
پناهگاه شهرلر
(تثنئيه ۴: ۴۱- ۴۳، ۱۹: ۱- ۱۳؛ يوشع ۲۰: ۱- ۹) ۹ سونرا رب موسا ائله دانيشيب اونا ددي: ۱۰ “ائسرايئل اؤولادلاري ائله دانيش و اونلارا دِه: «سئز اوردون چاييني کچئب کَنَعان تورپاغينا گئرنده ۱۱ اؤزونوز اوچون بعضی شهرلري پناهگاه شهرلر سچئن کي، سَهوَن آدام اؤلدورَن اورايا قاچسين. ۱۲ بونلار اؤله‌نئن قئصاصيني آلاندان پناهگاه شهرلرئنئز اولسون کي، آدام اؤلدورَن شخص جاماعاتين قاباغيندا موحاکئمه اولونانا قدر اؤلدورولمه‌سئن. ۱۳ وره‌جيئنئز بو آلتي شهر پناهگاه شهرلر اولسون. ۱۴ اوردون چايينين او بئري تاييندا اوچ شهر و کَنَعان تورپاغيندا دا اوچ شهر ورئن. بونلار پناهگاه شهرلر اولسون. ۱۵ بو آلتي شهر ائسرايئل اؤولادلارينا، آرالاريندا ياشايان ياد اِللی‌لره و قرئبلره پناهگاه شهرلري اولاجاق؛ بله کي سهون بئرئني اؤلدورَن هر کس اورايا قاچا بئلسئن. ۱۶ اگر بئري دمئر بئر آلَتله آيري بئرئني ووروب اؤلدورب، او آدام قاتئلدئر. قاتئل اؤلدورولمه‌لي‌دئر. ۱۷ اگر بئري آيري بئرئني بئر داشينان وورسا و آدام اؤلسه، اوندا او آدام قاتئلدئر. قاتئل اؤلدورولمه‌لي‌دئر. ۱۸ و يا اگر اونو الئنده‌کي آغاج بئر آلَتله وورسا و او آدام اؤلسه، او آدام قاتئلدئر. قاتئل اؤلدورولمه‌لي‌دئر. ۱۹ تؤکولَن قانين قئصاصيني آلان، اؤزو قاتئلي اؤلدورسون، اونونلا راست گلدئيي زامان اؤلدورسون. ۲۰ اگر اونو کئنله ائته‌له‌يئب و يا کمئنده دوروب اونا طرف بئر شي آتيب اؤلدوروب، ۲۱ يا دا عداوته گؤره اونو الي ائله ووروب اؤلدوروب، ووران گرک اؤلدورولسون. او قاتئلدئر، تؤکولَن قانين قئصاصيني آلان آدام قاتئله راست گلدئيي زامان اونو اؤلدورسون. ۲۲ لاکئن عداوتي اولماياراق بئرئني قَفلَتَن ائته‌له‌مئش اولسا، و يا کمئنده دورمادان اونا بئر شي آتميش اولسا، ۲۳ يا دا اونو گؤرمه‌مئش اوستونه آدام اؤلدوره بئلَن بئر داش دوشوردوب اؤلدورموش اولسا، حال بو کي، اونا دوشمن ديئلمئش و زئيان يتئرمک ده ائستمه‌مئشدئر، ۲۴ او زامان، آدام اؤلدورَنله تؤکولَن قانين قئصاصيني آلان آدام آراسيندا بو حؤکملره موطابئق جاماعات حؤکم چيخارداجاق. ۲۵ جاماعات آدام اؤلدوره‌ني، تؤکولَن قانين قئصاصيني آلانين الئندن قورتاراجاق، قاچديغي پناهگاه شهره گری گؤندره‌جک؛ و او، موقدّس ياغلا مسح اولونموش باش کاهئنئن اؤلومونه قدر اورادا قالاجاق. ۲۶ اگر آدام اؤلدورَن قاچديغي پناهگاه شهرئن سرحدئني کچسه، ۲۷ او واخت اگر تؤکولَن قانين قئصاصيني آلان آدام، اؤلدوره‌ني پناهگاه شهرئن سرحد کناريندا تاپيب اؤلدورسه، او، قاتئل ساييلماياجاق. ۲۸ چونکي آدام اؤلدورَن، باش کاهئنئن اؤلومونه قدر، پناه توتدوغو شهرده قالمالي ائدي. لاکئن باش کاهئنئن اؤلوموندن سونرا اؤز مولکو اولان تورپاغينا قاييدا بئلر. ۲۹ بونلار نسئلدن-نسله بوتون ياشاديغينيز يرلرده قايدا و حؤکم اولاجاق. ۳۰ آدام اؤلدورَن، شاهئدلرئن شهادتي ائله اؤلدورولسون. لاکئن هچ بئر قاتئل تک شاهئدئن شهادتي ائله اؤلدورولمه‌سئن. ۳۱ اؤلوم جزاسينا لايئق قاتئلئن جاني اوچون کفّاره آلمايين، چونکي او، اؤلدورولمه‌لي‌دئر. ۳۲ پناهگاه شهرئنه قاچان اوچون کفّاره آلمايين کي، باش کاهئنئن اؤلوموندن قاباق تورپاغينا دؤنوب ياشاسين. ۳۳ بلجه اولدوغونوز اؤلکه‌ني نجئسلَمه‌يئن. چونکي قان تؤکمک اؤلکه‌ني نجئس ادر، و اؤلکه‌ده تؤکولَن قانين عوضي آنجاق اونو تؤکه‌نئن قاني ائله کفّاره اولونا بئلر. ۳۴ ياشاديغينيز، اؤلکه‌ني کي، من ده اوندا ساکئنم، نجئس اتمه‌يئن. چونکي من ائسرايئل اؤولادلاري آراسيندا ساکئن اولان ربّم.»”

- NUM
- ←
- ۳۵
- →

© 2008 Bible Society of Azerbaijan