- PSA
- ←
- ۵۹
- →

۵۹
۱ مني دوشمنلرئمدن قورتار، اي تاريم!
اوستومه قالخانلاردان مني حئفظ ات. ۲ فئساد ائشله‌ينلردن منه خئلاص ور،
آدام اؤلدورنلردن منه نئجات ور. ۳ باخ، جانيم اوچون کمئنده اوتورورلار؛
گوجلولر منئم ضئدّئمه بئرله‌شئرلر؛
نه عوصيانيمدان اؤتري، نه ده گوناهيمدان اؤتري، يارب! ۴ تقصئرسئز اولدوغوم حالدا قاچيب اؤزلرئني حاضيرلاييرلار.
منئم ائمداديم اوچون اويان و باخ، ۵ سن، اي قوشونلارين تاريسي رب!
بوتون مئلّتلري جزالانديرماق اوچون اويان؛
خيانتکار پئس آداملارين هچ بئرئنه رحم اتمه. سِلا ۶ آخشام واختي دؤنورلر،
ائت کئمي اولويورلار،
شهرئن اطرافيندا گزئرلر. ۷ دوغرودان دا آغيزلاريندان کئفئر قوسورلار،
دوداقلاريندا قيلينج وار،
فئکئرله‌شرلر: “کئم اشئدئر؟” ۸ لاکئن يارب، سن اونلارا گولورسن؛
بوتون مئلّتلري ائستهزا ادئرسن. ۹ اي منئم قووّتئم، سني گؤزله‌يئرم.
چونکي تاري منئم قالامدير. ۱۰ منئم رحئم تاريم پئشوازيما چيخاجاق؛
تاري دوشمنلرئمئن هلاکيني منه گؤرسده‌جک. ۱۱ اونلاري اؤلدورمه، يوخسا خالقيم اونودار؛
قووّتئنله اونلاري داغيت،
آلچاق ات، اي پروردئگار، قالخانيميز. ۱۲ آغيزلارينين گوناهي اوچون،
دوداقلارينين سؤزلري اوچون،
ددئکلري لعنتلر و يالانلار اوچون،
قوي تکبّورلرئنئن تله‌سئنه دوشسونلر. ۱۳ قضبله اونلاري محو ات، محو ات،
اله کي، آرتيق اونلاردان بئر نئشان دا قالماسين.
قوي بئلسئنلر کي،
يعقوبون نسلي اوستونه تاري سلطنت ادئر،
دونيانين آخيرينا کئمي سلطنت ادئر. سِلا ۱۴ آخشام واختي دؤنورلر،
ائت کئمي اولويورلار،
شهرئن اطرافيندا گزئرلر، ۱۵ اونلار يمک اوچون آوارا گزئرلر،
اگر دويماسالار، اولايارلار. ۱۶ آمّا من سنئن قووّتئنه حمد اوخوياجاغام؛
سحر واختي سنئن محبّتئني اوجا سَسله اوخوياجاغام.
چونکي سن منئم قالام اولموشدون،
منئم دارليق گونومده پناهيم! ۱۷ سنه، اي منئم قووّتئم،
سنه پرستئش نغمه‌سي اوخوياجاغام،
چونکي منئم قالام تاري‌دير،
مني سِوَن تاريم!

- PSA
- ←
- ۵۹
- →

© 2008 Bible Society of Azerbaijan