- 1CH
- ←
- ۲۹
- →

۲۹
معبده گتئرئلَن نذئرلر ۱ داوود پادشاه بوتون جاماعاتا ددي: “تارينين سِچدئيي اوغلوم سوليمان جاوان و تجروبه‌سئزدئر و بو ائش بؤيوکدور، چونکي بو معبد ائنسان اوچون يوخ، رب تاري اوچوندور. ۲ بوتون سَعيئمله تاريمين معبدئندن اؤتري، قيزيل شيلر اوچون قيزيل، گوموش شيلر اوچون گوموش، بورونج شيلر اوچون بورونج، دَمئر شيلر اوچون دَمئر، آغاج شيلر اوچون آغاج، دامارلي عقئق داشلاري و اونلارين ساغاناقلاري، جوربه‌جور رنگلي داشلار، هر جور قئيمتلي داشلار و چوخلو مرمر داشلار حاضيرلاميشام. ۳ بوندان علاوه، تاريمين معبدئنه اولان سِوگئم اوزوندن، موقدّس معبد اوچون حاضيرلاديغيم هر شيدن علاوه نه قدر قيزيل-گوموش خزئنَم وارسا، اونو دا تاريمين معبدي اوچون ورئرم: ۴ اوفئر قيزيليندان اوچ مئن تالانت قيزيلي، يدّي مئن تالانت خالئص گوموشو بئنالارين دوواريني اؤرتمک اوچون، ۵ قيزيل شيلر اوچون قيزيلي، گوموش شيلر اوچون گوموشو اوستالارين دوزَلده‌جَيي بوتون ائشلر اوچون ورئرم. کئم بو گون ائسته‌يئر کي، ربّه اؤز گؤيلو ائله نذئر تقدئم اتسئن؟” ۶ نسئل باشچيلاري، ائسرايئل قبئله‌لرئنئن باشچيلاري، مئن‌باشي‌لار، يوزباشي‌لار و پادشاهين ائشلري اوستونده اولان ريئسلر اؤز گؤيلو ائله ۷ تاري معبدئنئن خئدمتي اوچون بش مئن تالانت و اون مئن دِرهَم قيزيل، اون مئن تالانت گوموش، اون سکّئز مئن تالانت بورونج و يوز مئن تالانت دَمئر وردئلر. ۸ کئمده قئيمتلي داشلار وار ائدي، اونلاري ربّئن معبدئنئن خزئنه‌سئنه ورئردي کي، گِرشون نسلئندن اولان يِخي‌اِلئن نظارتي آلتيندا ائدي. ۹ خالق اونلارين اؤز گؤيلو ائله نذئر ورمه‌سئنه سِوئندي، چونکي بوتون قَلبله ربّه نذئر تقدئم اتمئشدئلر. داوود پادشاه دا چوخ سِوئندي.
داوودون دوعاسي ۱۰ داوود بوتون جاماعاتين گؤزو قاباغيندا ربّه سئتايئش ادئب ددي: “ای آتاميز ائسرايئلئن تاريسي رب، اَزَلدن ابده‌جک موبارکسن! ۱۱ يارب، عظمت، قودرت، جلال، ظفر و حئشمت سنئندئر، دوغرودان دا گؤيلرده و يرده اولان هر شي سنئندئر. يارب، پادشاهليق سنئندئر و حؤکمدار اولاراق اؤزونو اوجالديرسان. ۱۲ وار-دؤولتله حؤرمت سندن گلئر و سن هر شيه حؤکمرانليق ادئرسن. اَلئنده قودرت و گوج وار. هر کسي اوجالتماق و گوجلَندئرمَک سنئن اَلئنده‌دئر. ۱۳ ائندي، ای تاريميز، بئز سنه شوکور ادئرئک و عئزّتلي آدينا حمد ورئرئک. ۱۴ آمّا من کئمَم و خالقيم کئمدئر کي، بو جور اؤز گؤيلو ائله نذئرلر وره بئلک؟ چونکي هر شي سندندئر و سنئن اَلئندن آلديغيميزي سنه ورمئشئک. ۱۵ بئز بوتون آتالاريميز کئمي سنئن قاباغيندا بئر قرئب و قوناغيق. گونلرئمئز يِر اوزونده کؤلگه کئمئدئر و هچ نَيه اومئدئمئز يوخدور. ۱۶ يارب تاريميز، سنئن موقدّس آدينا معبد تئکمک اوچون حاضيرلاديغيميز بوتون بو وار-دؤولت سنئن اَلئنله ورئلئب و بونلارين هاميسي سنئندئر. ۱۷ بئلئرم کي، ای تاريم، سن اوره‌يي ائمتاحان ادئرسن و دوزلويو سِوئرسن. من بوتون بو شيلري اوره‌يئمئن دوزلويو ائله، اؤز گؤيلومله تقدئم اتدئم و ائندي بورادا اولان خالقينين سنه اؤز گؤيلو ائله نذئر وردئيئني شادليقلا گؤردوم. ۱۸ يارب، آتالاريميز ائبراهئمئن، ائسحاقين و ائسرايئلئن تاريسي! خالقينين اوره‌يئنده‌کي ائستَکلرئنده بونو ابده‌جک قورويوب ساخلا و اونلارين اوره‌يئني اؤزونه طرف يؤنَلت. ۱۹ اوغلوم سوليمانا صادئق بئر اورَک ور کي، سنئن امرلرئنه، شهادتلرئنه و قايدالارينا عمل اتسئن، بوتون بو ائشلري گؤرسون و تئکئلئشئنه حاضيرليق گؤردويوم بو معبدي تئکسئن.” ۲۰ داوود بوتون جاماعاتا ددي: “ائندي تارينيز ربّه حمد ادئن.” بوتون جاماعات آتالارينين تاريسي ربّه حمد اتدي. اونلار اَيئلئب ربّه و پادشاها تعظئم اتدئلر.
سوليمانين تخته چيخماسي ۲۱ او گونون صاباحي ربّه قوربانلار کَسدئلر و ربّه يانديرما قورباني اولاراق مئن باش گاميش، مئن باش قوچ، مئن باش قوزو، اونلارين مايع تقدئملرئني و بوتون ائسرايئل اوچون چوخلو قوربانلار تقدئم اتدئلر. ۲۲ او گون اونلار بؤيوک شادليقلا ربّئن قاباغيندا يِيئب-ائچدئلر. سونرا ائکئنجي دفه داوود اوغلو سوليماني پادشاه اتدئلر. رب اوچون اونو حؤکمدار و صادوقو کاهئنلئيه مسح اتدئلر. ۲۳ سوليمان آتاسي داوودون يرئنه پادشاه اولوب ربّئن تختئنده اوتوردو و اوغور قازاندي. بوتون ائسرايئللی‌لر اوندان ائطاعت اتدئلر. ۲۴ بوتون ريئسلر، ائگئد آداملار، هم ده داوودون بوتون اوغوللاري پادشاه سوليمانا باغلي قالماقلاريني اعلان اتدئلر. ۲۵ رب سوليماني بوتون ائسرايئللی‌لرئن گؤزونده چوخ اوجالتدي و اونا اِله بئر پادشاهليق عظمتي وردی کي، اؤزوندن اوّل ائسرايئلده هچ بئر پادشاه اونا مالئک اولماميشدي.
داوودون اؤلومو
(۱پاد. ۲: ۱۰- ۱۲) ۲۶ بلجه، يَسّه اوغلو داوود بوتون ائسرايئل اوستونده پادشاهليق اتدي. ۲۷ اونون ائسرايئل اوستونده پادشاهليق اتدئيي مودّت قيرخ ائل ائدي؛ يدّي ائل خِبروندا و اوتوز اوچ ائل اورشلئمده پادشاهليق اتدي. ۲۸ او، اوزون عؤمور سوروب، ثروت و شؤهرتدن دويموش حالدا، خوش بئر قوجاليق چاغيندا اؤلدو و يرئنه اوغلو سوليمان پادشاه اولدو. ۲۹ پادشاه داوودون اوّلدن آخيرا قدر بوتون ائشلري گؤروجو سَمويئلئن کئتابيندا، پيغمبر ناتانين کئتابيندا و گؤروجو جادين کئتابيندا يازيليبدير. ۳۰ داوودون پادشاهليغي و قودرتي، اونون، ائسرايئلئن و بوتون اؤلکه‌لرئن پادشاهليقلارينين باشينا گلن احوالاتلار باره‌ده يازيليبدير.

- 1CH
- ←
- ۲۹
- →

© 2008 Bible Society of Azerbaijan