- JOB
- ←
- ۳۹
- →

۳۹
۱ آيا داغ کچي‌لرئنئن نه واخت دوغدوغونو بئلئرسن؟ ماراللارين بالالاريني دوغدوغونا باخيبسان؟ ۲ آيا اونلارين بويلو اولان آيلاريني سايا بئلئرسن؟ دوغاجاق واختلاريني دا بئلئرسن؟ ۳ دئزه دوشوب بالالاريني دوغارلار؛ آغري‌لاردان قورتارار. ۴ بالالاري چؤلده بؤيويوب گوج آلار، گِدَر، گری قاييتماز. ۵ چؤل اِشّيئني کئم آزاد بوراخدي؟ وحشي اِشّه‌يئن باغلاريني کئم آچدي؟ ۶ اونا چؤل‌لري مسکن من وردئم، شور چؤللري اونا يورد اتدئم. ۷ شهرئن قالاباليغينا گولر، ناخيرچينين دا هاي-کويونو اشئتمَز. ۸ گَزدئيي تپه‌لر اونون اوتلاغي‌دير. هر جور ياشيل گؤيَرتئني آختارار. ۹ آيا چؤل اؤکوزو راضي اولار کي، سنه ائشله‌سئن؟ آيا گجه‌ني سنئن آخوروندا قالار؟ ۱۰ آيا جوت سورمک اوچون اونو جوته قوشا بئلرسن؟ آيا سنئن دالينجا دره‌لرده شيريم آچا بئلر؟ ۱۱ آيا اونون حدسئز گوجونه بِل باغلايا بئلرسن؟ اونا آغير ائش گؤردوره بئلرسن؟ ۱۲ آيا اونا اعتئبار اده بئلرسن کي، اَکئنئنئن محصولونو داشيسين، اونو خرمنه ييغسين؟ ۱۳ دَوه قوشو قانادلاريني شادليقلا چيرپار، لاکئن اونو لِيله‌يئن قانادي و پرلري ائله موقايئسه اتمک اولماز. ۱۴ يرده يومورتالايير، اونلاري توز-تورپاق اوستونده قيزديرير. ۱۵ ياديندان چيخاردير کي، بئر آياق اونلاري اَزه بئلر، چؤل حيوانلارينين آياغي آلتيندا قالار. ۱۶ بالالاري ائله قَسوَتله رفتار اِدَر، اِله بئل کي، اؤزونونکو ديئل‌لر. چکدئيي زحمتئن بوشا چيخماسيندان قورخماز. ۱۷ چونکي تاري اونا حئکمت ورمه‌يئب، آنلاقدان دا اونا پاي ورمه‌يئب. ۱۸ آمّا گئنه ده قاچماق اوچون قاناد آچاندا هم آتا، هم ده آتلي‌يا گولر. ۱۹ آيا آتا، گوجو سن ورئرسن؟ بوينونا دا يالالي قويان سنسن؟ ۲۰ آيا اونو چَيئرتکه کئمي سيچرادان سنسن؟ اونون شؤوکتلي کئشنَمه‌سي سَهملي‌دئر. ۲۱ آياغينين ديرناغيني دره‌ده يره چيرپار، قووّتئندن کِف اِدَر، سئلاحلي‌لارين قاباغينا چيخار. ۲۲ قورخويا گولر، هچ بئر شيدن قورخماز، قيلينج قاباغيندان دا دؤنمَز. ۲۳ اونون اوستوندن اوخ، پاريلدايان نئزه و مئزراق شئمشَک کئمي کِچَر. ۲۴ هيجان و قضبله يري-يوردو قاپار؛ کَره‌نايين سَسي گلدئکده يرئندن دئک آتيلار. ۲۵ کَره‌ناي چالينان واخت “هئيّا” ديئب کئشنه‌يَر، موحارئبه‌نئن ائيسئني، سرکرده‌لرئن قيشقيرتيسيني، دؤيوشون نعره‌سئني اوزاقدان حئس اِدَر. ۲۶ مگر قيرغي سنئن حئکمتئنله اوچور، قانادلاريني جنوب طرفئنه آچير؟ ۲۷ مگر قارتال سنئن امرلرئنله گؤيه قالخير، يوواسيني اوجالاردا قورور؟ ۲۸ قايادا ياشايار، قايانين اوجوندا، قايانين چاتلاقلاريندا مسکن توتار. ۲۹ شئکاريني اورادان آختارار، گؤزلري اونو اوزاقدان گؤرَر. ۳۰ بالالاري قان سومورَر؛ لِشلر هارادا اولسا، او دا اورادادير.

- JOB
- ←
- ۳۹
- →

© 2008 Bible Society of Azerbaijan