- JOB
- ←
- ۰
- →

JOB
اَيّوبون بئرئنجي ائمتاحاني بئر گون ائلاهي وارليقلار اؤزلرئني تقدئم اتمک اوچون ربّئن حوضورونا گلدئلر و شيطان دا اونلارلا گلدي. رب شيطانا ددي: “هارادان گلئرسن؟” شيطان ربّه جاواب ورئب ددي: “دونياني دولانماقدان، ائچئنده گَزمَکدن.” رب شيطانا ددي: “آيا قولوم اَيّوبا ياخشي بئر دئقَّت اتدئن؟ دونيادا اونون کئمي هچ کس يوخ! کامئل و دوز بئر آدام کي، تاريدان قورخار و پئسلئکدن اؤزونو اوزاق ساخلايار.” او زامان شيطان ربّه جاواب ورئب ددي: “مگر اَيّوب تاريدان بوشونا قورخور؟! مگر سن اونون اطرافينا، اِوئنئن اطرافينا، بوتون وار-يوخونون اطرافينا حاصار چکمه‌يئبسن؟! اونون اَللرئنئن ائشئنه برکت ورئبسن کي، مالي يرده چوخاليب. آمّا ائندي اَلئني اوزات و بوتون وار-يوخونو آرادان آپار. گؤزونون قاباغيندا سنه لعنت اده‌‌جک.” رب شيطانا ددي: “باخ، اونون بوتون وار-يوخو سنئن اَلئنده‌‌دئر، آنجاق اونون اؤزونه اَلئني اوزاتما!” بلجه شيطان ربّئن حوضوروندان اِشئيه چيخدي. بئر گون، او زامان کي، اَيّوبون اوغوللاري و قيزلاري بؤيوک قارداشلارينين اِوئنده يِيئب شراب ائچئردئلر، بئر قاصئد اَيّوبا گلئب ددي: “اؤکوزلر جوت سوروردولر، دئشي اِششَکلر ده اونلارين يانيندا اوتلاييرديلار. او واخت سابالي‌لار هوجوم ادئب اونلاري آپارديلار و نؤکرلري قيلينج آغزيندان کچئرتدئلر. آنجاق تَک من قاچميشام کي، سنه خبر گتئرئم.” بو آدام حله دانيشيردي کي، آيري بئري گلئب ددي: “گؤيدن تارينين اودو دوشوب قويونلاري و نؤکرلري يانديردي و اونلاري تلف اتدي. آنجاق تَک من قاچميشام کي، سنه خبر گتئرئم.” بو آدام حله دانيشيردي کي، آيري بئري گلئب ددي: “کَلدانئلر اوچ دسته اولوب دَوه‌لرئن اوستونه هوجوم گتئردئلر و اونلاري گؤتوروب آپارديلار، نؤکرلري ده قيلينج آغزيندان کچئرتدئلر. آنجاق تَک من قاچميشام کي، سنه خبر گتئرئم.” بو آدام حله دانيشيردي کي، آيري بئري گلئب ددي: “اوغوللارين و قيزلارين بؤيوک قارداشلارينين اِوئنده يِيئب شراب ائچئردئلر کي، بئردن صحرا طرفئندن گوجلو بئر يل گلئب اِوئن دؤرد کونجوندن اله ووردو کي، اِو جاوانلارين اوستونه ييخيلدي و اونلارين هاميسي اؤلدولر. آنجاق تَک من قاچميشام کي، سنه خبر گتئرئم.” او زامان اَيّوب قالخدي، جوبّه‌سئني ييرتدي، باشينين توکلرئني کَسدي، و يره دوشوب سجده اتدي. و ددی: “آنامين قارنيندان لوت چيخديم، اورايا لوت ده گده‌رم. رب وردی، رب ده آلدي. ربّئن آدي موبارک اولسون.” بونلارين هاميسيندا اَيّوب گوناه اتمه‌دي و تارييا ياوا بئر سؤز دِمه‌دي.
اَيّوب او زامان اَيّوب جاواب ورئب ددی: «يقئن بئلئرم کي، بله‌دئر، لاکئن تارينين قاباغيندا ائنسان نجه حاقلي چيخا بئلر؟ اگر بئري اونونلا موباحئثه‌يه دورسا، اونون سؤزلرئنئن مئندن بئرئنه جاواب وره بئلمز. اورَکده حئکمتلي و گوجده قووّتلي اولان اودور، کئم اونون قاباغيندا داياندي و سالامات قالدي؟ اودور کي، داغلاري يرئندن قالديرير، و اونلار بئلمئرلر، اونلاری قضبي ائله آلت-اوست اِدَر. دونياني يرئندن تَرپه‌دن اودور، و اونون سوتونلاري اسئر؛ اودور کي، گونون چيخماماسينا امر ادئر، و اولدوزلارين ائشيغيني اؤرتوب مؤهورله‌يئر. اودور کي، تَک باشينا گؤيلري سَرئر، و دهنزئن شپه‌لري اوستونه آياق باسير. دوبّي-اکبر بورجونو، جبّار و ثورَيّا بورجونو، جنوبون بورجلرئني يارادان اودور. اودور کي، عاغيلا سيغمايان بؤيوک شيلر، سايييا گلمه‌يَن عجايئب ائشلر گؤرور. باخ، يانيمدان اِله کچر کي، اونو گؤرمه‌رم؛ کچئب گدر، هچ حئسّ اتمه‌رم. باخ، قاپيب آپارسا، کئم اونا مانع اولار؟ کئم اونا «نه ادئرسن» دئيه بئلر؟ تاري قضبئني گری دؤنده‌رمز؛ اونون آلتيندا راحَبئن کؤمکچئلري اَيئلئرلر. اوندا من نجه اونا جاواب وره بئله‌رم، حوضوروندا نجه سؤز تاپا بئله‌رم؟ حاقلي دا اولسام، اونا جاواب وره بئلمه‌رم؛ حؤکم اده‌نئمئن رحمئنه گرک يالواريم. اگر اونو چاغيرام و منه جاواب ورسه ده، گئنه ائنانا بئلمه‌رم کي، سَسئمه قولاق آسيرميش. چونکي منی طوفانلا اَزئر، سببسئز يارالاريمي چوخالدير. نَفَسئمي آلماغا قويماياجاق، منی آجيليقلا دولدوراجاقدير. اگر ائش قووّه‌ده‌دئر، باخ، قووّه‌لي اولان اودور. اگر ائش عدالتده‌دئر، کئم اونو محکمه‌يه چکه بئلر؟ صالح اولسام دا، آغزيم منی محکوم اده‌جک؛ کامئل اولسام دا، او منی تقصئرکار چيخارداجاق. من کامئلم؛ اؤزومو هچ بئر شي سايميرام، حياتيما خور باخيرام. هاميسي بئردئر؛ اونا گؤره دِيئرَم: او هم کامئل آدامي يوخ ادئر، هم ده شر آدامي. اگر موصئبت قفئلدن اؤلوم گتئرسه، تقصئرسئزلرئن چاره‌سئزلئيئنه گولور. دونيا شرئرئن اَلئنه ورئلئب؛ حاکئملرئنئن اوزونو اؤرتَن اودور. اگر او ديئل، بس کئمدئر؟ گونلرئم چاپاردان داها سورعتلي گدئر، بئر خيئر تاپمادان قاچيرلار. قاميش قاييقلار کئمي کچئب گدئرلر؛ شئکارينين اوستونه هوجوم ادن قارا قوش کئمي‌دئرلر. اگر دئيَم: شئکايتئمي اونودوم؛ قوصّه‌لي اوزومو دَيئشئب فرحله‌نئم، گئنه ده چکدئيئم بوتون عذابلاردان قورخورام، چونکي منی تقصئرسئز سايماياجاغيني بئلئرم. مادام کي، گئنه گوناهکار چيخاجاغام، بوشونا نئيه بله زحمت چکئم؟ اگر قار سويو ائله يويونسام، اَللرئمي گئلابي ائله تمئزله‌سم، گئنه ده منی چئرکابا آتاجاقسان، پالتاريم بِله، مندن ائيره‌نئر. چونکي او منئم کئمي بشر ديئل کي، اونا جاواب ورئم، و بئرلئکده مَحکَمه‌يه گِدَک. آراميزدا بئر حؤکم ادن ده يوخ کي، اَلئني ائکئمئزئن اوستونه قويسون. قوي تاري آغاجيني بئر اوستومدن گؤتورسون، قوي قورخوسو منی بئر دهشته سالماسين، او زامان اوندان قورخمادان دانيشارديم. آمّا ائچئمده اِله ديئلم.
حئکمت يقئن کي، گوموشون معدني وار، قيزيلين دا تصفئيه اتدئکلري يري. دمئر تورپاقدان آلينير، مئس ده قايادان اَرئدئلئر. ائنسان قارانليغا نهايت قويور. قارانليقدا، ظولمتده قاياني آخير حدّئنه قدر قازيب آختارير. آداملارين ساکئن اولدوغو يردن اوزاق بئر دلئک آچير؛ ائنسان آياغي دَيمه‌يَن يرلرده. فاني ائنساندان اوزاقدا ساللانيب يِللَنه-يِللَنه قالير. ير کي، اوندان چؤرک چيخير، دئبي اود کئمي آلت اوست اولور. قايالاريندان لاجورد داشي چيخير، و اوندا قيزيل توزو وار. اورانين يولونو شئکار قوشو دا بئلمئر، شاهئنئن گؤزو ده اوراني گؤرمه‌يئب. مغرور وحشي حيوانلار اورايا آياق قويماييبلار، ييرتيجي آصلانلار دا اورادان کچمه‌يئب. آدام اَلئني چاخماق داشينا اوزادير؛ داغلاري بونؤوره‌سئندن آلت-اوست ادئر. قايالار ائچئندن تونل‌لر ياريب آچير، گؤزو هر جور قئيمتلي شيي گؤرور. چايلارين آخينتيسينا سدّ چکئر؛ گئزلئني آشکارا چيخاردير. آمّا حئکمتي هارادان تاپماق اولار؟ آنلاغين يري هارادادير؟ ائنسان اونون دَيَرئني بئلمئر، دئرئلر دئياريندا دا اونا راست گلمئر. درئنلئکلر ديئر: «مَنده يوخدور.» دهنز ديئر: «مَنده ديئل.» اونون عوضئنده خالئص قيزيل ورئله بئلمز، قئيمتي گوموشله اؤلچولمَز. اونو اوفئر قيزيلي ائله قئيمتلَندئرمک اولماز، اونو دَيَرلي دامارلي عقئقله، لاجورد داشي ائله دَيَرلَندئرمک اولماز. نه قيزيل اونا تاي اولار، نه ده گؤزل جام، خالئص قيزيل قابلار دا اونا عوض اولا بئلمز. يانيندا مرجانين، بولّورون آدي چکئلمَز؛ حئکمتئن دَيَري مئروارئدن ده اوستوندور. کوشون توپازي اونون تايي ديئل، اونون دَيَري خالئص قيزيللا اؤلچولمَز. بس حئکمت هارادان گلئر؟ آنلاغين يري هارادادير؟ بلجه بوتون دئرئلرئن گؤزلرئندن گئزلي، گؤيون قوشلاريندان اؤرتولودور. هلاکت يري ائله اؤلوم بله ديئر: قولاقلاريميز آنجاق سوراغيني اشئدئب. اونون يولونو تاري آنلايير؛ يِرئني آنجاق او بئلئر. چونکي يرئن او بئري اوجلارينا قدر باخير، و گؤيلرئن آلتينداکي هر شيي گؤرور. يِله گوجونو تعيئن ادنده، سولاري اؤلچَنده، ياغيشا قانون قوياندا، و ائلديريما يول آچاندا؛ حئکمته باخيب قئيمت قويدو؛ اونو برقرار ادئب، هم ده آراشديردي. ائنسانا ددی: باخ، ربدن قورخماق حئکمتدئر، پئسلئکدن چکئلمک آنلاق‌دير!”
اَيّوب اَيّوب گئنه اؤز موباحئثه‌سئنه داوام ورئب ددي: “کاشکي قدئم آيلارداکي کئمي اولسايديم، تارينين منی حئفظ اتدئيي گونلرده‌کي کئمي؛ چيراغينين باشيم اوسته ائشيق ساچديغي، نوري ائله قارانليقدا گَزدئيئم گونلر. کاشکي حياتيمين چئچکلي گونلري گری دؤنسَيدي؛ او زامان کي، تارينين دوستلوغو چاديريمين اوستونده ائدي، او زامان کي، قادئري-موطلق حله منئمله ائدي، و اؤولادلاريم اطرافيمدا دولانيرديلار. او زامان کي، قدملرئم آيرانلا يويولوردو، قايا منئم اوچون ياغ بولاقلاري آخيرديردي. من قاپيدان شهره چيخاندا، ميداندا کورسومو حاضيرلاياندا، جاوانلار منی گؤروب گئزلَنَردئلر، ياشلي‌لار آياغا قالخيب دورارديلار. ريئسلر صؤحبتدن دايانارديلار، اَللرئني آغيزلارينا قويارديلار. امئرلرئن سَسي کَسئلردي، دئللري داماقلارينا ياپيشاردي. قولاق منی اشئدن واخت، منی بَختَوَر چاغيراردي. گؤرَن گؤز ده منی تعرئفله‌يَردي. چونکي کؤمَيه باغيران فاغيري، کؤمه‌يي اولمايان يِتئمي قورتارارديم. اؤلوم آغزيندا اولانين خيئر-دوعاسي اوستومه گلردي، دول آروادين اوره‌يئني شادليقدان اوخوماغا قالديرارديم. صالحلئيي گِيئنَردئم و منه ياراشاردي، عدالتئم منه جوبّه و تاج کئمي ائدي. کورلارا گؤز ائدئم، توپاللارا آياق ائدئم. مؤحتاجلارين آتاسي ائدئم، قرئبلرئن موشکول‌لرئنئن قيدئنه قالارديم. ائنصافسيز آدامين چَنه‌سئني سينديرارديم، شئکاري اونون دئشلرئندن آلارديم. دوشونَردئم: يووامدا اؤله‌جيم، گونلرئمي قوم قدر چوخالداجاغام. کؤکوم سولار طرفئنه ياييلاجاق، بوداقلاريما شِح دوشه‌جک. عئزّتئم يانيمدا تزه قالاجاق، و کامانيم اَلئمده تزه‌لَنه‌جک. منه قولاق آسيب گؤزله‌يَردئلر؛ مشورتئم اوچون ساکئت قالارديلار. هچ کئم سؤزومون اوستوندن سؤز دِمَزدي، سؤزلرئم اوستلرئنه تؤکولردي. منی ياغيش کئمي گؤزله‌يردئلر، ياز ياغيشي کئمي سؤزلرئمي ائچَردئلر. اوزلرئنه گولومسه‌يَنده، گؤزلرئنه ائنانمازديلار، و گولر اوزوم اونلارا جسارت وِرَردي. اونلارين يولونو من سِچَردئم، ريئس کئمي اَيلَشَردئم، عسگرلرئن آراسيندا پادشاه کئمي اوتورارديم، ياسلي‌لارا تسلّی ورنه بَنزه‌يَردئم.
اِلئهو بلجه بو اوچ کئشي اَيّوبا جاواب ورمکدن دايانديلار، چونکي او، اؤز نظرئنده صالح بئر آدام ائدي. لاکئن رام نسلئندن بوزلو بَرَکِلئن اوغلو اِلئهونون قضبي اَيّوبون اوستونه آلوولاندي، چونکي اؤزونو تاريدان داها چوخ حاقلي حساب ادئردي. اونون قضبي او اوچ دوستون اوستونه ده آلوولاندي، چونکي اَيّوبو محکوم اتدئيي حالدا، حله ده اونا بئر جاواب تاپا بئلمه‌مئشدئلر. اِلئهو بوراجاق اَيّوبلا دانيشماغا گؤزله‌مئشدي، چونکي اونلار ياشدا اوندان بؤيوک ائدئلر. لاکئن بو اوچ کئشئنين آغزيندا آرتيق جاواب اولماديغيني گؤرَن واخت، قضبي آلوولاندي. بوزلو بَرَکِلئن اوغلو اِلئهو دانيشيب ددی: “ياشجا من کئچئيَم، آمّا سئز ياشلي؛ اونا گؤره ده چکئندئم، بئلدئيئمي سئزه دِمَکدن قورخدوم. دوشوندوم: قوي اوزون عؤمور سورَنلر دانيشسينلار، قوي چوخ ائل‌لرئن شاهئدلري حئکمت اؤيرَتسئنلر. آمّا دوغرودان دا ائنساندا روح وار، قادئري-موطلقئن نفسي ائنسانا آغيل ورئر. حئکمت ياشدا اولماز، عدالتي درک اتمک، ياشا باخماز. اونا گؤره ده ديئرم: منه قولاق آسين. قويون من ده بئلدئيئمي ديئم. باخين، سئز دانيشارکن، من گؤزله‌دئم، نه دئيه‌جيئزي آختارارکن، من سئزئن دلئلرئنئزه قولاق آسديم. سئزه چوخ دا دئقّت اتدئم، لاکئن سئزدن هچ بئرئنئز اَيّوبون سهو دانيشديغيني ثوبوت اتمه‌دئنئز، اونون سؤزلرئنه جاواب ورمه‌دئنئز. دِمه‌يئن: حئکمت تاپميشيق، اونو ووران ائنسان يوخ، تاري‌دير. اَيّوب سؤزلرئني منئم ضئدّئمه دوزمه‌يئب، من ده سئزئن سؤزلرئنئزله اونا جاواب وِرميه‌جيم. اونلار آرتيق حيران‌ديرلار، جاوابسيز قاليبلار، دِميه بئر سؤزلري ده يوخدور. ائندي کي، اونلار ساکئتدئرلر، ائندي کي، آرتيق جاوابسيز قاليبلار، من مگر گؤزله‌مه‌لي‌يَم؟! من ده جاوابيمي وره‌جيم، من ده بئلدئيئمي گؤرسده‌جيم. چونکي ائچئم سؤزله دولودور؛ ائچئمده‌کي روح منی سيخير. آز قالير باغريم، آچيلماميش شراب کئمي‌، تزه تولوقلار کئمي چاتلاسين. قوي دانيشيم، اؤزومو راحاتلاييم؛ قوي آغيز آچيب جاواب ورئم. هچ کئمئن طرفئني توتماياجاغام، هچ کئمه ده يالتاقليق اتميه‌جيم. چونکي يالتاقبازليغي بئلَن ديئلم، بئلسَيدئم، يارادانيم حياتيمي بئر آندا باشا گتئرَردي!
نتئجه رب اَيّوبا بو سؤزلري دئيَندن سونرا، تِيمانلي اِلئفَزه ددي: “قضبئم سنئن ضئدّئنه و ائکي دوستلارينين ضئدّئنه آلوولانيب. چونکي سئز قولوم اَيّوب کئمي منئم حاقّيمدا دوغرو اولاني دِمه‌دئنئز. ائندي اؤزونوز اوچون يدّي گاميش و يدّي قوچ آليب قولوم اَيّوبون يانينا گدئن و اؤزونوز اوچون يانديرما قوربانيني تقدئم ادئن. قولوم اَيّوب سئزئن اوچون دوعا اتسئن. من ده اونون دوعاسيني قبول ادئب، سئزئنله آخماقليغينيزا گؤره رفتار اتمه‌رم؛ چونکي سئز قولوم اَيّوب کئمي منئم حاقّيمدا دوغرو اولاني دِمه‌دئنئز.” بلجه تِيمانلي اِلئفَز، شواَخلي بئلدَد و نَعَماتلي صوفَر گدئب ربّئن اونلارا ددئکلرئني يرئنه يتئردئلر؛ و رب اَيّوبون دوعاسيني قبول اتدي. اَيّوب دوستلاري اوچون دوعا ادندن سونرا، رب اوندان آلينديقلاريني اونا گری قايتاردي؛ رب اَيّوبا بوتون قاباکي ماليندان ائکي قات آرتيق مال- دؤولَت وردی. اَيّوبون بوتون قارداشلاري و باجيلاري و بوتون اَوّلکي آشنالاري اونون يانينا گلئب اِوئنده اونونلا چؤرک يدئلر و اونون دردئنه شرئک اولدولار و ربّئن اونون باشينا گتئردئيي بوتون بلالاردان اؤتري اونا تسلّی وردئلر. هر بئري اونا بئر پارچا گوموش و بئر قيزيل حالقا وردی. رب اَيّوبون آخير گونلرئني اَوّلکي گونلرئندن داها چوخ برکتلي اتدي؛ اونون ۱۴۰۰۰ قويونو، ۶۰۰۰ دَوه‌سي، ۱۰۰۰ جوت اؤکوزو، و ۱۰۰۰ دئشي اِشّه‌يي وار ائدي. اَيّوبون يدّي اوغلو، اوچ قيزي اولدو. بئرئنجئسئنئن آديني “يِمئما”، ائکئنجئسئنئن آديني “قِصئعا”، اوچوسونون آديني دا “قِرِن‌هَپّوک” قويدو. بوتون اؤلکه‌ده اَيّوبون قيزلاري کئمي گؤزل آرواد هچ يوخ ائدي. آتالاري دا اونلارا قارداشلاري آراسيندا مئراث وردی. بوندان سونرا اَيّوب ۱۴۰ ائل ياشادي و اؤولادلاريني و دؤرد نسئل اؤولادلاريني گؤردو. اَيّوب قوجاليب عؤموردن دويموش اؤلدو.

- JOB
- ←
- ۰
- →

© 2008 Bible Society of Azerbaijan