- AMO
- ←
- ۲
- →

۲
۱ رب بله ديئر:
«موآبلي‌لاري جزاسيز بوراخماياجاغام،
چونکي گوناه اوستونه گوناه اتدئلر،
اِدوم پادشاهينين سوموکلرئني يانديريب
اوندان اَهَنگ حاضيرلاديلار. ۲ بونا گؤره ده موآبا اود ياغديراجاغام کي،
قِرئيّوتون قالالاريني يانديريب-ياخسين.
موآب قيشقيرتي و کَره‌ناي سَسي آلتيندا،
سَس-کويله محو اولاجاق. ۳ اونلارين آراسيندان داورلري کَسئب آتاجاغام،
بوتون باشچيلاريني دا اؤلدوره‌جيم.» رب بله ديئر. ۴ رب بله ديئر:
«يهودالي‌لاري جزاسيز بوراخماياجاغام،
چونکي گوناه اوستونه گوناه اتدئلر،
اونلار ربّئن قانونونو ردّ ادئب،
قايدالاريني رئعايت اتمه‌دئلر،
آتالارينين پِيرو اولدوقلاري ساختا بوتلر، اونلاري دا يوللاريندان آزديردي. ۵ بونا گؤره ده يهودايا اود ياغديراجاغام کي،
اورشَلئمئن قالالاريني يانديريب-ياخسين.» ۶ رب بله ديئر:
«ائسرايئللی‌لري جزاسيز بوراخماياجاغام،
چونکي گوناه اوستونه گوناه اتدئلر،
صالح آداملاري گوموشه،
مؤحتاجلاري دا بئر جوت چاريغا ساتيرلار، ۷ يوخسول‌لارين باشيني توز-تورپاغين ائچئنده اَزئرلر،
مظلوملارين حاقّيني تَرسه اِدئرلر.
آتا و اوغول هَمن قيزلا ياتيب،
موقدّس آديمي لَکله‌يئرلر. ۸ هر قوربانگاهين يانيندا،
گئروو گؤتوردوکلري پالتارين اوستونده ياتيرلار،
اؤزلرئنئن تاريسينين معبدئنده
جرئمه اوچون گتئرئلَن شرابي ائچئرلر. ۹ لاکئن من ائدئم کي، سئدر آغاجي کئمي اوجا اولان،
پاليد آغاجي کئمي مؤحکم اولان
اِمورلولاري اونلارين قاباقلاريندا ييخديم،
حتّا اونلارين ميوه‌سئني يوخاريدان و کؤکونو آشاغيدان کَسدئم. ۱۰ من ائدئم کي، سئزي مئصئر تورپاغيندان چيخارديب
قيرخ ائل صحرادا گَزدئردئم،
اِله کي، سئز اِمورلولارين تورپاغينا صاحئب اولاسينيز. ۱۱ اوغوللارينيزدان پيغمبرلر،
جاوان اوغلانلارينيزدان نذئره‌لر
تعيئن اتدئم.
ای ائسرايئللی‌لر، بو مگر بله ديئل؟» رب بويورور. ۱۲ «آمّا سئز نذئره‌لره شراب ائچدئردئنئز،
پيغمبرلره {نبئلئک اتمه!} امري وردئنئز. ۱۳ باخ، تاخيل يوکلو عارابا تورپاغي نجه اَزئر،
من ده سئزي اِله اَزه‌جيم. ۱۴ بَرک قاچان، قاچيب قورتولا بئلميه‌جک،
قووّتلي ده گوجونو گؤرسده بئلميه‌جک،
ائگئد جا‌نيني قورتارا بئلميه‌جک. ۱۵ ياي چکَن يِرئنده دورا بئلميه‌جک.
آياقدان چابوک اولان قورتولا بئلميه‌جک،
آتلي دا جا‌نيني قورتارا بئلميه‌جک. ۱۶ حتّا لاپ ائگئد دؤيوشچو بِله،
او گون لوت قاچاجاق.» رب بله بويورور.

- AMO
- ←
- ۲
- →

© 2008 Bible Society of Azerbaijan