- JDG
- ←
- ۹
- →

۹
جِدعونون اوغلو اَبئمِلِکئن شِکِمده حؤکمرانليغي ۱ يِروب‌بَعَلئن اوغلو اَبئمِلِک شِکِمه، آناسينين قوحوملاري يانينا گتدي. اونلارا و آناسينين بوتون آتا طايفاسينا بله ددي: ۲ “بوتون شِکِم اهالئسئنه بونو اشئتدئرئب ديئن: «سئزئن اوچون هانسي ياخشيدير، يِروب‌بَعَلئن يتمئش اوغلو سئزه داورلئک اتسئن، يوخسا بئر نفر؟ ياددان چيخارتمايين کي، من سئزئن سوموک و اَتئنئزدنَم.»” ۳ آناسينين قوحوملاري اونون ددئيي بو سؤزلري بوتون شِکِم اَهالئسئنه چاتديرديلار؛ اونلارين دا اورَکلري اَبئمِلِکه مايئل اولدو و ددئلر: “او بئزه قارداشدير.” ۴ اونا بَعَل‌بِرئتئن عئبادت اِوئندن يتمئش شِکِل گوموش وردئلر. اَبئمِلِک ده اؤزونه اوجرَتله ياراماز و بلالي آداملار توتدو. اونلار اَبئمِلِکئن دالينجا گتدئلر. ۵ اَبئمِلِک عوفرايا، اؤز آتا اِوئنه گلدي و قارداشلاري يِروب‌بَعَلئن يتمئش اوغلونو بئر داش اوستونده اؤلدوردو. تَکجه يِروب‌بَعَلئن کئچئک اوغلو يوتام اؤزونو گئزلَتدئيئنه گؤره صاغ قالميشدي. ۶ بوتون شِکِم و بِيت‌مئلّو اهالئسي ييغيليب گتدئلر و شِکِمده داش سوتونون يانينداکي پاليد آغاجينين ياخينليغيندا اَبئمِلِکي پادشاه اعلان اتدئلر. ۷ بو خبر يوتاما چاتاندا، او گدئب گِرئزئم داغينين تپه‌سئنده دوردو و اوجا سَسله چاغيريب اونلارا بله ددي: “ای شِکِم اهالئسي، منی اِشئدئن کي، تاري دا سئزي اشئتسئن. ۸ گونلرئن بئر گونونده بوتون آغاجلار، اؤزلري اوچون پادشاه مسح اتمکدن اؤتري، گدئب زيتون آغاجينا ددئلر: “بئزئم پادشاهيميز اول.” ۹ لاکئن زيتون آغاجي اونلارا ددي: “تارينين و ائنسانين شَرَفي اوچون مندن آلينان ياغي آتيب آغاجلارين اوستونده ساللانيب قاليم؟!” ۱۰ سونرا آغاجلار انجئر آغاجينا ددئلر: “گل سن بئزه پادشاه اول.” ۱۱ آمّا انجئر آغاجي اونلارا ددي: “شئرئنلئيئمي و گؤزل مئيوه‌لرئمي آتيب آغاجلارين اوستونده ساللانيب قاليم؟!” ۱۲ بو دفه آغاجلار اوزوم تَنه‌يئنه ددئلر: “گل سن بئزه پادشاه اول.” ۱۳ لاکئن اوزوم تَنه‌يي اونلارا ددي: “تاريني و ائنسانلاري سِوئندئرَن تزه شرابلاريمي آتيب آغاجلارين اوستونده ساللانيب قاليم؟!” ۱۴ نهايت، بوتون آغاجلار گلئب تئکانا ددئلر: “گل سن بئزه پادشاه اول.” ۱۵ تئکان ددي: “اَگَر، حقئقتن، سئز منی اؤزونوزه پادشاه مسح ادئرسئنئز، گلئن منئم کؤلگَمه سيغينين. بله اولمازسا، قوي تئکاندان آلوو چيخسين و لوبنانين سئدر آغاجلاريني يانديريب ياخسين.” ۱۶ ائندي اگر اَبئمِلِکي پادشاه اتمکده حاق نئيّت و دوغرولوقلا رفتار ادئبسئنئز؟ اگر يِروب‌بَعَل و اونون نسلئنه ياخشيليق ادئبسئنئز، نجه کي، لايئق ائمئش؟ ۱۷ چونکي آتام سئزئن اوچون دؤيوشدو و اؤز جا‌نيني خطره آتيب سئزي مئديانين اَلئندن قورتاردي. ۱۸ آمّا سئز بو گون آتامين اِو اهلئنئن ضئدّئنه چيخيب، يتمئش اوغلونو بئر داش اوستونده اؤلدوروبسونوز، سونرا دا جارئيه‌سئندن اولان اوغلو اَبئمِلِکي شِکِم اهالئسئنئن پادشاهي ادئبسئنئز، چونکي قوحومونوزدور. ۱۹ بس ائندي اگر بو گون يِروب‌بَعَلله اونون اِو اهلئنه حاق نئيّت و دوغرولوقلا رفتار ادئبسئنئز، اوندا اَبئمِلِکدن سِوئنئن و قوي او دا سئزئنله سِوئنسئن. ۲۰ يوخسا قوي اَبئمِلِکدن آلوو چيخيب شِکِم و بِيت‌مِلو اهالئسئني محو اتسئن، شِکِم و بيت‌مِلو اهالئسئندن ده اود چيخيب اَبئمِلِکي محو اتسئن.” ۲۱ يوتام قاچيب آرادان چيخدي و بِعِره گتدي. قارداشي اَبئمِلِکئن قورخوسوندان اورادا قالدي.
شِکِمله اَبئمِلِک آراسيندا موناقئشه ۲۲ اَبئمِلِک اوچ ائل ائسرايئل اوستونده باشچيليق اتدي. ۲۳ سونرا تاري اَبئمِلِکله شِکِم اهالئسئنئن آراسينا شَر بئر روح گؤندردي؛ و اونلار اَبئمِلِکه خيانت اتدئلر. ۲۴ بو اونا گؤره باش وردی کي، هم اَبئمِلِک، يِروب‌بَعَلئن يتمئش اوغلونا اتدئيي گوناهين جزاسيني چکسئن، هم ده اَبئمِلِکدن و اونو بو قتله چکن شِکِم اهالئسئندن، تؤکدوکلري قانلارين قئصاصي آلينسين. ۲۵ شِکِم اهالئسي داغلارين باشيندا اَبئمِلِکئن ضئدّئنه کمئن قوروب، يولدا يانلاريندان کچنلرئن هاميسيني سويوردولار. بونو اَبئمِلِکه خبر وردئلر. ۲۶ عِبِدئن اوغلو گَعَل و قوحوملاري گلئب شِکِمده ساکئن اولدولار. شِکِم اهالئسي اونا بِل باغلاديلار. ۲۷ اونلار چؤله، باغلارا گدئب اوزوم ييغديلار. سونرا بو اوزوملري اَزئب شَنلئک قوردولار و اؤز آللاهلارينين عئبادتگاهينا گدئب يِيئب- ائچدئلر و اَبئمِلِکه لعنت اتدئلر. ۲۸ عِبِد اوغلو گَعَل ددي: “اَبئمِلِک کئمدئر، شِکِم کئمدئر کي، بئز اونا خئدمت اِدَک؟ مگر يِروب‌بَعَلئن اوغلو ديئل؟ مگر اونون موعاوئني ده زِبول ديئل؟ گلئن شِکِمئن آتاسي خَمورون آداملارينا خئدمت ادئن! نه اوچون گرک اَبئمِلِکه خئدمت اِدَک؟ ۲۹ کاش بو خالق منئم اَلئمده اولايدي! او زامان اَبئمِلِکي قووارديم.” سونرا گَعَل اَبئمِلِکه ددي: “قوشونونو ييغ، مِيدانا چيخ!” ۳۰ شهر ريئسي زِبول عِبِدئن اوغلو گَعَلئن بو سؤزلرئني اشئدنده قضبدن آليشيب ياندي. ۳۱ حئيله ائشلَتدي ‌وَ اَبئمِلِکئن يانينا قاصئدلر گؤندرئب ددي: “باخ، عِبِد اوغلو گَعَلله قوحوملاري شِکِمه گلئب شهري سنئن ضئدّئنه قالديريرلار. ۳۲ ائندي سن و آداملارين بو گجه قالخيب چؤلده کمئنده دورون. ۳۳ سحر آچيلاندا گونش دوغار-دوغماز قالخيب شهره هوجوم اِدَرسن؛ باخ، گَعَلله آداملاري سنئن ضئدّئنه چيخاندا اَلئندن گلني ات.” ۳۴ اَبئمِلِکله آداملاري گجه ائکَن قالخديلار و دؤرد دسته اولوب شِکِمئن ياخينليغيندا کمئنده دوردولار. ۳۵ عِبِد اوغلو گَعَل چيخيب شهر دروازاسينين گئرئش يِرئنده دوردو؛ اَبئمِلِک و آداملاري کمئندن چيخديلار. ۳۶ گَعَل اونلاري گؤرنده زِبولا ددي: “باخ، داغلارين تپه‌سئندن بئر دسته خالق اِنئر.” زِبول اونا ددي: “گؤردويون، داغلارين کؤلگه‌سي‌دئر، آداملارا اوخشاديرسان.” ۳۷ گَعَل سؤزونه داوام ورئب ددي: “باخ اؤلکه‌نئن يوخاريلاريندان خالق اِنئر. فالچيلار پاليدي يولوندان دا بئر دسته گلئر.” ۳۸ او زامان زِبول اونا ددي: “ائندي او کئبئرلي دئلئن هارادادير کي، ددئن: «اَبئمِلِک کئمدئر کي، بئز اونا خئدمت اِدَک؟» حقارتله باخديغين خالق مگر بو خالق ديئل؟ ائندي ميدانا چيخ، اونلارلا دؤيوش.” ۳۹ گَعَل شِکِم اهالئسئنئن قاباغينا چيخيب اَبئمِلِکله دؤيوشدو. ۴۰ اَبئمِلِک اونو قوودو، گَعَل اونون قاباغيندان قاچدي. آداملارين چوخو يارالانيب دروازانين گئرئش يرئنه قدر يره سَرئلدئلر. ۴۱ اَبئمِلِک اَرومادا ياشادي. آمّا زِبول گَعَلله قوحوملاريني قوووب قويمادي کي، شِکِمده ياشاسينلار. ۴۲ صاباحيسي شِکِم خالقي چؤله چيخاندا بو باره‌ده اَبئمِلِکه خبر ورئلدي. ۴۳ او، قوشونونو گؤتوروب اوچ دسته‌يه آييردي و اونلار چؤلده کمئن قوروب گودّولر؛ اَبئمِلِک خالقين شهردن چيخديغيني گؤرنده قالخيب هوجوم اتدي و اونلاري قيلينجدان کچئرتدي. ۴۴ اَبئمِلِکله دسته‌سي جَلد ائره‌لي کچئب، شهر دروازاسينين گئرئشئنده دايانديلار؛ او بئري ائکي دسته چؤلده‌کي خالقين اوستونه دوشوب اونلاري قيرديلار. ۴۵ اَبئمِلِک بوتون گون شهرئن ضئدّئنه دؤيوشدو و اؤراني آليب اورادا اولان آداملاري قيردي؛ سونرا شهري وئران ادئب، يرئنه دوز اَکدي. ۴۶ شِکِمئن بورجونده‌کي باشچيلار بونو اشئدنده اِل‌بِرئت معبدئنئن قالاسينا گئردئلر. ۴۷ اَبئمِلِکه خبر چاتدي کي، بوتون شِکِم بورجونده‌کي باشچيلار اورايا ييغيليبلار. ۴۸ اَبئمِلِک بوتون آداملاري ائله برابر صَلمون داغينا چيخدي. اَلئنه بالتا گؤتوروب آغاجدان بئر بوداق کسدي و اونو چئيئنلرئنئن اوستونه قويوب يانينداکي خالقا بله ددي: “جَلد اولون، من نجه ادئرم، سئز ده اِله ادئن.” ۴۹ بوتون خالق بئر بئر بوداقلاري کَسئب اَبئمِلِکئن داليسيجا گتدي و بوداقلاري قالانين اطرافيندا قويوب اود ووردو. شِکِم بورجونده‌کي آداملاردان مئنه قدر کئشي و آرواد يانيب اؤلدو. ۵۰ اَبئمِلِک تِبِصه گتدي و اوراني موحاصئره ادئب آلدي. ۵۱ شهرئن اورتاسيندا مؤحکم بئر بورج وار ائدي. بوتون شهر اهالئسي، کئشئلر و آروادلار بورجه قاچيب قاپيني ائچَرئدن باغلاديلار و بورجون دامينا چيخديلار. ۵۲ اَبئمِلِک گلئب بورجه هوجوم اتدي. بورجون قاپيسينا ياخينلاشدي کي، اورايا اود وورسون. ۵۳ او واخت بئر آرواد دَيئرمانين اوست داشيني اَبئمِلِکئن باشينا توللاييب کَلّه‌سئني اَزدي. ۵۴ اَبئمِلِک تِز سئلاح داشييان جاواني چاغيريب ددي: “چک قيلينجي، منی اؤلدور. قوي منئم باره‌مده دِمه‌سئنلر کي، اونو بئر آرواد اؤلدوردو.» جاوان قيلينجي ائله اونو ووردو و اَبئمِلِک اؤلدو. ۵۵ ائسرايئللی‌لر گؤرنده کي اَبئمِلِک اؤلوب، هاميسي اؤز يرئنه قاييتديلار. ۵۶ بونونلا دا تاري اَبئمِلِکئن يتمئش قارداشيني اؤلدورمکله آتاسينا اتدئيي پئسلئيي اؤز باشينا گتئردي. ۵۷ تاري شِکِم اَهالئسئنئن ده بوتون پئسلئيئني اؤز باشلارينا گتئردي. يِروب‌بَعَلئن اوغلو يوتامين لعنتي اونلارين اوستونه دوشدو.

- JDG
- ←
- ۹
- →

© 2008 Bible Society of Azerbaijan