- ISA
- ←
- ۳۷
- →

۳۷
پادشاه خئزقئيا اِشَعيادان مصلحت آلير
(۲پاد. ۱۹: ۱- ۷) ۱ پادشاه خئزقئيا بونو اشئدنده پالتاريني جيردي و چولا بورونوب ربّئن معبدئنه گئردي. ۲ سونرا ساراي ريئسي اِلياقئمي، مئرزه شِبناني و کاهئنلرئن آغساقّال‌لاريني چولا بورونموش حالدا آموص اوغلو پيغمبر اِشَعيانين يانينا گؤنده‌ردي. ۳ اونلار اِشَعيايا ددئلر: “خئزقئيا بله ديئر: «بو گون دارليق، تحقئر و روسوايچيليق گونودور، چونکي اوشاقلارين دوغولما واختي چاتيب، آنجاق دوغماغا گوج يوخدور. ۴ بلکه سنئن تارين رب رَبشاقِه‌نئن سؤزلرئني اِشئدَر، او آدامين سؤزلرئني کي، اونون آغاسي آشور پادشاهي اونو گؤنده‌رئب کي، ياشايان تاريني تحقئر اتسئن. تارين رب، اشئتدئيي سؤزلري توبئخ اِدَر؛ اونا گؤره ده قالانلار اوچون دوعا ات.»” ۵ بلجه خئزقئيا پادشاهين نؤکرلري اِشَعيانين يانينا گلنده ۶ اِشَعيا اونلارا ددي: “آغانيزا ديئن کي، رب بله ديئر: «اشئتدئيئن آشور پادشاهينين نؤکرلرئنئن سؤزلرئندن کي، اونونلا منه کوفر اتدئلر، قورخما. ۷ باخ، من اونون ائچئنه اِله بئر روح قوياجاغام کي، بئر خبر اشئدئب اؤز اؤلکه‌سئنه قاييداجاق و اؤز اؤلکه‌سئنده اونو قيلينجلا اؤلدورتدوره‌جيم.»”
آشور پادشاهينين مکتوبو
(۲پاد. ۱۹: ۸- ۱۹) ۸ رَبشاقِه گری قاييديب آشور پادشاهينين لئبنا اوستونه هوجوم اتدئيئني گؤردو. چونکي لاکئشدن پادشاهين گری چکئلدئيئني اشئتمئشدي. ۹ آشور پادشاهينا خبر چاتدي کي، “کوش پادشاهي تئرحاقا سنئن اوستونه ووروشماغا گلئب.” او بونو اشئدنده خئزقئيانين يانينا قاصئدلر گؤنده‌رئب ددي: ۱۰ “يهودا پادشاهي خئزقئيايا بله ديئن: «قويما بِل باغلاديغين تارين سني آلداديب دسئن: ‹اورشلئم آشور پادشاهين اَلئنه ورئلمَيه‌جک.›» ۱۱ باخ، اشئدئبسن کي، آشور پادشاهلاري بوتون اؤلکه‌لره نه ادئبلر، اونلاري نجه وئران ادئبلر. مگر سن قورتولا بئله‌جکسن؟ ۱۲ آتالاريمين محو اتدئکلري مئلّتلرئن حتّا گوزانين، خارانين، رِصِفئن و تِلَسّاردا اولان عِدِنلی‌لرئن آللاهلاري اونلاري مگر قورتارديلار؟ ۱۳ هاني خَمات پادشاهي، اَرپاد پادشاهي، لاعئرئن، سِفَروايئمئن پادشاهي، هِنَعئن و عئوّانين پادشاهي؟”» ۱۴ خئزقئيا مکتوبو قاصئدلرئن اَلئندن آليب اوخودو. او، ربّئن معبدئنه قالخيب مکتوبو ربّئن قاباغيندا يِره سَردي. ۱۵ خئزقئيا ربّه دوعا ادئب ددي: ۱۶ “ای کَرّوبلار اوستونه اوتوران قوشونلار ربّی اولان ائسرايئلئن تاريسي! بوتون دونيا پادشاهليقلارينين تاريسي آنجاق سنسن. گؤيو و يري سن ياراديبسان. ۱۷ يارب، قولاق ور و اشئت. گؤزلرئني آچ و گؤر، يارب. سَنخِرئبئن بوتون سؤزلرئنه قولاق آس کي، وار اولان تارييا کوفر اتمک اوچون گؤنده‌رئب. ۱۸ يارب، دوغرودور؛ آشور پادشاهلاري بوتون اؤلکه‌لري و اونلارين تورپاقلاريني محو ادئبلر، ۱۹ آللاهلاريني اودا آتديلار. چونکي اونلار تاري ديئلدئلر، ائنسانلار اونلاري آغاج و داشدان دوزلتمئشدئلر. اونا گؤره ده آرادان گتدئلر. ۲۰ ائندي، ای تاريميز رب، يالواريرام، بئزي اونون اَلئندن قورتار و بوتون دونيا پادشاهليقلاري بئلسئنلر کي، رب آنجاق سنسن”
اِشَعيا آشورلولارين مغلوبئيّتي باره‌ده پيغمبرلئک ادئر
(۲پاد. ۱۹: ۲۰- ۳۷) ۲۱ او واخت آموص اوغلو اِشَعيا خئزقئيايا خبر گؤنده‌رئب ددي: “ائسرايئلئن تاريسي رب بله ديئر: «آشور پادشاهي سَنخِرئب باره‌ده منه دوعا اتدئن.» ۲۲ اونون ضئدّئنه ربّئن ددئيي سؤز بودور:
«باکئره صحيون قيزي
سنه خور باخيب لاغ ادئر،
اورشلئم قيزي
سنئن آرخانجا باشيني تَرپه‌دئب. ۲۳ کئمي سؤيوب کوفر ادئبسن؟
کئمئن ضئدّئنه سَسئني قالديريبسان؟
کئمه لووغاليقلا باخيبسان؟
ائسرايئلئن موقدّسئنه! ۲۴ قاصئدلرئنئن واسئطه‌سئله ربّی تحقئر ادئبسن، ديئبسن:
‹چوخلو دؤيوش عارابالاريملا
داغلارين زئروه‌سئنه،
لوبنانين لاپ اوزاق يِرلرئنه چيخديم.
اوجا سئدر آغاجلاريني،
گؤزل شام آغاجلاريني کَسدئم،
اوزاق تپه‌لرئنه،
ثمره‌لي مِشه‌لرئنه گئردئم. ۲۵ قويو قازديم و سولاريني ائچدئم،
مئصئرئن بوتون چايلاريني آياغيمين داباني ائله قوروتدوم.› ۲۶ مگر اشئتمه‌يئبسن کي،
من چوخدان بو ائشي حاضيرلاديم،
قدئمدن بَري اونون نقشه‌سئني چکدئم.
ائندي يرئنه يتئرمئشم کي،
سن قالالي شهرلري وئرانه‌لئيه چِوئره‌سن. ۲۷ بونا گؤره بو شهرلرئن ساکئنلري ضعئفله‌دئلر،
هراسا، خجالته دوشدولر.
يِتئشمه‌مئشدن اوّل يانديريلان
چؤل اوتو کئمي، گؤيَرتي کئمي، دامدا بؤيومه‌دن يانيب گِدن اوت کئمي اولدولار. ۲۸ سنئن اوتوروشونو،
گئرئشئنئ-چيخيشيني،
منئم ضئدّئمه اولان حئدّتئني بئلئرم. ۲۹ منئم ضئدّئمه حئدّتلَندئيئنه گؤره،
لووغاليغين قولاغيما چاتديغينا گؤره،
حالقامي بورنونا و جئلووومو آغزينا تاخاجاغام،
سني گلدئيئن يوللا گری قايتاراجاغام. ۳۰ سنئن اوچون علامت بو اولاجاق!
بو ائل و گلن ائل اؤزو يِتئشَن باريني ييئن،
آمّا اوچونجو ائل اَکئن ادئن، بئچئن ادئن،
اوزوم باغلاري ساليب اونلارين بهره‌سئني ييئن. ۳۱ يهودا نسلئندن خئلاص اولوب قالانلار،
گئنه آشاغي‌يا طرف کؤک سالاجاقلار،
يوخارييا طرف بهره وره‌جکلر. ۳۲ چونکي قالانلار اورشلئمدن،
خئلاص اولانلار صحيون داغيندان چيخاجاقلار.
قوشونلار ربّئنئن قِيرَتي بونو اده‌جک.» ۳۳ بونا گؤره رب آشور پادشاهي باره‌ده بله ديئر:
«او بو شهره گئرميه‌جک،
اورايا اوخ آتماياجاق،
موقابئلئنه قالخانلا چيخماياجاق،
قاباغيندا تورپاق قالاغي قورماياجاق. ۳۴ آنجاق گلدئيي يوللا گری قاييداجاق،
و بو شهره گئرميه‌جکدئر.»
رب بله بويورور. ۳۵ «من بو شهري اؤزوم اوچون،
قولوم داوودون خاطئرئنه قورويوب خئلاص اده‌جيم.»” ۳۶ ربّئن مَله‌يي چيخيب آشور اوردوگاهيندا يوز هشتاد بش مئن نفري قيردي. سحر اِرکَن قالخيب گؤردولر کي، اونلارين هاميسي اؤلدورولوب. ۳۷ آشور پادشاهي سَنخِرئب گری چکئلئب گتدي و نِينَوادا قالدي. ۳۸ او اؤز آللاهي نئسروکون معبدئنده پرستئش اِدَرکَن، اوغوللاري اَدرَم‌مِلِکله شَرِه‌سِر اونو قيلينجلا اؤلدوردولر و آرارات اؤلکه‌سئنه قاچديلار. سَنخِرئبئن يرئنه اوغلو اِسَرخَدّون پادشاه اولدو.

- ISA
- ←
- ۳۷
- →

© 2008 Bible Society of Azerbaijan