- JOB
- ←
- ۲
- →

۲
۱ ائلاهي مؤوجودلار گئنه اؤزلرئني تقدئم اتمک اوچون ربّئن حوضورونا گلدئلر. شيطان دا اونلارلا گلدي کي، اؤزونو ربّئن حوضوروندا تقدئم اتسئن. ۲ رب شيطانا ددي: “هارادان گلئرسئن؟” شيطان ربّه جاواب ورئب ددي: “دونياني دولانماقدان، ائچئنده گَزمَکدن.” ۳ رب شيطانا ددي: “آيا قولوم اَيّوبا بئر دئقّت اتدئن؟ دونيادا اونون کئمي هچ کس يوخ! کامئل و دوز بئر آدام کي، تاريدان قورخار و اؤزونو پئسلئکدن اوزاق ساخلايار. گرچی اونو هلاک اتمک اوچون منی سببسئز تحرئک اتدئن، لاکئن او حله ده کاماليندا ثابئت دورور.” ۴ شيطان ربّه جاواب ورئب ددي: “دَري عوضئنه دَري. ائنسان اؤز جانيندان اؤتري بوتون وار-يوخوندان کِچَر. ۵ آمّا اَلئني بئر اوزاديب اونون سومويونه و اَتئنه دَي، گؤزونون قاباغيندا سنه لعنت اده‌‌جک.” ۶ رب شيطانا ددي: “باخ، او سنئن اَلئنده! آنجاق اونون جانيني آلما.” ۷ شيطان ربّئن حوضوروندان اِشئيه چيخدي و اَيّوبو، آياغينين آلتيندان تپه‌سئنه قدر، پئس چئبانلارلا ووردو. ۸ اَيّوب اؤزونو قاشيماق اوچون بئر صاخسي پارچاسي گؤتوروب کول ائچئنده اوتوردو. ۹ او واخت آروادي اونا ددي: “حله ده کاماليندا ثابئت دوروبسان؟ تاريني سؤو و اؤل باري.” ۱۰ آمّا اَيّوب اونا ددي: “آخماق آروادلارين بئري کئمي دانيشيرسان! تاريدان ياخشيليغي قبول اِدَک، آمّا يامانليغي قبول اتمه‌يک؟” و بونلارين هاميسيندا اَيّوب دئلي ائله هچ بئر گوناه اتمه‌دي. اَيّوبون اوچ دوستو ۱۱ اَيّوبون اوچ دوستو تِيمانلي اِلئفَز، شوخلو بئلدَد، و نَعَماتلي صوفَر اونون باشينا گلن بوتون بلالاري اشئدئب، قرار وردئلر کی، هر بئري اؤز يرئندن اونون يانينا گلسئنلر و بئربئرلري ائله گؤروشدولر کي، بئرلئکده گدئب اونونلا همدرد اولسونلار و اونا تسلّی ورسئنلر. ۱۲ اوزاقدان اَيّوبو گؤرنده اونو تانيماديلار و باغيريب هؤنکور-هؤنکور آغلاماغا باشلاديلار. هر بئري اؤز جوبّه‌سئني ييرتيب و گؤيه، باشلاري اوستونه تورپاق آتديلار. ۱۳ اَيّوبلا يدّي گون يدّي گجه تورپاق اوستونده اوتوردولار. هچ بئري اونونلا بئر سؤز ده دانيشمادي، چونکي دردئنئن نه قدر بؤيوک اولدوغونو گؤردولر.

- JOB
- ←
- ۲
- →

© 2008 Bible Society of Azerbaijan