- ACT
- ←
- ۸
- →

۸
شاعول کئلئسايا جفا چکدئرئر ۱
شاعول دا استئفانين اؤلدورولمه‌سئنه راضي ائدي. او گونده اورشلئمده‌کي کئلئسانين ضئدّئنه بؤيوک بئر جفا قالخدي؛ و حوارئلردن باشقا هامي، يهودئيه و سامئره​نئن هر يانينا داغيلديلار. ۲ دوروستکار آداملار استئفاني دفن ادئب، اونون اوچون بؤيوک ياس توتدولار. ۳ آمّا شاعول کئلئساني وئران ادئردي؛ اِودن اِوه گئرئردي و کئشئلر و آروادلاري سورويوب، زئندانا آتيردي.
فئلئپوس سامئره​ده ۴ بلجه داغيلانلار هر يري گزئب، کلامي وعظ ادئردئلر. ۵ فئلئپوس دا سامئره​نئن بئر شهرئنه گدئب، مسئحي اونلارا اعلان ادئردي. ۶ خالق فئلئپوسون گؤرستدئيي علامتلري اشئدئب گؤرنده، اونون ددئکلرئنه بئرلئکله قولاق آسيرديلار. ۷ چونکي ناپاک روحلاري اولان بئر چوخ آدامدان، روحلار اوجا سسله چيغيريب چيخيرديلار؛ چوخ ائفلئج و علئل ده شفا تاپيردي. ۸ و او شهرده بؤيوک شادليق وار ائدي.
جادوگر شمعون ۹ بو واخت شهرده شمعون آدلي بئر آدام وار ائدي کي، قاباقجادان جادوگرلئک ادئردي و سامئره خالقيني حيران ادئب، بؤيوک بئر آدام اولدوغونو ائدّئعا ادئردي. ۱۰ و اونلارين هاميسي، کئچئکدن بؤيوکونه قدر، اونا قولاق آسيب ديئردئلر: “تارينين بؤيوک قودرتي ديئلن بو آدامدير.” ۱۱ اونلار اونا گؤره اونا قولاق آسيرديلار کي، چوخ واختدان اونلاري اؤز جادولاري ائله حيرته سالميشدي. ۱۲ آمّا او زامان کي، تارينين پادشاهليغي و عئسا مسئحئن آدي باره​ده ائنجئلئن خوش خبرئني وعظ اِدَن فئلئپوسا ائنانديلار، تعمئد آلديلار؛ هم کئشئلر، هم ده آروادلار. ۱۳ حتّا شمعون اؤزو ده ائمان گتئردي و تعمئد آلاندان سونرا فئلئپوسون يانيندا قالدي و باش ورن علامتلر و بؤيوک مؤجوزه​لري گؤروب دائم حيرتله‌نئردي. ۱۴ اورشلئمده اولان حوارئلر سامئره​لي​لرئن تارينين کلاميني قبول اتدئکلرئني اشئدنده، پطروس و يوحنّاني اونلارين يانينا گؤنده‌ردئلر. ۱۵ اونلار دا گلئب سامئره​لي​لر اوچون دوعا اتدئلر کي، موقدّس روحو آلسينلار. ۱۶ چونکي موقدّس روح اونلارين هچ بئرئنئن اوستونه حله انمه​مئشدي، آنجاق رب عئسانين آديندا تعمئد آلميشديلار. ۱۷ پطروس و يوحنّا اَللرئني اونلارين اوستونه قويان زامان، اونلار موقدّس روحو آليرديلار. ۱۸ شمعون حوارئلرئن اَللرئني قويماقلا موقدّس روحون ورئلدئيئني گؤرنده، اونلارا پول تکلئف ادئب، ۱۹ ددي “منه ده بو ائقتئداري ورئن کي، کئمئن اوستونه اَللرئمي قويسام، موقدّس روحو آلسين.” ۲۰ لاکئن پطروس اونا ددي “گوموشون سنئنله بئرلئکده محو اولسون! چونکي گومان اتدئن کي، تارينين عطاسينا پوللا صاحئب اولا بئلرسن. ۲۱ بو ائشده نه پايين وار نه ده قئسمتئن، چونکي تارينين حوضوروندا اوره‌يئن دوز ديئل. ۲۲ بونا گؤره بو پئسلئيئندن تؤوبه ات و ربّه دوعا ات کي، بلکه اوره‌يئنده اولان نئيّت باغيشلانسين. ۲۳ چونکي گؤرورم کي، آجيليق زهري ائله دولو و پئسلئک بندئنده​سن.” ۲۴ آمّا شمعون جاواب ورئب ددي “منئم اوچون سئز اؤزونوز ربّه دوعا ادئن کي، ددئکلرئنئزدن هچ بئري باشيما گلمه‌سئن.” ۲۵ و بلجه اونلار، شهادت ورئب ربّئن کلاميني بيان ادندن سونرا، سامئره​نئن بئر چوخ کندئنده خوش خبري وعظ ادئب اورشلئمه قاييتديلار.
فئلئپوس و حبشه​لي ۲۶ آمّا ربّئن بئر مله‌يي فئلئپوسا دانيشيب ددي “دور جنوب طرفئنه، اورشلئمدن غزّه​يه گدن چؤل يولونا گت.” ۲۷ او دا دوروب گتدي. بئر حبشه​لي خاجه کي، کَنداکه آدلي حبشه ملکه​سئنئن سارايينين بئر وزئري و اونون بوتون خزئنه​سئنئن اوستونه مودئر ائدي، اورادا ائدي؛ او عئبادت اوچون اورشلئمه گلمئشدي. ۲۸ ائندي قاييديردي و عاراباسيندا اوتوروب اِشَعيا پيغمبرئن کئتابيني اوخويوردو. ۲۹ موقدّس روح فئلئپوسا ددي “ياخينلاش و بو عارابايا قوشول.” ۳۰ فئلئپوس قاباغا قاچدي و اشئتدي کي، اِشَعيا پيغمبرئن کئتابيني اوخويور و ددي: “آيا اوخودوغونو هچ آنلاييرسان؟” ۳۱ او ددي: “آخي، نجه آنلايا بئله‌رم اگر بئري مني هئدايت اتمه‌سه؟!” و فئلئپوسو دعوت اتدي کي، عارابايا مئنئب، اونون يانيندا اوتورسون. ۳۲ موقدّس يازيلاردان اوخودوغو متن بو ائدي:
«قويون کئمي کسئلمه‌يه آپاريلدي؛
و نجه بئر قوزو، اونو قيرخانين قاباغيندا دئلسئزدئر،
اله ده او، آغزيني بله آچمير. ۳۳ حقئر اولوندوغو زامان، عدالت اونا ورئلمه‌دي؛
اونون نسلئني کئم بيان اِدَر؟
چونکي حياتي ير اوزوندن گؤتورولور.» ۳۴ خاجه فئلئپوسا جاواب ورئب ددي: “تمنّا ادئرم، دِه گؤروم، پيغمبر بونو کئمئن حاقّيندا ديئر؟ اؤزو حاقّيندا، يوخسا بئر اؤزگه​سئنئن؟” ۳۵ فئلئپوس آغزيني آچدي و بو موقدّس يازيدان باشلاييب عئساني اونا وعظ اتدي. ۳۶ يوللا گدنده اونلار سو اولان يره يتئشدئلر و خاجه ددي: “باخ، سو! تعمئد آلماغيما نه مانع اولور؟!” ۳۷ و فئلئپوس ددي: “اگر بوتون اوره‌يئنله ائناناسان، اولار.” او دا جاواب ورئب ددي: “ائنانيرام کي، عئسا مسئح تارينين اوغلودور.” ۳۸ و امر اتدي کي، عارابا دايانسين. و اونلارين ائکئسي ده سويا گئردئلر؛ هم فئلئپوس، هم ده خاجه. و فئلئپوس اونو تعمئد وردي. ۳۹ و سودان چيخديقلاري زامان، ربّئن روحو فئلئپوسو گؤتوروب آپاردي و خاجه آرتيق اونو گؤرمه‌دي، لاکئن سوئنه-سوئنه اؤز يولونا داوام وردي. ۴۰ آمّا فئلئپوس اؤزونو اشدوددا تاپدي و قيصرئيه​يه گلنه کئمي، يولوندا ائنجئلئن خوش خبرئني بوتون شهرلرده وعظ ادئردي.

- ACT
- ←
- ۸
- →

© 2008 Bible Society of Azerbaijan