- LUK
- ←
- ۸
- →

۸
۱ سونرا عئسا شهرلر و کندلري گزئب وعظ ادئردي و تارينين پادشاهليغينين خوش خبرئني ورئردي. اون‌ائکي شاگئرد ده اونونلا ائدئلر. ۲ ناپاک روحلاردان و ناخوشلوقلاردان صاغالميش بعضي آروادلار دا اونونلا گزئردئلر: ائچئندن يدّي ائبلئس چيخميش مجدللي ديئلن مريم، ۳ هئرودون ناظئري خوزانين آروادي يوآنّا، سوزانّا و بئر چوخ آيري آروادلار کي، اؤز وارلاري ائله اونلارا خئدمت ادئردئلر.
اکئنچي مثلي
(متّا 13:‏1-‏23، مرقوس 4:‏1-‏20) ۴ او زامان کي، بؤيوک بئر جاماعات ييغيلدي و او آداملار دا کي، هر شهردن اونون يانينا گلئردئلر، عئسا اونلارا بئر مثل نقل اتدي: ۵ “بئر اَکئنچي توخوم سپمه‌يه چيخدي. توخومو سپن زامان اونلاردان بعضئسي يول قيراغينا دوشوب، آياق آلتيندا پايمال اولدو و گؤيون قوشلاري اونو يدئلر. ۶ بعضئسي داشليغا دوشدو و بئتن واختدا قورودو، چونکي روطوبتي يوخ ائدي. ۷ بعضئسي تئکانلار آراسينا دوشدو. تئکانلار اونلارلا برابر بؤيويوب اونلاري بوغدولار. ۸ لاکئن بعضئسي ياخشي تورپاغا دوشدو و بئتئب يوز قات آرتيق ثمره وردي.” عئسا بونلاري ديئب بله نئدا اتدي: “اشئتمه‌يه قولاغي اولان اشئتسئن!” ۹ آمّا شاگئردلري اوندان سوروشدولار: “بو مثلئن معناسي نه‌دئر؟” ۱۰ عئسا ددي: “تارينين پادشاهليغينين سئرّلرئني بئلمک سئزه ورئلئب، لاکئن اؤزگه آداملارا مثللر​له‌دئر کي،
گؤردوکلري حالدا گؤرمه‌سئنلر
و اشئتدئکلري حالدا آنلاماسينلار. ۱۱ مثلئن معناسي بودور: توخوم تارينين کلامي‌دير. ۱۲ يول قيراغينا دوشنلر اونلارديرلار کي، کلامي اشئدئبلر؛ سونرا شرئر گلئر و کلامي اونلارين اوره‌يئندن گؤتورور، مبادا ائنانيب نئجات تاپسينلار. ۱۳ داشليغا دوشنلر اونلارديرلار کي، کلامي اشئدن واخت شادليقلا قبول ادئرلر، لاکئن کؤکلري اولماديغيندان بئر مودّت ائمان گتئرئرلر و ائمتاحان زاماني ائماندان دؤنورلر. ۱۴ تئکانلار آراسينا دوشنلر اونلارديرلار کي، کلامي اشئدئرلر، لاکئن گده-گده بو حياتين نئگارانليغي ائچئنده، ثروت و لذّتلري ائچئنده بوغولورلار و ثمره گتئرمئرلر. ۱۵ آمّا ياخشي تورپاق اوستونه دوشنلر اونلارديرلار کي، کلامي صادئق و ياخشي اورکله اشئدئب ساخلاييرلار و صبرله ثمره ورئرلر.
لامپا چيراغين مثلي
(مرقوس 4:‏1-‏25) ۱۶ هچ کس چيراق يانديريب اونو قابلا اؤرتمز و يا ياتاق آلتينا قويماز. چيراغي چيراقدانا قويار کي، ائچه‌ري گئرنلر ائشيغي گؤرسونلر. ۱۷ چونکي اِله گئزلئن بئر شي يوخدور کي، بلّي اولماسين؛ و اِله گئزلئن بئر شي يوخدور دا کي، بئلئنئب آشکارا چيخماسين. ۱۸ بونا گؤره ده، نجه اشئتدئيئنئزه دئقّت ادئن؛ چونکي کئمده وارسا، اونا داها چوخ ورئله​جک. لاکئن کئمده يوخسا، الئنده اولدوغونو گومان اتدئيي ده اوندان آليناجاق.” ۱۹ عئسانين آنا و قارداشلاري اونون يانينا گلدئلر، لاکئن جاماعاتين چوخلوغوندان اونا ياخينلاشا بئلمه‌دئلر. ۲۰ عئسايا خبر ورئب ددئلر: “آنان و قارداشلارين اشئکده دوروب ائسته‌يئرلر کی، سني گؤرسونلر.” ۲۱ عئسا جاواب ورئب اونلارا ددي: “منئم آنام و قارداشلاريم اونلارديرلار کي، تارينين کلاميني اشئدئب اونا عمل ادئرلر.”
عئسا کوله‌يي ياتيردير
(متّا 8:‏23-‏27، مرقوس 4:‏35-‏41) ۲۲ گونلرئن بئرئنده عئسا اؤز شاگئردلري ائله بئر قاييغا مئنئب اونلارا ددي: “گؤلون او بئري تايينا کچک.” بلجه يولا دوشدولر. ۲۳ قاييق سو اوزونده گدن واخت، عئسا يوخويا گتدي. گؤلده شئدّتلي بئر کولک باشلادي اله کي، قاييق سو ائله دولوردو. اونلار خطره دوشموشدولر. ۲۴ شاگئردلر عئسانين يانينا گلدئلر و اونو اوياديب ددئلر: “اوستاد! اوستاد! هلاک اولوروق!” عئسا دوروب کوله‌يه و سويون تلاطومونه آجيقلاندي. کولک ياتدي و آرامليق دوشدو. ۲۵ او زامان عئسا اونلارا ددي: “ائمانينيز هارادادير؟!” اونلار تعجّوب و قورخو ائچئنده بئر​بئرلرئنه ديئردئلر: “بو کئمدئر کي، هم کوله‌يه، هم ده سويا امر ادئر و اوندان ائطاعت ادئرلر!”
ناپاک روحلو بئر آدامين شفاسي
(متّا 8:‏28-‏34، مرقوس 5:‏1-‏20) ۲۶ اونلار جلئلئن موقابئلئنده اولان جده‌رئلرئن وئلايتئنه گلدئلر. ۲۷ عئسا قاييقدان ساحئله چيخاندا، او شهر اهلئندن ائبلئس الئنه توتولموش بئر آداما راست گلدي. بو آدام اوزون زاماندان بري پالتار گيمئردي و اِوده يوخ، مقبره‌لرده ياشاييردي. ۲۸ او، عئساني گؤرن زامان، باغيريب اونون قاباغيندا يره دؤشندي و اوجا سسله ددي: “اي تاعالا تارينين اوغلو عئسا، مندن نه ائسته‌يئرسن؟ سنه يالواريرام، منه عذاب ورمه!” ۲۹ چونکي عئسا اونا امر اتمئشدي کي، بو آدامدان اشئيه چيخسين. ناپاک روح دفه​لر​له اونو توتموشدو و آدامي زنجئرلر و کونده​لر​له باغلاييب باشينا موحافئظ قويموشدولار. آمّا گئنه ده زنجئرلري قيريردي و ائبلئس طرفئندن چؤللره قوولوردو. ۳۰ عئسا اوندان سوروشدو: “آدين نه‌دئر؟” جاواب وردي: “قوشون.” اونا گؤره کي، اونا بئر چوخ ائبلئس گئرمئشدي. ۳۱ اونلار عئسايا يالوارديلار کي، اونلارا برزخه گتمه‌يه امر اتمه‌سئن. ۳۲ اورادا، داغدا بؤيوک بئر دونگوز سوروسو اوتلاييردي. اونا يالوارديلار کي، دونگوزلارين ائچئنه گئرمه‌يه اونلارا ائجازه ورسئن. عئسا دا ائجازه وردي. ۳۳ ائبلئسلر او آدامدان چيخيب دونگوزلارا گئردئلر. دونگوز سوروسو اوچوروما طرف قاچيب، اورادان گؤله آتيلدي و هاميسي بوغولدولار. ۳۴ چوبانلار بو حادئثه​ني گؤرن واخت قاچيب، بو خبري شهرده و کندده يايديلار. ۳۵ خالق اولوب-کچنلري گؤرمک اوچون چيخيب، عئسانين يانينا گلدي و ائچئندن ائبلئسلر چيخميش آدامي گؤردولر کي، عئسانين آياقلاري يانيندا پالتار گيئنمئش و عاغيل‌لاشميش اوتوروب. و دهشته دوشدولر. ۳۶ بو حادئثه​ني گؤرنلر ائبلئس الئنه توتولموش آدامين نجه صاغالديغيني اونلارا نقل اتدئلر. ۳۷ او زامان جَده‌ره وئلايتئنئن بوتون خالقي عئسادان خاهئش اتدئلر کي، اورادان گتسئن، چونکي اونلاري بؤيوک دهشت بوروموشدو. عئسا دا قاييغا مئنئب قاييتدي. ۳۸ اوندان ائبلئسلر چيخميش آدام عئسايا يالواردي کي، اونون يانيندا قالسين. آمّا عئسا اونو مورخّص ادئب ددي: ۳۹ “اِوئنه قاييت و تارينين سنه نه اتدئيئني نقل ات.” او دا گدئب عئسانين اونا اتدئکلرئني بوتون شهرده يايدي.
دئرئلن قيز و صاغالان آرواد
(متّا 9:‏18-‏26، مرقوس 5:‏21-‏43) ۴۰ عئسا گري قاييدان زامان، خالق شادليقلا اونون پئشوازينا چيخدي، چونکي اونو گؤزله​يئردئلر. ۴۱ بو آرادا، يايروس آدلي بئر کنئسه ريئسي گلئب، عئسانين آياقلارينا دوشدو و اونا يالواردي کي، اونون اِوئنه گلسئن. ۴۲ چونکي اون‌ائکي ياشلاريندا اولان بئري‌​بئردانه قيزي اؤلوم حاليندا ائدي. اونون اوئنه گدنده، جاماعات عئساني هر طرفدن سيخيشديرديلار. ۴۳ اورادا بئر آرواد وار ائدي کي، اون‌ائکي ائلدن بري قان آخماسي کسئلمه​مئشدي و هچ کس اونا شفا وره بئلمه​مئشدي. ۴۴ آرواد عئسانين آرخاسيندان گلئب، پالتارينين اَته‌يئنه ال سورتدو و او آندا اونون قان آخماسي کسئلدي. ۴۵ عئسا سوروشدو: “منه کئم ال سورتدو؟” هامي ائنکار اتدي. او زامان پطروس ددي: “اوستاد، جاماعات هر طرفدن هوجوم ادئب، سني سيخيشديرير.” ۴۶ لاکئن عئسا ددي: “منه بئر نفر ال سورتدو، چونکي اؤزومدن قووّت چيخديغيني بئلدئم.” ۴۷ او زامان آرواد، گئزلی قالا بئلمه‌دئيئني گؤرنده تئتره‌يه-تئتره‌يه گلئب، عئسانين آياقلارينا دوشدو و بوتون خالقين حوضوروندا نقل اتدي کي، نه سببدن اونا ال سورتوب و او آندا نجه شفا تاپيب. ۴۸ عئسا دا اونا ددي: “قيزيم، ائمانين سني خئلاص اتدي. سالامات گت.” ۴۹ عئسا حله بو سؤزو ديئردي کي، کنئسه ريئسئنئن اوئندن بئر آدام گلئب ددي: “قيزين اؤلدو، آرتيق اوستادا زحمت ورمه.” ۵۰ لاکئن عئسا بونو اشئدن زامان اونا ددي: “قورخما، آنجاق ائمان ات و او صاغالاجاق.” ۵۱ اِوه گئردئکلري واخت عئسا، پطروس، يوحنّا، يعقوب، و قيزين آتا‌-آناسيندان باشقا هچ کئمه اِوه گئرمه‌يه ائجازه ورمه‌دي. ۵۲ بو آرادا، هامي قيز اوچون ياس توتوب آغلاييردي. آمّا عئسا ددي: “آغلامايين، او اؤلمه‌يئب، آنجاق ياتيب.” ۵۳ اونلار قيزين اؤلدويونو بئلدئکلري اوزوندن عئسايا گولدولر. ۵۴ لاکئن عئسا قيزين الئندن توتوب ددي: “اوشاق، قالخ!” ۵۵ قيزين روحو گري قاييتدي. قيز او آندا آياغا قالخدي. عئسا امر اتدي کي، اونا يمک ورسئنلر. ۵۶ قيزين آتا‌-‌​آناسي تعجّوبدن مات قالميشديلار. آمّا عئسا اونلارا تاپشيردي کي، بو حادئثه​نئن حاقّيندا هچ کسه دانيشماسينلار.

- LUK
- ←
- ۸
- →

© 2008 Bible Society of Azerbaijan