- SNG
- ←
- ۱
- →

SNG
۱
۱ سوليمانين نغمه‌لرئنئن نغمه‌سي.
قيز ۲ قوي منی آغزينين اؤپوشلري ائله اؤپسون! چونکي سنئن محبّتئن شرابدان ياخشي‌دير. ۳ عطئرلرئنئن نه گؤزل ائيسي وار! آدين تؤکولموش عطئردئر، بوندان اؤترو ده قيزلار سني سِوئرلر. ۴ منی اؤزونه چک، قوي تَلَسَک. پادشاه منی اؤز حئجله‌لرئنه گتئرئب.
قيزين دوستلاري سنده سِوئنئب شاد اولاجاغيق، شرابدان چوخ سنئن محبّتئني خاطيرلاياجاغيق.
قيز سني سِومَکده اونلارين حاقّي وار. ۵ ای اورشلئم قيزلاري، من قاراشينام؛ قِدار چاديرلاري کئمي، سوليمانين پرده‌لري کئمي. لاکئن گؤزَلَم. ۶ باخمايين کي، قارالميشام، گون منی يانديريب. آنامين اوغوللاري منه حئرصلَندئلر؛ منی اوزوم باغلارينا قوروجو قويدولار، آمّا من اؤز اوزوم باغيمي قوروماميشام. ۷ ای جانيمين سِودئيي، منه دِه، سورونو هارادا اوتاريرسان؟ گون اورتا واختي اونلاري هارادا ياتيرديرسان؟ سنئن دوستلارينين سورولري يانيندا، نه اوچون اوزونو اؤرتَن بئر آرواد کئمي اولوم؟
قيزين دوستلاري ۸ اگر سنه بَلّي ديئل، ای قيزلارين لاپ گؤزلي، سورونون ائزلرئني توت، چَپئشلرئني چوبانلارين چاديرلاري يانيندا اوتار.
کئشی ۹ سن فرعون عارابالاريني چَکَن گؤزل ماديانا بنزه‌يئرسن، ای سِوگئلئم. ۱۰ ياناقلارين او زنجئرلرله، بويونون او قيزيل بويونباقلارلا نه گؤزلدئر! ۱۱ سنه گوموش دويمه‌لي قيزيل زنجئرلر قاييراجاغيق.
قيز ۱۲ پادشاه سوفره‌سئنده اوتوراندا، سونبول عطئرئم ائيسئني وردی. ۱۳ سِوگئلئم منه دؤشلرئم آراسيندا مور تورباسيدير. ۱۴ سِوگئلئم منه عِين جِدي باغلاريندا بئر سالخيم حَنا گولودور.
کئشي ۱۵ گؤر، سن نه گؤزَلسن، سِوگئلئم، گؤر، سن نه گؤزَلسن! سنئن گؤيرچئن گؤزلرئن واردير!
قيز ۱۶ گؤر، سن نه ياراشيقليسان، سِوگئلئم، نه شئرئنسن! ياشيلّيقدير ياتاغيميز. ۱۷ اِولرئمئزئن دئرَکلري صئدر آغاجي‌دير، تاوانيميزين اويمالاري شام آغاجي!

- SNG
- ←
- ۱
- →

© 2008 Bible Society of Azerbaijan