- NEH
- ←
- ۶
- →

۶
دوشمنلرئن فَند ائشلَتمه‌سي ۱ دووارين تزه‌دن تئکدئيئمي و اورادا دَلئک-دِشئيئن قالماديغيني سنبَلّطه، طوبئيايا، عرب گِشِمه و آيري دوشمنلرئمئزه خبر وردئلر. گرچي حله او واختا قدر دروازالارين قاپي تايلاريني يرئنه وورماميشديم. ۲ سنبَلّط و گِشِم يانيما آدام گؤندرئب ددئلر: “گل اونون هامارليغينداکي کَندلرئن بئرئنده گؤروشَک.” آمّا اونلار منه پئسلئک اتمک نئيّتئنده ائدئلر. ۳ من اونلارين يانينا قاصئد گؤندرئب ددئم: “بؤيوک بئر ائشله مشغولام و اورايا اِنه بئلمه‌رم. بو ائشي قويوب يانينيزا اِندئيئم مودّت عرضئنده ائش نه اوچون دايانسين؟” ۴ اونلار يانيما دؤرد دفه بو خبري گؤندردئلر، من ده اونلارا هَمن جاوابي وردئم. ۵ سنبَلّط بِشئنجي دفه نؤکرئني هَمن خبره منئم يانيما يوللادي و اونون اَلئنده مؤهورلَنمه‌مئش نامه وار ائدي. ۶ مکتوبدا بله يازيلميشدي: “آيري مئلّتلر آراسيندا سؤز ياييليب و گِشِم ديئر کي، سن و يهودئلر عوصيان اتمک نئيّتئنده ائمئشسئنئز. دوواري دا بونا گؤره تئکئرمئشسئز. شايئعه‌لره گؤره سن اونلارين پادشاهي اولماق ائسته‌يئرمئشسن. ۷ اورشلئمده ده پيغمبرلر تعيئن ادئبسن کي، اؤزون حاقّيندا جار چکئب دسئنلر: «يهودادا پادشاه وار.» ائندي بو سؤزلر پادشاها چاتاجاق. بونا گؤره ده، گل، بو باره‌ده بئرلئکده مصلحتلَشَک.” ۸ او واخت من سنبَلّطئن يانينا آدام گؤندرئب ددئم: “ددئيئن شيلرئن هچ بئري اولماييب، سن اونلاري اؤزوندن چيخارديرسان.” ۹ چونکي هامي بئزي قورخوتماغا چاليشيب ديئردي: “بو ائشدن اَللري سويوياجاق و بو ائش باش توتماياجاق.” ای تاري، ائندي سن اَللرئمه قووّت ور! ۱۰ من مِحِطَبِل اوغلو دِلايا اوغلو شِمَعيانين اِوئنه گتدئم. او، اِوئنه قاپانيب قالميشدي. منه ددي: “گل تارينين اِوئنده، معبدده گؤروشَک و قاپيلاريني باغلاياق. چونکي سني اؤلدورمَيه آداملار گله‌جک. بلی، گجه ائکن سني اؤلدورميه گله‌جکلر.” ۱۱ لاکئن ددئم: “منئم کئمي آدام مگر قاچار؟ جانيني قورتارماق اوچون مگر منئم کئمي بئر آدام معبدده گئزلَنَر؟ اصلا بله اتمه‌رم!” ۱۲ بونو باشا دوشدوم کي، شَمَعياني تاري گؤندرمه‌مئشدي. بو پيغمبرلئک سؤزونو منئم ضئدّئمه اونا گؤره دمئشدي کي، طوبئيا ائله سنبَلّط اونو پوللا توتموشدولار. ۱۳ او منی قورخوتماق اوچون اوجرَتله توتولموشدو کي، من ددئيئني ادئب گوناها باتيم. بلجه منی پئسله‌يئب حؤرمتدن سالا بئلسئنلر. ۱۴ ای تاريم، طوبئيا ائله سنبَلّطي، هم ده منی قورخوتماق ائسته‌يَن نَبئيّه نوعَديه‌ني و دئگر پيغمبرلري بو عمل‌لرئنه گؤره ياددا ساخلا!
دووارين تئکئلمه‌سئنئن باشا چاتماسي ۱۵ اِلول آيينين ائيئرمي بِشئنده، اَلّي ائکي گون عرضئنده دووارين تئکئلمه‌سي باشا چاتدي. ۱۶ بوتون دوشمنلرئمئز، اطرافيميزداکي خالقلار بونو اشئدئب قورخدولار و جسارتلرئني اَلدن وردئلر؛ چونکي اونلار باشا دوشدولر کي، بو ائش تاريميزين کؤمه‌يي ائله ادئلئب. ۱۷ هم ده او گونلر يهودانين اعيانلاري طوبئيايا چوخ نامه گؤندرئردئلر و طوبئيادان دا اونلارا جاوابلار گلئردي. ۱۸ يهودادا چوخ آدام طوبئيا ائله باغلي قالاجاغينا آند ائچمئشدي. چونکي طوبئيا آرَخ اوغلو شِکَنيانين دامادي ائدي. هم ده طوبئيانين اوغلو يِهوخانان بِرِکيا اوغلو مِشولّامين قيزيني آلميشدي. ۱۹ اعيانلار اونون ياخشي ائشلري حاقّيندا منئم يانيمدا دانيشيرديلار و منئم سؤزلرئمي اونا چاتديريرديلار. طوبئيا منی قورخوتماق اوچون نامه‌لر گؤندردي.

- NEH
- ←
- ۶
- →

© 2008 Bible Society of Azerbaijan