- EXO
- ←
- ۲۵
- →

۲۵
خيمه اوچون هدئيّه‌لر ۱ سونرا رب موسا ائله دانيشيب ددي: ۲ “ائسرايئل اؤولادلارينا دِه کي، منه بئر هدئيّه گتئرسئنلر. گؤيلو ائسته‌يَن هر بئر آدامدان، منئم هدئيّه‌مي قبول ادئن. ۳ اونلاردان قبول اده‌جيئز هدئيّه‌لر بودور: قيزيل، گوموش، بورونج، ۴ لاجورد، ارغواني و قيرميزي پارچا، نازئک کتان، کچي توکو، ۵ قيرميزي بويانميش قوچ دَرئلري، سو ائتي دَرئلري، اَقاقئيا آغاجي، ۶ چيراق اوچون ياغ، مسح ياغي اوچون اَدوئيّه‌لر و عطئرلي بوخور اوچون عطرئيّاتلار، ۷ اِفودلا دؤشلويون اوستونه تاخيلان دامارلي عقئق و ساغاناق داشلاري. ۸ منئم اوچون موقدّس مکان دوزلتسئنلر کي، آرالاريندا ساکئن اولوم. ۹ موقدّس مکاني و اونون بوتون لوازئماتيني گؤرستدئيئم نومونه‌لره گؤره دوزَلدئن.
عهد سانديغي ۱۰ قوي اَقاقئيا آغاجيندان بئر سانديق دوزلتسئنلر: اوزونلوغو ائکي قول‌آچ ياريم ، اِني قول‌آچ ياريم، بويو قول‌آچ ياريم اولسون. ۱۱ اونو ائچَرئدن و چؤلدن خالئص اؤرت؛ چَرچئوه‌سئنه قيزيل قالئب قوي. ۱۲ سانديق اوچون دؤرد تؤکمه قيزيل حالقا دوزلت و اونلاري اونون دؤرد آياغينا قوي. ائکي حالقاني بئر يانينا، ائکي حالقاني دا او بئري يانينا بَرکئت. ۱۳ اَقاقئيا آغاجيندان دئرکلر دوزلت. اوستونو اؤرت. ۱۴ سانديغي داشيماق اوچون دئرکلري سانديغين يانلارينداکي حالقالارا کچئرت. ۱۵ دئرکلر سانديغين حالقالاريندا قاليب اورادان آيريلماسينلار؛ ۱۶ سنه وره‌جيئم شهادت لؤوحه‌لرئني سانديغين ائچئنه قوي. ۱۷ خالئص قيزيلدان کفّاره قاپاغيني دوزلت. قوي اوزونلوغو ائکي قول‌آچ ياريم، اِني ده قول‌آچ ياريم اولسون. ۱۸ کفّاره قاپاغينين هر ائکي اوجو اوچون، ياستيلانميش قيزيلدان ائکي کَرّوب دوزلت. ۱۹ بئر کَرّوب قاپاغين بئر اوجوندا دوزلت، او بئرئسئني ده او بئري اوجوندا؛ کفّاره قاپاغينين ائکي اوجوندا اولان کَرّوبلار اونونلا بئر حئصّه‌ حاليندا اولسون. ۲۰ کَرّوبلار يوخاري طرف آچيلميش قانادلاري ائله کفّاره قاپاغيني اؤرتسونلر. کَرّوبلارين اوزلري بئربئرئنئن موقابئلئنده قاپاغا طرف اولسون. ۲۱ کفّاره قاپاغيني سانديغين اوستونه قوي؛ سنه وره‌جيئم شهادت لؤوحه‌لرئني سانديغين ائچئنه قوي. ۲۲ اورادا کفّاره قاپاغينين اوستونده، شهادت سانديغينين اوستونده‌کي ائکي کَرّوب آراسيندا سنئنله گؤروشه‌جيم و ائسرايئل اؤولادلاري اوچون سنه امر اده‌جيئم هر شيي دئيه‌جيم.
تقدئس چؤرکلري اوچون مئزئن قورولوشو ۲۳ اَقاقئيا آغاجيندان بئر مئز دوزلت: اوزونلوغو ائکي قول‌آچ ، اِني بئر قول‌آچ، بويو دا قول‌آچ ياريم اولسون. ۲۴ اونو خالئص قيزيللا اؤرت. اطرافينا قيزيل قالئب قوي. ۲۵ اطرافيندا، بئر اوووج اِنئنده، يان لؤوحه‌لر دوزلت. يان لؤوحه‌لرئن اطرافينا دا قيزيل حاشئيه قوي. ۲۶ مئز اوچون دؤرد قيزيل حالقا دوزلت، حالقالاري اونون دؤرد آياغينداکي دؤرد کونجونه بَرکئت. ۲۷ حالقالار يان لؤوحه‌لره ياخين اولوب مئزي آپاران دئرَکلرئن کِچدئيي يرلر اولسونلار. ۲۸ دئرَکلري اَقاقئيا آغاجيندان دوزلت و اونلاري قيزيللا اؤرت؛ مئز اونلارين واسئطه‌سئله آپاريلسين. ۲۹ مئز اوچون خالئص قيزيلدان سئني‌لر و نئمچه‌لر، مايِع تقدئملري اوچون ده سَهَنگ و قابلاري دوزلت. ۳۰ همئشه منئم حوضورومدا مئزئن اوستونه تقدئس چؤرکلري قوي.
قيزيل چيراقدان ۳۱ خالئص قيزيلدان بئر چيراقدان دوزلت. بو چيراقدان، اونون پايا و مئله‌سي ياستيلانميش قيزيلدان اولمالي‌دير؛ پئيالالاري، قؤنچه‌لري، و گوللري اونونلا بئر حئصّه‌دن اولسون. ۳۲ چيراقدانين يانلاريندان آلتي شاخه، اونون بئر يانيندان اوچ شاخه، او بئري يانيندان دا اوچ شاخه چيخسين. ۳۳ بئر شاخه‌ده بادام چئچه‌يئنه بَنزَر اوچ پئيالا، بئر قؤنچه، و بئر گول اولسون. او بئرئسئنده ده بادام چئچه‌يئنه بَنزَر اوچ پئيالا، بئر قؤنچه، و بئر گول اولسون. چيراقداندان چيخان بوتون آلتي شاخه‌يه بله اولسون. ۳۴ چيراقدانين مئله‌سئنده بادام چئچه‌يئنه بَنزَر دؤرد پئيالا، قؤنچه‌لر و گوللر اولسون؛ ۳۵ چيراقدانين مئله‌‌سئندن چيخان شاخه‌لرئن بئرئنجي جوتونون آلتيندا بئر قؤنچه اولسون، چيراقدانين مئله‌‌سئندن چيخان شاخه‌لرئن ائکئنجي جوتونون آلتيندا بئر قؤنچه، و چيراقدانين مئله‌‌سئندن چيخان شاخه‌لرئن اوچونجو جوتونون آلتيندا بئر قؤنچه اولسون. چيراقداندان چيخان بوتون آلتي شاخه‌يه بله اولسون. ۳۶ قؤنچه‌لري و شاخه‌لري اونونلا بئر حئصّه‌دن اولسونلار؛ هاميسي ياستيلانميش خالئص قيزيلدان اولسونلار. ۳۷ اونون اوچون يدّي چيراق دوزلت و چيراقلاري اونون اوستونه قوي کي، قاباق طرفئنه ائشيق سالسين. ۳۸ پئلته ماشالاري و سئني‌لري ده خالئص قيزيلدان اولسون. ۳۹ چيراقدان و اونون بوتون بو لوازئماتيني بئر تالانت خالئص قيزيلدان دوزَلدئلسئن. ۴۰ بونلارين هاميسيني داغدا سنه گؤرسدئلن نومونه‌يه موطابئق دوزلت.

- EXO
- ←
- ۲۵
- →

© 2008 Bible Society of Azerbaijan