- MIC
- ←
- ۶
- →

۶
ربّئن ائسرايئلئن ضئدّئنه ائتّئهامي ۱
ربّئن نه ددئيئني ائندي اِشئدئن:
“قالخين، داغلار قاباغيندا داعوانيزي دئله گتئرئن،
قوي تپه‌لر سَسئنئزي اشئتسئنلر. ۲ ای داغلار، ای يِرئن مؤحکم بونؤوره‌لري،
ربّئن ائتّئهاميني اِشئدئن!
چونکي رب اؤز خالقينين ضئدّئنه داعوا آچيب؛
حتّا ائسرايئلله بله داعوا اده‌جک. ۳ ای خالقيم، سنه نه اتمئشم؟
سني نه ائله يورموشام؟
منه جاواب ور! ۴ دوغرودان دا، من ائدئم کي،
سني مئصئر اؤلکه‌سئندن چيخارتديم،
نؤکرچئلئک دئياريندان سني ساتين آلديم،
موساني، هارونو، مريمي سنئن قاباغيندا گؤنده‌ردئم. ۵ ای خالقيم، سنئن ضئدّئنه
موآب پادشاهي بالاقين نئيّتلرئني،
بِعور اوغلو بَلعامين اونا نه جاواب وردئيئني خاطيرلا،
شئطّئمدن گئلگالا گِدنده، يولدا نه باش وردئيئني خاطيرلا کي،
ربّئن صالح عمل‌لرئني بئله‌سن.”
ربّئن آداملاردان ائسته‌يي ۶ ربّئن حوضورونا نه ائله گدئم؟
اوجا تارينين حوضوروندا نجه سجده ادئم؟
اونون حوضورونا يانديرما قوربانلاري ائله-
بئر ائلّئک دانالارلا مگر چيخيم؟ ۷ ربّه مئن-مئن قوچ قوربانلاري،
زيتون ياغينين اون مئنلرجه سِل‌لري مگر خوش گلر؟
عاصئلئيئمه گؤره ائلک اوغلومو،
گوناهيم اوچون اؤز اؤولاديمي مگر ورئم؟ ۸ ای ائنسانلار، تاري سئزه ياخشي اولاني بئلدئرئب.
رب سئزدن عادئل اولماقدان باشقا،
محبّت گؤرسدمه‌يي سِومَکدن باشقا،
تارينيزين حوضوروندا باشي‌آشاغي ياشاماقدان باشقا نه ائسته‌يئر کي؟
پئسلئيئن جزالانديرماسي ۹ ربّئن سَسي شهره نئدا ادئر،
سنئن آديندان قورخماق حئکمتدئر.
“تنبه آغاجينا،
اونو تعيئن اده‌نه دئقّت ادئن. ۱۰ مگر پئسلرئن اِوئنده‌کي حارام مال-دؤولت،
نجئس اولان اَسکئک اؤلچو
حله ده يوخدور؟ ۱۱ پئسلئک تَره‌زئسئندن و آلداديجي چکي داشلاريندان ائستئفاده اده‌ني
مگر حاقلي سايارام؟ ۱۲ شهرئن وارلي‌لاري قدّارليق ادئرلر،
ساکئنلري يالان دانيشيرلار،
دئل‌لري آغيزلاريندا حئيله ائشله‌دئر. ۱۳ بونا گؤره، گوناهلارينيزدان اؤتري،
من سئزي ووراجاغام،
سئزي ييخاجاغام،
سئزي وئران قوياجاغام. ۱۴ يئيه‌جکسئنئز، آمّا دويماياجاقسينيز،
قارينلارينيز بوش قالاجاق.
ثروت ييغاجاقسينيز، آمّا ساخلاماياجاقسينيز،
هر نه ساخلاديغينيزي دا، من قيلينج آغزينا وره‌جيم. ۱۵ سئز اَکه‌جکسئنئز، آمّا بئچميه‌جکسئنئز،
زيتون سيخاجاقسينيز، لاکئن اؤزونوزه ياغ سورتميه‌جکسئنئز؛
اوزوم سيخاجاقسينيز، آمّا شراب ائچميه‌جکسئنئز. ۱۶ پادشاه عومرئنئن قايدالاري رئعايت اولونور،
اَخاب سولاله‌سئنئن بوتون ائشلري يرئنه يتئرئلئر،
اونلارين مصلحتئنه موطابئق ياشاييرسينيز،
بونا گؤره ده سئزي هلاکته تسلئم اده‌جيم،
ساکئنلرئنئزي رئشخند هدفئنه چِوئره‌جيم،
بلجه منئم خالقيمين روسوايچيليغيني داشيياجاقسينيز.”

- MIC
- ←
- ۶
- →

© 2008 Bible Society of Azerbaijan