- JHN
- ←
- ۱۸
- →

۱۸
عئسا توتولور
(متّا 26:‏47-‏56، مرقوس 14:‏43-‏50، لوقا 22:‏47-‏53) ۱
بو دوعاني ادندن سونرا عئسا شاگئردلري ائله چيخيب قِدرون دره​سئنئن او بئري تايينا کچدي. اورادا بئر باغ وار ائدي. عئسا و شاگئردلري بو باغا گئردئلر. ۲ عئسايا خيانت ادن يهودا دا بو يري تاني‌ييردي. چونکي عئسا تز-تز شاگئردلري ائله اورادا ييغيشيرديلار. ۳ يهودا بئر دسته عسگر گؤتوروب، باش کاهئنلر و فرئسئلردن آلميش موحافئظلرله اورايا گلدي. اؤزلري ائله فنرلر، مشعللر و سئلاحلار گتئرمئشدئلر. ۴ عئسا باشينا گله​جک هر شيي بئله‌رک قاباغا گلئب اونلارا ددي: “کئمي آختاريرسينيز؟” ۵ اونلار جاواب وردئلر: “ناصئره​لي عئساني.” عئسا اونلارا ددي: “منم.” اونا خيانت ادن يهودا دا اونلارلا دورموشدو. ۶ عئسا “منم” ددئيي واخت، اونلار گري چکئلئب يره ييخيلديلار. ۷ عئسا گئنه ده اونلاردان سوروشدو: “کئمي آختاريرسينيز؟” اونلار جاواب وردئلر: “ناصئره​لي عئساني.” ۸ عئسا ددي: “سئزه ددئم کي، منم. اگر مني آختاريرسينيز، قويون بونلار گتسئنلر.” ۹ بله اولدو کي، قاباقجا ددئيي بو سؤز يرئنه يتئشسئن کي، “سنئن منه وردئکلرئنئن هچ بئرئسئني ائتئرمه​مئشم.” ۱۰ شمعون پطروس يانيندا داشيديغي قيلينجي چکدي و باش کاهئنئن قولونو ووروب اونون صاغ قولاغيني کسدي. او قولون آدي مالخوس ائدي. ۱۱ او واخت عئسا پطروسا ددي: “قيلينجيني قينينا قوي. آتانين منه وردئيي پئياله​ني آيا ائچمه‌يئم؟” ۱۲ بلجه عسگر دسته​سي، مئن باشي و يهودئلرئن موحافئظلري عئساني توتوب باغلاديلار ۱۳ و اونو اوّل حنّانين يانينا آپارديلار. چونکي حنّا، او ائل باش کاهئن اولان قيافانين قايين‌‌آتاسي ائدي. ۱۴ قيافا او آدام ائدي کي، خالقين يولوندا بئر تک آدامين اؤلمه‌سئني آرتيق مصلحت بئلئب يهودئلره تؤوصئيه اتمئشدي.
پطروسون ائلک ائنکاري
(متّا 26:‏69-‏70، مرقوس 14:‏66-‏68، لوقا 22:‏55-‏57) ۱۵ شمعون پطروس و آيري بئر شاگئرد عئسانين دالينجا گتدئلر. باش کاهئنله تانيش اولان بو شاگئرد عئسا ائله برابر باش کاهئنئن حيطئنه گئردي. ۱۶ آمّا پطروس اشئگده، قاپينين يانيندا دورموشدو. اونون اوچون ده باش کاهئنله تانيش اولان او بئري شاگئرد قاپيچي قيزلا دانيشيب، پطروسو ائچه‌ري گتئردي. ۱۷ بو آرادا قاپيچي قيز پطروسا ددي: “سن کي، بو آدامين شاگئردلرئندن ديئلسن، اله ديئل؟” پطروس ددي: “ديئلم.” ۱۸ هاوانين سويوق اولدوغو اوچون نؤکرلر و موحافئظلر کؤمور يانديرميشديلار و اونون اطرافيندا دوروب قيزيشيرديلار. پطروس دا اونلارين يانيندا دوروب اؤزونو قيزديريردي.
باش کاهئن عئساني سورغويا چکئر
(متّا 26:‏59-‏66، مرقوس 14:‏55-‏64، لوقا 22:‏66-‏71) ۱۹ او زامان باش کاهئن عئساني شاگئردلري و تعلئملري حاقّيندا سورغويا چکدي. ۲۰ عئسا اونا جاواب وردي: “من ددئکلرئمي عالمه آچيقجا دمئشم. همئشه يهودئلر ييغيلديغي کنئسه​ده و معبدده تعلئم ورمئشم. من گئزلئجه هچ بئر شي دمه​مئشم. ۲۱ نئيه مندن سوروشورسان؟ اونلارا نه ددئکلرئمي، اشئدنلردن سوروش. اونلار منئم نه ددئکلرئمي بئلئرلر.” ۲۲ عئسانين آغزيندان بو سؤزلر چيخان واخت، يانيندا دوران موحافئظلردن بئري عئسايا شئلّه ووروب ددي: “باش کاهئنه بله جاواب ورئرسن؟!” ۲۳ عئسا اونا ددي: “اگر سهو بئر سؤز دانيشديم، سهو اتدئيئمي گؤرسد. آمّا اگر ددئکلرئم دوغرودور، نه اوچون مني وورورسان؟” ۲۴ او زامان حنّا عئساني قوللاري باغلي باش کاهئن قيافانين يانينا گؤنده‌ردي.
پطروسون ائکئنجي و اوچونجو ائنکاري
(متّا 26:‏71-‏75، مرقوس 14:‏69-‏72، لوقا 22:‏58-‏62) ۲۵ شمعون پطروس اورادا دوروب اؤزونو قيزديريردي. اونلار پطروسا ددئلر: “مگر سن ده اونون شاگئردلرئندن ديئلسن؟” پطروس ائنکار ادئب ددي: “ديئلم.” ۲۶ باش کاهئنئن قوللاريندان بئري کي، پطروسون طرفئندن وورولوب قولاغي کسئلن قوللا قوحوم ائدي، ددي: “مگر من سني اونونلا باغدا گؤرمه‌دئم؟!” ۲۷ پطروس گئنه ده ائنکار اتدي و او آندا خوروز بانلادي.
عئسا پئلاطين حوضوروندا
(متّا 27:‏1-‏2، 11-‏31، مرقوس 15:‏1-‏20، لوقا 23:‏1-‏5، 13-‏25) ۲۸ سحر ارکن ائدي. يهودئلر عئساني قيافانين يانيندان روم والئسئنئن سارايينا آپارديلار. آمّا اؤزلري سارايا گئرمه‌دئلر کي، مبادا شرئعته اساسن ناپاک ساييليب پاسخا يمه‌يئني يئيه بئلمه‌سئنلر. ۲۹ اونا گؤره ده پئلاط سارايدان اونلارين يانينا چيخيب ددي: “بو آدامدان نه شئکايتئنئز وار؟” ۳۰ يهودئلر جاواب ورئب اونا ددئلر: “اگر بو آدام تقصئرلي اولماسايدي، اونو گتئرئب سنه تسلئم اتمزدئک.” ۳۱ پئلاط اونلارا ددي: “اونو سئز گؤتورون و قانونلارينيزا گؤره اؤزونوز اونون حاقّيندا حؤکم ادئن.” يهودئلر اونا ددئلر: “بئزئم هچ کئمي اؤلومه محکوم اتمه‌يه ائختئياريميز يوخدور.” ۳۲ بونلار اونا گؤره اولدو کي، عئسانين نه‌جور اؤلومله اؤله​جه‌يي حاقّيندا ددئيي سؤز يرئنه يتئشسئن. ۳۳ او زامان پئلاط گئنه سارايا قاييديب، عئساني چاغيردي و اونا ددي: “آيا سن يهودئلرئن پادشاهي‌سان؟” ۳۴ عئسا جاواب وردي: “سن بونو اؤزوندن ديئرسن، يوخسا اؤزگه آداملار سنه مندن صؤحبت ادئبلر؟” ۳۵ پئلاط جاواب وردي: “مگر من يهودئيم؟ سني اؤز مئلّتئن و باش کاهئنلر منه تسلئم ادئبلر. نه ادئبسن؟” ۳۶ عئسا جاواب وردي: “منئم پادشاهليغيم بو دونيادان ديئل. اگر پادشاهليغيم بو دونيادان اولسايدي، نؤکرلرئم چاليشارديلار کي، من يهودئلرئن الئنه ورئلمه‌يئم. آمّا ائندي منئم پادشاهليغيم بورادان ديئلدئر.” ۳۷ او زامان پئلاط اونا ددي: “دمک دوغرودان دا بئر پادشاهسان؟” عئسا جاواب وردي: “سن ديئرسن کي، من بئر پادشاهام. من بونون اوچون آنادان اولموشام و بونون اوچون بو دونيايا گلمئشم کي، حقئقت حاقّيندا شهادت ورئم. حقئقتئن طرفداري اولان هر کس منئم سسئمي اشئدئر.” ۳۸ پئلاط اونا ددي: “حقئقت نه‌دئر؟” و بونو دئينده گئنه اشئيه، يهودئلرئن يانينا چيخيب اونلارا ددي: “من اوندا هچ بئر تقصئر گؤرمورم. ۳۹ آمّا سئزئن بئر عادتئنئز وار کي، پاسخا بايراميندا سئزئن اوچون زئنداندان بئرئني آزاد ادئم. ائندي آيا ائسته‌يئرسئنئز کي، يهودئلرئن پادشاهيني سئزئن اوچون آزاد ادئم؟” ۴۰ يهودئلر تکرار قيشقيريب ددئلر: “بو آدامي يوخ، باراباسي!” و بو باراباس اوغرو ائدي.

- JHN
- ←
- ۱۸
- →

© 2008 Bible Society of Azerbaijan