- HOS
- ←
- ۴
- →

۴
ربّئن ائسرايئلي موتّهئم ادئر ۱
“ای ائسرايئل اؤولادلاري، ربّئن سؤزونو اِشئدئن،
چونکي بو اؤلکه‌ده ياشايانلارلا
ربّئن داعواسي وار.
بو يرده نه صداقت قاليب، نه محبّت،
نه ده تاريني تانيماق. ۲ لعنت، يالان، قتل، اوغورلوق و زئنا
هر يِره ياييليب.
قدّارليق ادئب،
قان اوستونه قان تؤکورلر. ۳ بوندان اؤتري اؤلکه ياس توتور،
اورادا ياشايان هر کس سولوب.
چؤل حيوانلاري دا، گؤي قوشلاري دا،
حتّا دهنزده‌کي باليقلار دا محو اولور. ۴ آنجاق هچ کس داعوا اتمه‌سئن،
هچ کس باشقاسيني تقصئرلَندئرمه‌سئن،
چونکي سنئن خالقين کاهئنله چکئشَنلره بَنزه‌يئر. ۵ سن گوندوز هِللَنه‌جکسن،
پيغمبر ده گجه سنئنله بئرلئکده.
سنئن آناني
محو اده‌جيم. ۶ خالقيم بئلئکسئزلئکدن محو اولور.
سن بئلئيي ردّ اتدئيئن اوچون،
من ده سني ردّ اده‌جيم کي،
بئر داها منه کاهئنلئک اتميه‌سن.
ائندي کي اؤز تارينين قانونونو ياددان چيخارديبسان،
من ده سنئن بالالاريني ياددان چيخارداجاغام. ۷ نه قدر چوخالديلار،
منئم ضئدّئمه او قدر ده چوخ گوناه اتدئلر.
اونلارين عئزّتئني روسوايچيليغا چِوئره‌جيم. ۸ خالقيمين گوناهي ائله بَسله‌نئرلر،
اونلارين تقصئرئنه جان آتيرلار. ۹ خالقين باشينا گلن
کاهئنئن ده باشينا گله‌جک.
توتدوقلاري يول اوچون اونلاري جزالانديرجاغام.
عمل‌لرئنئن عوضئني اونلارا وره‌جيم. ۱۰ يئيه‌جکلر، آمّا دويماياجاقلار؛
فاحئشه‌لئک اده‌جکلر، آمّا چوخالماياجاقلار،
چونکي اونلار ربّی ترک ادئب اونا محل قويمورلار. ۱۱ زئنا، کؤهنه و تزه شراب
اونلارين فهملرئني باشلاريندان چيخارديب. ۱۲ خالقيم آغاج تئکه‌سئندن مصلحت آختارير،
عصالاري اونلارا مشورت ورئر،
چونکي فاحئشه‌لئک روحو اونلاري آزديريب،
فاحئشه‌لئک اتمکله اؤزلرئنئن تاريسيندان آيريليبلار. ۱۳ داغلارين باشيندا قوربان کَسئرلر،
تپه‌لرده، پاليد، سِپئدار و چؤل پوسته‌سي آلتيندا
کؤلگه‌لري گؤزل اولدوغو اوچون بوخور يانديريرلار.
بونا گؤره ده قيزلارينيز فاحئشه‌لئک ادئرلر،
گلئنلرئنئز ده زئناکارديرلار. ۱۴ فاحئشه‌لئک ادن قيزلارينيزي،
زئنا ادن گلئنلرئنئزي جزالانديرماياجاغام؛
چونکي کئشئلر اؤزلري ده فاحئشه‌لرله اويناشيرلار،
بوت معبدلرئنئن فاحئشه‌لري ائله بئرلئکده قوربان کَسئرلر.
بونا گؤره ده، درّاکه‌سئز خالق محو اولاجاق. ۱۵ ای ائسرايئل، گرچي سن فاحئشه‌لئک ادئرسن،
هچ اولماسا قويما يهودا تقصئرکار اولسون.
گئلگالا گئرمه‌يئن،
بِيت‌آوِنه چيخمايين.
«وار اولان ربّئن حاقّي اوچون»
ديئب آند ائچمه‌يئن. ۱۶ بلی، ائسرايئل عئنادکار بئر بوزوو کئمي عئناد ادئر.
ائندي رب اونلاري
اوتلاقدا قوزو اوتاران کئمي نجه اوتارسين؟ ۱۷ اِفرايئم بوتلرئندن ياپيشيب،
بوراخ اونو! ۱۸ اونلار ائچکئلري قورتاراندان سونرا
اؤزلرئني فاحئشه‌لئيه ورئرلر.
اونلارين باشچيلاري روسوايچيليغي چوخ سِوئرلر. ۱۹ اونلاري بئر يِل قانادلارينا بورويوب،
اونلار قوربانلاريندان اؤتري اوتاناجاقلار.

- HOS
- ←
- ۴
- →

© 2008 Bible Society of Azerbaijan