- ZEC
- ←
- ۳
- →

۳
دؤردونجو رؤيا: باش کاهئن يوشَع ۱ رب منه بونو گؤرستدي: ربّئن مَله‌يئنئن قاباغيندا باش کاهئن يوشَع دورموشدو. شيطان دا اونون ساغيندا دورموشدو کي، اونا ائتّئهام وورسون. ۲ رب شيطانا ددي: “رب سنه آجيقلانسين، ای شيطان! اورشَلئمي سِچَن رب، سنه آجيقلانسين. مگر بو آدام اوددان چيخاريلميش، ياريسي يانميش اودون تئکه‌سئنه بَنزه‌مئر؟” ۳ يوشَع اَينئنه چوخ چئرکلي پالتار گِيئنئب مَله‌يئن قاباغيندا دايانميشدي. ۴ بو مَلَک قاباغيندا دورانلارا ددي: “اونون اَينئندن چئرکلي پالتاري چيخاردين.” سونرا يوشَعه ددي: “باخ گوناهيني سنئن اوستوندن گؤتوردوم، ائندي سنه بايرام پالتاري گِيئندئره‌جيم.” ۵ او واخت من ددئم: “قوي باشينا دا تمئز عمّامه قويسونلار.” باشينا تمئز عمّامه قويوب اونا پالتار گِيئندئردئلر. ربّئن مَله‌يي ده يانيندا دورموشدو. ۶ سونرا ربّئن مَله‌يي يوشَعه شهادت ورئب ددی: ۷ “قوشونلار ربّی بله ديئر: «اگر يوللاريملا گده‌سن، وردئيئم امرئمي ساخلاياسان، اِوئمه سن باشچيليق اده‌جکسن، صحنلرئمي سن قوروياجاقسان. بورادا دورانلارين آراسيندا ائچه‌ري کچمک حاقّيني سنه ورئرم.» ۸ ای باش کاهئن يوشَع، سن و سنئن قاباغيندا اوتوران يولداشلارين، قولاق آسين! چونکي اونلار گله‌جک حادئثه‌لرئن علامتئدئر. من «شاخه» آدلي قولومو گتئره‌جيم. ۹ يوشَعئن قاباغينا قويدوغوم داشا باخين! او تَک داشين يدّي گؤزو وار. اونون اوستونه بئر يازي اويوب يازاجاغام.” قوشونلار ربّی بويورور، “بئر گون ائچئنده بو اؤلکه‌نئن گوناهيني اورتادان گؤتوره‌جيم. ۱۰ او گون هر بئرئنئز قونشوسونو اؤز تَنه‌يي آلتينا، انجئر آغاجي آلتينا دعوت اده‌جک.” قوشونلار ربّی بويورور.

- ZEC
- ←
- ۳
- →

© 2008 Bible Society of Azerbaijan