- JER
- ←
- ۴۳
- →

۴۳
اِرِميا‌نين مئصئره آپاريلماسي ۱ او زامان کي، اِرِميا بوتون خالقا اؤزلرئنئن تاريسي ربّئن سؤزلرئني، ربّئن اِرِميا واسئطه‌سئله اونلارا نازئل اتدئيي هر شيي ديئب قورتاردي، ۲ حوشاعيا اوغلو عَزَريا، قارِاَخ اوغلو يوخانان و بوتون دئکباش آداملار اِرِميايا ددئلر: “سن يالان ديئرسن. تاريميز رب سني بئزئم يانيميزا گؤنده‌رمه‌يئب کي، دئيه‌سن: «مئصئره گرک گتمه‌يئب اورادا ساکئن اولماياسينيز.» ۳ لاکئن نِرئيا اوغلو باروک سني بئزئم ضئدّئمئزه تحرئک ادئر کي، بئزي کَلدانئلره تسلئم اده‌سن، اونلار بئزي اؤلدوره‌لر، يا دا بابئله اسئر آپارالار.” ۴ بلجه قارِاَخ اوغلو يوخانان، بوتون قوشون باشچيلاري و خالق ربّئن يهودادا قالماق امرئندن ائطاعت اتمه‌دئلر. ۵ عکسئنه، قارِاَخ اوغلو يوخانان و بوتون قوشون باشچيلاري، بوتون يهودالي‌لارين قالانيني کي، اسئر اولوندوقلاري مئلّتلرئن آراسيندان يهودا تورپاغيندا ياشاماق اوچون قاييتميشديلار، يولا سالديلار. ۶ اونلار کئشئلري، آروادلاري، اوشاقلاري، پادشاهين قيزلاريني، کشئکچئلر ريئسي نِبوزَره‌دانين شافان اوغلو اَخئقام اوغلو گِدَليانين يانيندا قويدوغو هر کسي، اِرِميا پيغمبري و نِرئيا اوغلو باروکو دا گؤتوروب گتدئلر. ۷ اونلار ربّئن سؤزونه قولاق آسماييب مئصئر تورپاغينا گئردئلر و تَخپَنخِسه قدر گتدئلر. ۸ تَخپَنخِسده اِرِميايا ربّئن بو سؤزو نازئل اولدو: ۹ “اَلئنه بؤيوک داشلار آل و اونلاري يهودا کئشئلرئنئن گؤزو قاباغيندا کرپئج دؤشَمه‌نئن پالچيغيندا کي، تَخپَنخِسده فئرعون سارايينا گئرئلن يرده‌دئر، گئزلَت. ۱۰ سونرا اونلارا دِه: ائسرايئلئن تاريسي اولان قوشونلار ربّی بله ديئر: «من خبر گؤنده‌رئب قولوم بابئل پادشاهي نِبوکَدنِصّري گتئرده‌جيم و گئزلَتدئيئم بو داشلارين اوستونده اونون تختئني قوراجاغام. پادشاه اؤز چارداغيني اونلارين اوستونده آچاجاق. ۱۱ او گلئب مئصئر اؤلکه‌سئني مغلوب اده‌جک. اؤلوم اوچون آيريلانلار اؤلومه، اسئرلئک اوچون آيريلانلار اسئرلئيه، قيلينج اوچون آيريلانلار قيلينجا تسلئم ادئله‌جکلر. ۱۲ او مئصئر آللاهلارينين معبدلرئنده اود قالاياجاق. اونلاري يانديراجاق، بوتلري آليب آپاراجاق. بئر چوبان، پالتاري ائله اؤزونو نجه اؤرتور، او دا مئصئر اؤلکه‌سئني اؤزونه اِله اؤرته‌جک. و سونرا اورادان صاغ-سالامات چيخاجاق. ۱۳ او، مئصئر تورپاغيندا گونش آللاهينين معبدئنئن موقدّس سوتونلاريني داغيداجاق، مئصئر آللاهلارينين معبدلرئني يانديراجاق.»”

- JER
- ←
- ۴۳
- →

© 2008 Bible Society of Azerbaijan