- MRK
- ←
- ۱۳
- →

۱۳
گله​جک باره​ده
(متّا 24:‏1-‏28، لوقا 21:‏5-‏24) ۱
عئسا معبددن چيخاندا شاگئردلرئندن بئري اونا ددي: “اوستاد باخ! نه بؤيوک داشلار، نه عظمتلي عئمارتلر!” ۲ عئسا اونا ددي: “بو بؤيوک عئمارتلري گؤرورسن؟ اونلارين داشي، داش اوسته قالماياجاق. هاميسي ييخيلاجاقدير.” ۳ عئسا، زيتون داغيندا، معبدئن قاباغيندا اوتورموشدو کي، پطروس، يعقوب، يوحنّا، و آندرياس آيريجا اوندان سوروشدولار: ۴ “بئزه ده گؤرک بو ائشلر نه زامان اولاجاق؟ نه علامت وار کي، بئزه بونلارين عنقرئب تامام اولاجاغيني گؤرسدسئن؟” ۵ عئسا دا اونلارا دمه‌يه باشلادي: “دئقّتلي اولون کي، کئمسه سئزي آزديرماسين. ۶ چوخ آداملار منئم آديمدا گله​جکلر و «من اويام» ديئب، چوخ آداملاري آزديراجاقلار. ۷ جنگلر و موحارئبه​لر خبرلرئني اشئتدئيئنئز زامان، اوره‌يئنئز اوزولمه‌سئن. بونلارين اولماسي گرکدئر، آنجاق حله آخير ديئل. ۸ چونکي مئلّت، مئلّت اوستونه و مملکت، مملکت اوستونه قالخاجاق. چوخ يرلرده زلزله​لر اولاجاق، آجليق دوشه​جک، بونلار سانجي‌لارين باشلانيشي‌دير. ۹ لاکئن سئز آييق اولون. سئزي محکمه​لره وره​جکلر، کنئسه​لرده دؤيوله​جکسئنئز و منه گؤره، سئز حؤکمدارلار و پادشاهلار قاباغيندا دوراجاقسينيز کي، اونلارا شهادت اولسون. ۱۰ اوّلجه خوش خبرئن بوتون مئلّتلره يتئشمه‌سي گرکدئر. ۱۱ سئزي توتوب تسلئم اتدئکلري زامان، نه دئيه​جه‌يئنئزئن باره​سئنده نئگاران اولمايين. او ساعاتدا سئزه نه ورئلسه، اونو ديئن. چونکي دانيشان سئز يوخ، موقدّس روحدور. ۱۲ قارداش قارداشي، و آتا اؤولادي اؤلومه وره​جک. و اؤولادلار آتا-‌آنانين ضئدّئنه قالخيب، اونلاري اؤلدوره​جکلر. ۱۳ منئم آديما گؤره هامي سئزدن نئفرت اده​جک. لاکئن آخيرا کئمي دايانان نئجات تاپاجاق. ۱۴ دانيال پيغمبرئن يازديغي کئمي، وئرانه​لئک گتئرن ائيرنج شيئن لايئق اولمايان يرده دوردوغونو گؤردويونوز زامان، يهودئيه​ده اولانلار داغلارا قاچسينلار. ۱۵ دامدا اولان آشاغي انئب بئر شي گؤتورمک اوچون اِوئنه گئرمه‌سئن. ۱۶ زمئده اولان عباسيني گؤتورمک اوچون دالي قاييتماسين. ۱۷ واي او گونلرده بويلو و اَمزئکلي اولانلارين حالينا! ۱۸ دوعا ادئن کي، قاچماغينيز قيشا راستلاماسين. ۱۹ چونکي او گونلرده اله موصئبت اولاجاق کي، تارينين ياراتديغي کائناتين باشلانيشيندان ائندئيه قدر اونون کئمي نه اولوب، نه ده اولاجاق. ۲۰ اگر رب او گونلري قيسالتماسايدي، هچ بئر ائنسان خئلاص اولا بئلمزدي. آمّا سچدئيي سچئلمئشلرئن خاطئري اوچون او گونلري قيسالتدي. ۲۱ اگر او زامان کئمسه دسه: «باخ، مسئح بورادا.» و يا «باخ، اورادا!»، اونا ائنانمايين. ۲۲ چونکي يالانچي مسئحلر و يالانچي پيغمبرلر ظوهور اده​جکلر و اله علامتلر و مؤجوزه​لر گؤرسده​جکلر کي، مومکون اولسا، سچئلمئشلري ده آزديرسينلار. ۲۳ آمّا سئز دئقّتلي اولون! سئزه هر شيي اوّلجه​دن خبر وردئم. ۲۴ «لاکئن او گونده، او موصئبتدن سونرا،
گونش قارالاجاق،
آي ائشيغيني ورمه‌يه​جک. ۲۵ اولدوزلار گؤيدن دوشه​جکلر،
و گؤيلرده اولان قودرتلر اسه​جکلر.» ۲۶ او زامان ائنسان اوغلونون بؤيوک عئزّت و قودرتله بولودلاردا گلدئيئني گؤره​جکلر. ۲۷ ائنسان اوغلو او واخت ملکلرئني گؤنده‌ره​جک و اؤز سچدئکلرئني دؤرد طرفدن، يرئن اوجوندان گؤيون اوجونا قدر، ييغاجاق. ۲۸ ائندي مثلي انجئر آغاجيندان اؤيره‌نئن: اونون بوداقلاري تزه​له‌نئب يارپاقلاري چيخان زامان، يايين ياخين اولدوغونو آنلاييرسينيز. ۲۹ الجه سئز ده بو شيلرئن باش وردئيئني گؤرنده، بئلئن کي، او ياخيندير، لاپ قاپيدادير. ۳۰ دوغروسونو سئزه ديئرم؛ بوتون بونلار باش ورمه‌دن بو نسئل کچمه‌يه​جک. ۳۱ دوغروسونو سئزه ديئرم؛ گؤي و ير کچئب گده​جک، لاکئن منئم سؤزلرئم اصلا کچئب گتمه‌يه​جک. ۳۲ آمّا او گونو و او ساعاتي نه گؤيده‌کي ملکلر بئلئر، نه ده اوغول اؤزو. آتادان باشقا هچ کئم بئلمئر. ۳۳ دئقّتلي و اوياق اولون! چونکي او واختين نه زامان اولدوغونو بئلمئرسئنئز. ۳۴ بو، قوربته گدن بئر آدامين وضعئنه بنزر. اِوئندن آيريلان واخت، اِوئنئن ائختئياريني نؤکرلرئنه ورئب، هره‌يه اؤز ائشئني تاپشيردي و قاپيچي‌يا دا امر اتدي کي، اوياق قالسين. ۳۵ سئز ده اوياق قالين، چونکي اِو صاحئبئنئن نه واخت گله​جه‌يئني بئلمئرسئنئز. بئلمئرسئنئز آخشام گله​جک و يا گجه ياريسي، خوروزلارين بانلاديغي واخت گله​جک و يا سحر. ۳۶ يوخسا قفلتن گلئب، سئزي يوخودا تاپار. ۳۷ سئزه ددئکلرئمي هر کسه ديئرم: اوياق قالين.”

- MRK
- ←
- ۱۳
- →

© 2008 Bible Society of Azerbaijan