- LEV
- ←
- ۱۱
- →

۱۱
اَتي يِيئلَن و يِيئلمه‌ين حيوانلار
(تثنئيه ۱۴: ۳- ۲۱) ۱ رب موسا ائله هارونا گئنه دانيشيب، بله ددي: ۲ “ائسرايئل اؤولادلارينا بله ديئن: «قورودا ياشايان حيوانلاردان بِله‌لرئن اَتئني يئيه بئلرسئنئز. ۳ هر هانسي کامئل قوشا ديرناقلي قؤوشه‌ين حيوانين اَتئني يئيه بئلرسئنئز، ۴ لاکئن قؤوشه‌ين، و يا قوشا ديرناقلي حيوانلار ائچئنده بونلاري يِمه‌يئن: دَوه، چونکي او قؤوشه‌سه ده، قوشا ديرناقلي ديئل. بونا گؤره ده سئزئن اوچون حارامدير؛ ۵ قايا دووشاني، چونکي او قؤوشه‌سه ده، قوشا ديرناقلي ديئل. بونا گؤره ده سئزئن اوچون حارامدير؛ ۶ دووشان، چونکي او قؤوشه‌سه ده، قوشا ديرناقلي ديئل. بونا گؤره ده سئزئن اوچون حارامدير؛ ۷ دونگوز، چونکي او کامئل قوشا ديرناقلي اولسا دا، قؤوشه‌مئر. بونا گؤره ده سئزئن اوچون حارامدير. ۸ اونلارين نه اَتئني ييئن، نه ده لِشئنه توخونون. اونلار سئزئن اوچون حارامدير. ۹ سولاردا اولانلاردان بونلاري يئيه بئلرسئنئز؛ سولاردا، دهنزلرده، و يا چايلاردا ياشايان حيوانلاردان اوزمَک باله‌لري و پولجوقلاري اولانلارين هاميسيني يئيه بئلرسئنئز. ۱۰ آمّا دهنزلرده، و يا چايلاردا قايناشان حيوانلاردان اوزمَک باله‌لري و پولجوقلاري اولمايان سولاردا ياشايان هر مخلوق، سئزئن اوچون ائيرنج اولسون. ۱۱ اونلار سئزئن اوچون ائيرنج اولاجاق، اونلارين اَتئني يِمه‌يئن و لِشئندن ده ائيره‌نئن. ۱۲ سولاردا اوزمَک باله‌لري و پولجوقلاري اولمايانلارين هاميسي سئزئن اوچون ائيرنج اولسون. ۱۳ ائيرنج اولدوغونا گؤره قوشلاردان بونلاري يِمه‌يئن: قارتال، کِچَله‌کرکس، قارا کرکس، ۱۴ چالاغان، شاهئن جئنسئندن اولانلار، ۱۵ بوتون قارغا جئنسئندن اولانلار، ۱۶ بايقوش، قارتال بايقوشو، دهنز قوشو، قيرغي جئنسئندن اولانلار، ۱۷ بالا بايقوش، قاراباتداق، بؤيوک بايقوش، ۱۸ آغ بايقوش، چؤل بايقوشو، لِش کرکسي، ۱۹ لِيلَک، باليق‌اودان جئنسئندن اولانلار، شاناپئپئک، خوفّاش. ۲۰ دؤرد آياقلا گزن، قانادلي حشره‌لرئن هاميسي دا سئزئن اوچون ائيرنج اولسون. ۲۱ لاکئن دؤرد آياقلا گزن، قانادلي حشره‌لردن اونلاري کي، يرده سيچراماق اوچون اويناقلي آياقلاري وار، يئيه بئلرسئنئز؛ ۲۲ اونلاردان چَيئرتکه جئنسئندن اولانلاري، کِچَله چَيئرتکه جئنسئندن اولانلاري، سوساري جئنسئندن اولانلاري، جيرجيراما جئنسئندن اولانلاري يمک اولار. ۲۳ لاکئن بوتون او بئري دؤرد آياقلي قانادلي حشره‌لر سئزئن اوچون ائيرنج اولسون. ۲۴ بو حيوانلاردان سئز نجئس اولا بئلرسئنئز. اونلارين لِشئنه توخونان دا آخشاما قدر نجئس ساييلير. ۲۵ اونلارين لِشئندن بئر حئصّه‌سئني داشييان هر کس پالتارلاريني يوسون و آخشاما قدر نجئس ساييلسين. ۲۶ کامئل قوشا ديرناغي اولمايان، و يا قؤوشمه‌ين هر حيوان سئزئن اوچون نجئس اولسون. اونلارا توخونان هر کس نجئس ساييلسين. ۲۷ پنجه‌لري اوستونده يرئين دؤرد آياقلي هر حيوان سئزئن اوچون نجئس اولسون؛ اونلارين لِشئنه توخونان هر کس آخشاما قدر نجئس ساييلسين. ۲۸ اونلارين لِشئني داشييان، پالتارلاريني يوسون و آخشاما قدر نجئس ساييلسين. بو حيوانلار سئزئن اوچون نجئس ساييلسين. ۲۹ يرده قايناشان حيوانلار آراسيندا سئزئن اوچون نجئس اولان بونلاردير: کور سئچان، سئچان، هر جور کَرتَنکَله، ۳۰ گِکّون، واران، دووار کَرتَنکَله‌سي، کَلر، بالا سوسمار. ۳۱ بونلار بوتون قايناشان حيوانلار آراسيندا سئزئن اوچون نجئس اولسون. اونلارين لِشئنه توخونان هر کس آخشاماجاق نجئس ساييلسين. ۳۲ اونلاردان بئرئسئنئن لِشي، اوستونه دوشن هر شيي نجئس ادئر. هر تاختا، پارچا، دَري، و يا کئسه، هر نه ائش اوچون ائشله‌نن شي سويا سالينسين. آخشاما قدر نجئس ساييلسين، آخشامدان سونرا تمئز ساييلسين. ۳۳ اونلاردان بئري گئل قابين ائچئنه دوشسه، اونون ائچئنده‌کي هر شي نجئس ساييلاجاق و قابي گرک سينديراسينيز. ۳۴ بله بئر قابدان، خؤره‌يئن ائچئنه سو تؤکولسه، او خؤرک نجئسله‌نئر. بو جور قابين ائچئنده هر ائچکي نجئسله‌نئر. ۳۵ او حيوانلاردان بئرئنئن لِشي، اوستونه دوشَن هر بئر شيي نجئس ادئر. ائستر تندئر، ائستر اوجاق، سؤکولسون، چونکي نجئسله‌نئب؛ اونلار سئزئن اوچون نجئس اولسون. ۳۶ آنجاق سو بولاغي، و يا سو آنباري پاک ساييلسين. بو حيوانلارين لِشئنه توخونان هر کس نجئس ساييلسين. ۳۷ بونلاردان بئرئنئن لِشي اَکئن اوچون آيريلميش توخومون اوستونه دوشسه، او توخوم تمئز ساييلسين. ۳۸ آمّا لِش، سويا سالينميش توخومون اوستونه دوشسه، توخوم سئزئن اوچون نجئس اولسون. ۳۹ اگر اَتي سئزئن اوچون يِمه‌لي حيوانلاردان بئري اؤلسه، لِشئنه توخونان آدام آخشاما قدر نجئس ساييلسين. ۴۰ او حيوانين لِشئندن يئين آدام پالتاريني يوسون و آخشاما قدر نجئس ساييلسين. لِشئني داشييان آدام دا پالتاريني يوسون و آخشاما قدر نجئس ساييلسين. ۴۱ ير اوزونده سورونن هر قايناشان حيوان سئزئن اوچون ائيرنج اولسون؛ اونو يمه‌يئن. ۴۲ ائستر قارني اوستونده، ائستر دؤرد آياغي ائله سورونن، يا دا ير اوزونده‌کي چوخ آياقلي اولان قايناشان حيوانلاردان يمه‌يئن، چونکي اونلار ائيرنجدئر. ۴۳ قايناشان حيوانلارين هچ بئري ائله اؤزونوزو ائيرنج ادئب نجئسلَمه‌يئن، اله کي، نجئس اولاسينيز. ۴۴ تارينيز رب منم. اؤزونوزو تقدئس ادئن و موقدّس اولون، چونکي من موقدّسم؛ اؤزونوزو يرده سورونن هچ بئر قايناشان حيوانلا نجئس اتمه‌يئن. ۴۵ چونکي تارينيز اولماق اوچون سئزي مئصئر تورپاغيندان چيخاردان رب، منم. بونا گؤره، موقدّس اولون، چونکي من موقدّسم. ۴۶ حيوان، قوش، سولاردا اوزَن هر جور جانلي مخلوق، ير اوزونده قايناشان هر جور حيوان حاقّيندا قانون بودور. ۴۷ بونونلا پاکلا نجئس شيلر آراسيندا، يِيئلَن و يِيئلمه‌يَن حيوانلار آراسيندا فرق قويولور.»”

- LEV
- ←
- ۱۱
- →

© 2008 Bible Society of Azerbaijan