- MAT
- ←
- ۴
- →

۴
عئسا وسوسه اولونور
(مرقوس 1:‏12-‏13؛ لوقا 4:‏1-‏13) ۱ بوندان سونرا موقدّس روح عئساني چؤله آپاردي کي، ائبلئس طرفئندن وسوسه اولونسون. ۲ عئسا قيرخ گون-قيرخ گجه اوروج توتاندان سونرا آجيقدي. ۳ اونو وسوسه ادن، اونون يانينا گلئب، ددي: “اگر تارينين اوغلوسان، امر ات کي، بو داشلار چؤره‌يه دؤنسون.” ۴ عئسا جاواب ورئب، ددي: “يازيليب کي،
«ائنسان آنجاق چؤرکله يوخ،
تارينين آغزيندان چيخان هر بئر سؤز​له ياشار.»” ۵ سونرا ائبلئس اونو موقدّس شهره گتئردي و معبدئن بورجو اوستونه آپاريب، ۶ ددي: “اگر تارينين اوغلوسان، اؤزونو آشاغي آت؛ چونکي يازيليب کي،
«او سنئن حاقّيندا ملکلرئنه امر اده​جک،
و اونلار سني اللري اوستونده گؤتوره​جکلر کي،
مبادا آياغيني داشا ووراسان.»” ۷ عئسا اونا جاواب ورئب ددي: “گئنه ده يازيليب کي،
«رب تاريني ائمتاحانا چکمه.»” ۸ ائبلئس گئنه عئساني چوخ اوجا بئر داغين اوستونه آپاردي و اونا دونيانين بوتون اؤلکه​لرئني و اونلارين بوتون شؤوکتلرئني گؤرسدئب، ۹ ددي: “اگر يره دوشوب، منه سجده اده​سن، بونلارين هاميسيني سنه وره​رم.” ۱۰ عئسا اونا ددي: “ردّ اول، شيطان! چونکي يازيليب؛
«تارين ربّه سجده ات
و آنجاق اونا خئدمت اله.»” ۱۱ او زامان ائبلئس اونو بوراخدي و ملکلر گلئب، اونا خئدمت اتدئلر.
عئسا وعظ اتمه‌يه باشلايير
(مرقوس 1:‏14-‏15؛ لوقا 4:‏14-‏15) ۱۲ عئسا يحيانين توتولماسيني اشئدن واخت جلئله قاييتدي. ۱۳ و ناصئره​ني ترک ادئب، زِبولون و نفتالي بؤلگه​سئنده گؤل قيراغيندا اولان کفرناحومدا ساکئن اولدو کي، ۱۴ اشعيا پيغمبرئن واسئطه​سئله ديئلن سؤز يرئنه يتئشسئن: ۱۵ “زبولون دئياري، نفتالي دئياري،
دهنز قيراغي يولدا،
اوردون چايينين او تاييندا،
قيري‌يهودئلرئن جلئلئنده! ۱۶ قارانليقدا ياشايان خالق بؤيوک بئر نور گؤردو،
اؤلومون کؤلگه سالديغي دئياردا ياشايانلارا ائشيق دوغدو.” ۱۷ او واختدان عئسا وعظ اتمه‌يه باشلاييب، ددي: “تؤوبه ادئن، چونکي گؤيون پادشاهليغي ياخيندير.”
ائلک شاگئردلر
(مرقوس 1:‏16-‏20؛ لوقا 5:‏1-‏11) ۱۸ عئسا جلئل گؤلونون قيراغيندا گزنده، ائکي قارداشي، پِطروس آدلانان شَمعونو و اونون قارداشي آندرياسي گؤردو کي، گؤله تور آتيرديلار. اونلار باليق اووچوسو ائدئلر. ۱۹ عئسا اونلارا ددي: “منئم داليمجا گلئن. من سئزي ائنسان اووچوسو اِده‌رم.” ۲۰ اونلار دا او آندا تورلاريني قويوب اونون دالينجا گتدئلر. ۲۱ اورادان ائره​لي گدئب، داها ائکي قارداشي، زِبِديئن اوغلو يعقوب و قارداشي يوحنّاني گؤردو کي، آتالاري زِبِدي‌‌له قاييقدا تورلاريني تعمئر ادئرلر. و اونلاري چاغيردي. ۲۲ اونلار دا او آندا قاييق و آتالاريني قويوب عئسانين دالينجا گتدئلر.
عئسا ناخوش آداملارا شفا ورئر
(لوقا 6:‏17-‏19) ۲۳ عئسا بوتون جلئلي دولانيب، اونلارين کنئسه​لرئنده تعلئم ورئردي و گؤيون پادشاهليغينين موژده​سئني وعظ ادئب، خالق آراسيندا هر جور مرض و ناخوشلوغو صاغالديردي. ۲۴ اونون حاقّينداکي خبر بوتون سورئيه دئيارينا ياييلدي و جوربه​جور ناخوشلوق و دردلره دوچار اولان ناخوشلاري، ناپاک روحلارا توتولانلاري، غشّئلري، و ائفلئجلري اونون يانينا گتئردئلر و اونلارا شفا وردي. ۲۵ جلئلدن، دکاپولئسدن ، اورشلئمدن، يهودئيه​دن، و اوردون چايينين اوتاييندان بؤيوک بئر جاماعات اونون دالينجا گدئردي.

- MAT
- ←
- ۴
- →

© 2008 Bible Society of Azerbaijan