- LUK
- ←
- ۲۲
- →

۲۲
يهودا عئسايا خيانت ادئر
(متّا 26:‏1-‏5، 14-‏15، مرقوس 14:‏1-‏2، 10-‏11، يوحنّا 11:‏45-‏53) ۱
پاسخا ديئلن فطئر بايرامي ياخينلاشيردي. ۲ باش کاهئنلر و دئن عالئملري عئساني اؤلدورمک اوچون بئر يول آختاريرديلار، چونکي خالقدان قورخوردولار. ۳ او زامان شيطان ائسکاريوتلو آدلانان يهودانين اوره‌يئنه گئردي کي، او اون‌ائکئلردن بئري ائدي. ۴ و او گدئب باش کاهئنلر و معبدئن موحافئظلرئنئن ريئسي ائله دانيشدي کي، عئساني اونلارا نجه تسلئم اتسئن. ۵ اونلار سوئندئلر و اونا پول ورمه‌يه راضي اولدولار؛ ۶ او دا سؤز وردي و بئر فورصت آختاريردي کي، جاماعات اولماديغي بئر يرده عئساني اونلارا تسلئم اتسئن.
آخير شام
(متّا 26:‏17-‏35، مرقوس 14:‏12-‏31، يوحنّا 13:‏21-‏30، 36-‏38، 1قور 11:‏23-‏25) ۷ فطئر گونو گلدي کي، اوندا پاسخا قوزوسونو قوربان اتمک واجئب ائدي. ۸ عئسا، پطروس و يوحنّاني گؤنده‌رئب ددي: “گدئن، يمک اوچون بئزه پاسخا يمه‌يئني حاضيرلايين.” ۹ اونلار اونا ددئلر: “هارادا ائسته‌يئرسن حاضيرليق گؤرک؟” ۱۰ عئسا اونلارا ددي: “باخين، شهره گئردئيئنئز زامان سهنگله سو داشييان بئر کئشي سئزه راست گله​جک. اونون دالينجا گدئن و او گئرن اِوه گئرئن. ۱۱ و او اِوئن صاحئبئنه ديئن: «اوستاد سندن سوروشور: قوناق اوتاغي هارادادير کي، شاگئردلرئمله بئر يرده پاسخا يمه‌يئني ييئم؟» ۱۲ او سئزه بالاخانادا دؤشَنمئش بؤيوک بئر اوتاق گؤرسده​جک. اورادا حاضيرليق گؤرون.” ۱۳ شاگئردلر گدئب هر شيي عئسانين اونلارا ددئيي کئمي تاپديلار و پاسخاني حاضيرلاديلار. ۱۴ واخت يتئشنده عئسا اون‌ائکي حوارئسي ائله بئر يرده سوفره​يه اوتوردو. ۱۵ و اونلارا ددي: “چوخ آرزولاميشديم کي، عذاب چکمه​دن قاباق بو پاسخا يمه‌يئني سئزئنله بئرلئکده ييئم. ۱۶ چونکي سئزه ديئرم؛ تارينين پادشاهليغيندا پاسخا تکمئلئنه يتئشمه‌يئنجه، من بئر داها اونو يميه​جه‌يم.” ۱۷ سونرا بئر پئياله گؤتوروب شوکور اتدي و ددي: “بونو گؤتورون و آرانيزدا بؤلوشدورون. ۱۸ چونکي سئزه ديئرم؛ تارينين پادشاهليغي گلمه‌يئنجه، اوزومون محصولوندان ائچميه​جه‌يم.” ۱۹ سونرا چؤره‌يي گؤتوردو و شوکور ادئب پارچالادي و اونلارا ورئب ددي: “بو منئم بدنئمدئر کي، سئزئن اوچون فدا اولور. مني خاطيرلاماق اوچون بونو يرئنه يتئرئن.” ۲۰ اله‌جه ده، آخشام يمه‌يئندن سونرا، پئياله​ني گؤتوروب ددي: “بو پئياله قانيمدا اولان جدئد عهددئر کي، سئزدن اؤتري تؤکولور. ۲۱ آمّا باخين، منه خيانت اده‌نئن اَلي منئم اَلئمله بئرلئکده سوفره​ده​دئر. ۲۲ ائنسان اوغلو دوغرودان دا قاباقجادان موعيّن اولموش يولدان گدئر. لاکئن واي او آدامين حالينا کي، ائنسان اوغلو اونون واسئطه‌سئله تسلئم اولونور.” ۲۳ شاگئردلر بئربئرئندن سوروشماغا باشلاديلار کي، اونلاردان کئم بو ائشي گؤره بئلر.
کئم بؤيوکدور؟ ۲۴ اونلارين آراسيندا بئر موباحئثه دوشدو کي، اونلاردان کئم لاپ بؤيوک ساييلمالي‌دير. ۲۵ لاکئن عئسا اونلارا ددي: “مئلّتلرئن پادشاهلاري اونلارين اوستونه حؤکم سورورلر و بو حؤکمدارليق ادنلره نعمت صاحئبي ديئلئر. ۲۶ آمّا سئز گرک بله اولماياسينيز. آرانيزدا لاپ بؤيوک اولان، لاپ کئچئک کئمي اولسون و ريئسلئک ادن، خئدمتکار کئمي اولسون. ۲۷ کئم داها بؤيوکدور: سوفره​ده اوتوران، يوخسا خئدمت ادن؟ مگر سوفره​ده اوتوران ديئل؟! لاکئن من سئزئن آرانيزدا خئدمتکار کئمي‌يَم. ۲۸ و سئز او آداملارسينيز کي، کچئرتدئيئم ائمتاحانلاردا منئمله داياندينيز. ۲۹ نجه کي، آتام منه بئر پادشاهليق ورئب، من ده سئزه بئر پادشاهليق ورئرم. ۳۰ اِله کي، منئم پادشاهليغيمدا سوفرمده ييئب ‌​ائچه​سئنئز و تختلرده اوتوروب، ائسرايئلئن اون‌ائکي قبئله​سئنه حؤکم اِده​سئنئز. ۳۱ شمعون، شمعون! شيطان طلب اتمئشدي کي، بوغدا کئمي سئزي خَلبئرله‌سئن. ۳۲ آمّا من سنئن اوچون دوعا اِتمئشم کي، ائمانين آزالماسين؛ تکرار دؤندويون زامان، سن ده اؤز قارداشلارينا قووّت ور.” ۳۳ شمعون عئسايا ددي: “يارب! سنئنله زئندانا دا، اؤلومه ده گتمه‌يه حاضيرام.” ۳۴ لاکئن عئسا اونا ددي: “پطروس، سنه ديئرم کي، بو گون خوروز بانلاماميش، سن مني تانيديغيني اوچ دفه ائنکار اده​جکسن.” ۳۵ و اونلارا ددي: “او زامان کي، سئزي کئسه​سئز، تورباسيز، و آياق قابيسيز گؤنده‌ردئم، آيا بئر اَسکئيئنئز اولدو؟” شاگئردلر جاواب وردئلر: “هچ بئر شيئمئز.” ۳۶ او زامان عئسا اونلارا ددي: “آمّا ائندي کئسه​سي اولان اونو گؤتورسون، توربا دا گؤتورسون. قيلينجي اولمايان دا پالتاريني ساتيب قيلينج آلسين. ۳۷ چونکي سئزه ديئرم: بو يازيلميش اولان سؤز کي، ديئر «او، گوناهکارلارلا بئر ساييلدي» ، گَرَک منئم طرفئمدن ائجرا اولسون. چونکي منئم بارَمده ديئلن سؤز عنقرئب يرئنه يتئشه​جک.” ۳۸ اونلار ددئلر: “يارب! باخ، بورادا ائکي قيلينج وار.” عئسا دا اونلارا ددي: “کئفايتدئر.”
زيتون داغينداکي دوعا
(متّا 26:‏36-‏46، مرقوس 14:‏32-‏42) ۳۹ عئسا چيخيب عادتئنه گؤره زيتون داغينا گتدي و شاگئردلري ده اونون دالينجا گتدئلر. ۴۰ او يره چاتان زامان، عئسا اونلارا ددي: “دوعا ادئن کي، ائمتاحانا دوشميه​سئنئز.” ۴۱ و اؤزو بئر داش آتيمي قدر اوزاقلاشدي و دئز چؤکوب دوعا اتدي: ۴۲ “اي آتا، اگر راضيسان، بو پئياله​ني مندن اوزاقلاشدير، آمّا گئنه ده منئم ائسته‌دئيئم يوخ، سنئن ائسته‌دئيئن اولسون.” ۴۳ گؤيدن بئر ملک عئسايا گؤرونوب، اونا قووّت وردي. ۴۴ شئدّتلي ائضطئراب ائچئنده عئسا داها چوخ دوعا اتدي، اِله کي، تري قان دامجيلاري کئمي يره تؤکولوردو. ۴۵ دوعادان قالخيب شاگئردلرئن يانينا گلدي، و اونلاري قوصّه​دن ياتميش تاپدي. ۴۶ و اونلارا ددي: “نه اوچون ياتيرسينيز؟ قالخين و دوعا ادئن کي، ائمتاحانا دوشميه​سئنئز.”
عئسا توتولور
(متّا 26:‏47-‏68، مرقوس 14:‏43-‏50، يوحنّا 18:‏3-‏12) ۴۷ عئسا حله دانيشيردي کي، بئر جاماعات گلدي. اونلارين قاباغيندا اون‌ائکئلردن يهودا آدلانان بئري گلئردي. يهودا، عئساني اؤپمک اوچون ياخينلاشدي. ۴۸ عئسا اونا ددي: “يهودا، ائنسان اوغلونو اؤپوشله تسلئم ادئرسن؟!” ۴۹ عئسانين يانينداکي‌لار نه اولاجاغي آنلايان زامان اونا ددئلر: “يارب، قيلينجلا ووراق؟” ۵۰ و اونلاردان بئري باش کاهئنئن قولونو ووروب، صاغ قولاغيني کسدي. ۵۱ لاکئن عئسا ددي: “بوراخين، بسدئر.” و قولون قولاغينا ال قويوب، اونو صاغالتدي. ۵۲ سونرا طرفئنه گلن باش کاهئنلره، معبدئن موحافئظلرئنئن ريئسئنه، و آغساقّاللارا ددي: “قولدور اوستونه چيخان کئمي قيلينجلار و دينکلرله اوستومه گلئبسئنئز؟ ۵۳ هر گون معبدده سئزئنله بئر يرده ائدئم، منه ال اوزاتمادينيز. لاکئن ائندي سئزئن واختينيزدير، و ظولمتئن ائقتئدارينين زاماني‌دير.”
پطروسون ائنکار اتمه‌سي ۵۴ عئساني توتوب آپارديلار و باش کاهئنئن اِوئنه گتئردئلر. پطروس اوزاقدان اونلارين دالينجا گدئردي. ۵۵ اونلار حيطئن اورتاسيندا اود يانديريب يانيندا بئرلئکده اوتوران زامان، پطروس دا اونلارين آراسيندا اوتوردو. ۵۶ کنئزلردن بئري اونو اود ائشيغيندا اوتورموش گؤردو. دئقّتله اونا باخيب ددي: “بو آدام دا عئسا ائله ائدي.” ۵۷ لاکئن پطروس ائنکار ادئب ددي: “من اونو تانيميرام، آي آرواد.” ۵۸ بئر آز سونرا اؤزگه بئري اونو گؤروب ددي: “سن ده اونلاردانسان.” آمّا پطروس ددي: “ديئلم، آي کئشي.” ۵۹ تقرئبن بئر ساعات کچمئشدي کي، اؤزگه بئرئسي تأکئدله ددي: “دوغرودان بو آدام دا اونونلا ائدي. چونکي او دا جلئل اهلئدئر.” ۶۰ لاکئن پطروس ددي: “آي کئشي، نه ددئيئني آنلاميرام.” و اله او آندا، او حله دانيشيردي کي، خوروز بانلادي. ۶۱ رب دؤنوب پطروسا باخدي و پطروس ربّئن اونا ددئيي سؤزو خاطيرلادي کي، “بو گون خوروز بانلاماميش، سن اوچ دفه مني ائنکار اده​جکسن.” ۶۲ و اورادان چيخيب آجي-آجي آغلادي. ۶۳ عئساني توتوب ساخلايان آداملار اونا رئشخند ادئب اونو دؤيوردولر. ۶۴ اونون گؤزلرئني باغلاديلار و اوندان سوروشوردولار: “نبئلئک ات، ده گؤرک سني کئم ووردو؟” ۶۵ و اونون ضئدّئنه بئر چوخ کوفرلر ده دانيشيرديلار.
عئسا سنهدرئن مجلئسئنده
(متّا 26:‏59-‏66، مرقوس 14:‏55-‏64، يوحنّا 18:‏19-‏24) ۶۶ سحر آچيلاندا خالقين آغساقّاللاري، باش کاهئنلر و دئن عالئملري بئر يره ييغيليب، مجلئس قوردولار و عئساني اونلارين حوضورونا آپارديلار. ۶۷ اونلار ددئلر: “اگر مسئحسن، بئزه ده.” عئسا جاواب وردي: “اگر سئزه دسم، ائنانماياجاقسينيز. ۶۸ و اگر سئزدن سوروشام، منه جاواب ورمه‌يه​جکسئنئز. ۶۹ لاکئن بوندان سونرا ائنسان اوغلو قادئر تارينين صاغيندا اوتوراجاق.” ۷۰ او زامان اونلارين هاميسي ددئلر: “دمه‌لي، سن تارينين اوغلوسان؟” عئسا اونلارا جاواب وردي: “بلي، منم.” ۷۱ و اونلار ددئلر: “داها شهادته نه احتئياجيميز وار؟ چونکي اؤزوموز اونون آغزيندان اشئتدئک.”

- LUK
- ←
- ۲۲
- →

© 2008 Bible Society of Azerbaijan