- LEV
- ←
- ۲۶
- →

۲۶
تاريدان ائطاعت اتمه‌يئن برکتلری
(تثنئيه ۷: ۱۲- ۲۴، ۲۸: ۱- ۱۴) ۱ اؤزونوزه بوتلر دوزلتمه‌يئن؛ اويما بوت، و يا موقدّس سوتون دا اؤزونوز اوچون قويمايين، اؤلکه‌نئزده يونولموش داش قويوب قاباغيندا سجده اتمه‌يئن؛ چونکي تارينيز رب، منم. ۲ سَبّت گونلرئمي ساخلايين، موقدّس مکانيما دا حؤرمت ادئن. رب منم. ۳ اگر قانونلاريملا ياشاياسينيز و امرلرئمي ائطاعت اده‌سئنئز کي، اونلاري يرئنه يتئره‌سئنئز، ۴ سئزه مؤوسومونده ياغيش گؤندره‌جيم کي، تورپاق اؤز محصولونو، زَمئده‌کي آغاجلار دا مئيوه‌لرئني ورسئن. ۵ سئزئن خرمنئنئز اوزوم ييغيمينا قدر داوام اده‌جک، اوزومونوز او قدر بول اولاجاق کي، اونون ييغيلماسي اَکئن واختينا قدر داوام اده‌جک. چؤره‌يئنئزي دويونجا يِيئب، اؤلکه‌نئزده آرخايين ياشاياجاقسينيز. ۶ اؤلکه‌نئزه صولح وره‌جيم؛ ياتاندا سئزي واهئمه‌يه سالان اولماياجاق. ييرتيجي حيوانلاري اؤلکه‌دن قوواجاغام و موحارئبه اوزو گؤرمَيه‌جکسئنئز. ۷ دوشمنلرئنئزي قوواجاقسينيز و اونلار قيلينج ضربه‌لري ائله قاباغينيزدا يره ييخيلاجاقلار. ۸ بِشئنئز يوز آدامي، يوزونوز اون مئن آدامي قوواجاق. دوشمنلرئنئز قيلينج ضربه‌لري ائله قاباغينيزدا يره ييخيلاجاقلار. ۹ من اوزومو سئزه چوئره‌جيم، سئزي آرتيريب چوخالداجاغام، سئزئنله باغلاديغيم اؤز عهدئمي يرئنه يتئره‌جيم. ۱۰ ساخلاديغينيز محصولو يئيه‌جکسئنئز و تزه محصول اوچون کؤهنه‌ني بوشالداجاقسينيز. ۱۱ اوسته‌لئک، من آرانيزدا ساکئن اولاجاغام و جانيم سئزدن ائکراه اتمَيه‌جکدئر. ۱۲ من ده آرانيزدا ياشاييب سئزئن تارينيز اولاجاغام، سئز ده منئم خالقيم اولاجاقسينيز. ۱۳ سئزي مئصئر تورپاغيندان چيخاردان و اونلارين نؤکرچئلئيئندن آزاد ادن، يوغونوزون گئره‌لرئني قيريب باشينيزي اوجالدان تارينيز رب، منم.
تاريدان اوزاقلاشمايين جزاسي
(تثنئيه ۲۸: ۱۵- ۶۸) ۱۴ آمّا اگر مندن ائطاعت اتمه‌يئب بوتون بو امرلرئمه عمل اتميه‌سئنئز، ۱۵ اگر قانونلاريما خور باخيب حؤکملرئمي قَلبئنئزدن ردّ اده‌سئنئز، اله کي، منئم بوتون امرلرئمه عمل اتمه‌يئب، عهدئمي پوزاسينيز، ۱۶ من ده سئزه بونو اده‌جيم: اوستوزه دهشت سالاجاغام. سل و قيزديرما گؤزلرئنئزئن نورونو سؤندوره‌جک، جانينيزي گَمئره‌جک. توخوملارينيزي هدر يره اَکه‌جکسئنئز؛ اونلاردان عمله گلن محصولو دوشمنلرئنئز يئيه‌جک. ۱۷ اوزومو سئزدن دؤندره‌جيم اله کي، دوشمنلرئنئزئن موقابئلئنده وورولوب يره ييخيلاسينيز. سئزدن نئفرت ادنلر، اوستونوزده حؤکم سوره‌جکلر؛ سئزي قووان اولماسا دا، قاچاجاقسينيز. ۱۸ اگر بونلارا باخماييب گئنه مندن ائطاعت اتمَيه‌سئنئز، او واخت گوناهلارينيزا گؤره سئزي يدّي قات آرتيق جزالانديراجاغام. ۱۹ گوجلو تکبّورونوزو قيراجاغام. باشينيز اوستونده اولان گؤيلر دمئر و آياغينيز آلتينداکي يري بورونج کئمي اده‌جيم. ۲۰ قووّتئنئز هدر يره تؤکَنه‌جک، چونکي نه تورپاغينيز محصول وره‌جک، نه ده اؤلکه‌ده‌کي آغاجلارينيز مئيوه وره‌جک. ۲۱ اگر منئمله عداوت ادئب، سؤزلرئمدن حله ده ائطاعت اتمک ائستَميه‌سئنئز، من ده سئزه گوناهلارينيزا گؤره يدّي قات آرتيق بلا گؤندره‌رم. ۲۲ اوستونوزه وحشي حيوانلار گؤندره‌رم کي، اؤولادلارينيزي اؤلدوروب مال-حيوانلارينيزي پارچالايالار و سايينيزي آزالدالار و يوللارينيز ترک اولونموش قالار. ۲۳ اگر بونلاردان عئبرت درسي آلماييب منه دؤنمَيه‌سئنئز و حله ده منئمله عداوت اده‌سئنئز، ۲۴ من ده سئزئنله عداوت اده‌جيم و گوناهلارينيزا گؤره سئزي يدّي قات آرتيق جزالانديراجاغام. ۲۵ عهدي پوزدوغونوزا گؤره قئصاص آلماق اوچون اوستونوزه قيلينج گؤندره‌جيم. شهرلرئنئزده سيغيناندا آرانيزا وَبا سالاجاغام کي، دوشمنئن اَلئنه دوشه‌سئنئز. ۲۶ چؤره‌يئنئزي کسدئيئم زامان، اون آرواد بئر تندئرده چؤرک پئشئره‌جک و اونو چکي ائله پايلاياجاقلار، اله کي، ييئب دويماياسينيز. ۲۷ اگر سئز بوندان سونرا دا مندن ائطاعت اتمَيه‌سئنئز و منئمله عداوت اده‌سئنئز، ۲۸ بو دفه من ده سئزئن حاقّيزدا قضبله عداوت اده‌جيم و من، بلی من، سئزي گوناهلارينيزا گؤره يدّي قات آرتيق تنبه اده‌جيم. ۲۹ اوغوللارينيز و قيزلارينيزين اَتئني يئيه‌جکسئنئز. ۳۰ سجده‌گاهلارينيزي محو ادئب، بوخور قوربانگاهلارينيزي يوخ اده‌جيم، بوتلرئنئزي دِوئره‌جيم و سئزئن مِيئتلرئنئزي بوتلرئنئزئن مِيئتلرئنئن اوستونه سَره‌جيم، چونکي جانيم سئزدن ائيرَنه‌جکدئر. ۳۱ شهرلرئنئزي خارابا قوياجاغام، موقدّس مکانلارينيزي وئرانه‌لئيه دؤنده‌رئب، خوش عطئرلرئنئزي قبول اتميه‌جيم. ۳۲ اؤلکه‌نئزي اله وئرانه قوياجاغام کي، اوراني ائشغال ادن دوشمنلرئنئز، دهشته دوشسونلر. ۳۳ لاکئن سئزي مئلّتلر آراسينا داغيداجاغام و آرخانيزجا قيلينجلا دوشه‌جيم. تورپاغينيز وئرانه‌لئيه، شهرلرئنئز خاراباليغا دؤنه‌جک. ۳۴ سئز دوشمن تورپاغيندا ياشايارکَن، اؤلکه بوتون وئرانليق گونلرئنده سَبّتلرئني توتاجاق؛ بوتون بو واخت عرضئنده اؤلکه دئنجه‌لئب سَبّت ائللرئني توتاجاق. ۳۵ اؤلکه بو وئرانليق گونلرئنده، او راحاتليغي گؤره‌جک کي، سئزئن اورادا ياشاديغينيز سَبّتلرئنئزده گؤرمه‌دي. ۳۶ دوشمن اؤلکه‌لرئنده سئزدن صاغ قانلارين اورَکلرئنه اومئدسئزلئک سالاجاغام و اونلار حتّا کولَکدن تَرپه‌نَن يارپاغين خيشيلتيسيندان قورخوب قاچاجاقلار. اونلاري قووان اولماسا دا، قيلينج قاباغيندان قاچان کئمي قاچيب ييخيلاجاقلار؛ ۳۷ بئربئرئنئن اوستونه اله بودره‌يه‌جکلر کي، اله بئل، قيلينج قاباغيندان قاچيرلار، حال بو کي، هچ کئم اونلاري قووالامير؛ دوشمنلرئنئز موقابئلئنده دورماغا قووّتئنئز اولماياجاق. ۳۸ مئلّتلر آراسيندا هلاک اولاجاقسينيز، دوشمنلرئنئزئن تورپاغي سئزي اوداجاق. ۳۹ سئزدن صاغ قالانلار دا دوشمن اؤلکه‌لرئنده هم اؤز خاطالاري اوچون، هم ده آتالارينين خاطالاريندان اؤتري اونلارلا چورويه‌جکلر. ۴۰ اگر اؤزلرئنئن و آتالارينين خاطالارينا اعتئراف ادئب، منئم ضئدّئمه اتدئيي خَيانته، هم ده منئمله اتدئيي عداوته ائقرار اده‌لر، ۴۱ و بونا دا کي، من اونلارلا عداوت ادئب اونلاري دوشمنلرئنئن تورپاغينا آپارميشام. اگر اونلارين ختنه اولونماميش اورَکلري يومشاليب خاطالاريني قبول اده‌لر. ۴۲ او زامان من يعقوبلا، ائسحاقلا، ائبراهئمله باغلاديغيم عهدئمي و اؤلکه‌ني خاطيرلاياجاغام. ۴۳ چونکي اؤلکه‌ني ترک اده‌جکلر و تورپاق اونلارسيز وئران قاليب سَبّت دئنجلرئندن لذّت آپاراجاق. بو آرادا اونلار اؤز خاطالارينين جزاسيني چکه‌جکلر، چونکي حؤکملرئمي ردّ اتدئلر و جانلاري منئم قانونلاريمدان ائيرَندي. ۴۴ بونا باخماييب، دوشمن اؤلکه‌سئنده ياشاديقلاري زامان، اونلارا خور باخيب ردّ اتميه‌جيم. بلجه من اونلاري محو ادئب باغلاديغيم عهدئمي پوزماياجاغام، چونکي اونلارين تاريسي رب، منم. ۴۵ آنجاق اونلارين حاقّيندا، اَجدادلاري ائله باغلاديغيم عهدي خاطيرلاياجاغام. او اجدالاريني کي، آيري مئلّتلرئن گؤزلري قاباغيندا، اونلارين تاريسي اولماق اوچون مئصئر تورپاغيندان چيخارتديم. رب منم.»” ۴۶ بونلار ربّئن اؤزو ائله ائسرايئل اؤولادلاري آراسيندا، سئنا داغيندا موسا واسئطه‌سئله وردئيي قايدالار، حؤکملر و قانونلاردير.

- LEV
- ←
- ۲۶
- →

© 2008 Bible Society of Azerbaijan