- LUK
- ←
- ۲۰
- →

۲۰
عئسانين صلاحئيّتي
(متّا 21:‏23-‏27، مرقوس 11:‏27-‏33) ۱
عئسا، معبدده تعلئم ورئب ائنجئلئن خوش خبرئني وردئيي گونلرئن بئرئنده، باش کاهئنلر و دئن عالئملري، آغساقّاللارلا بئرلئکده ياخينلاشيب، ۲ اونا ددئلر: “بئزه ده گؤرک، سن بو ائشلري نه ائقتئدارلا ادئرسن؟ بو ائقتئداري سنه کئم وردي؟” ۳ عئسا جاوابيندا اونلارا ددي: “منئم ده سئزدن بئر سوآليم وار. منه ديئن؛ ۴ يحيانين تعمئدي گؤيدن ائدي، يوخسا ائنسانلاردان؟” ۵ اونلار اؤز آرالاريندا فئکئرله‌شئب ديئردئلر: “اگر «گؤيدن» دسک، اوندا دئيه​جک؛ «نه اوچون اونا ائنانمادينيز؟» ۶ لاکئن اگر «ائنسانلاردان» دسک، بوتون خالق بئزي داشا باساجاق. چونکي خالق يحيانين پيغمبر اولدوغونا ائنانير.” ۷ و جاواب وردئلر: “هارادان اولدوغونو بئلمئرئک؟” ۸ عئسا اونلارا ددي: “من ده سئزه دمئرم کي، بو ائشلري هانسي ائقتئدارلا گؤرورم.”
قدّار باغبانلارين مثلي
(متّا 21:‏33-‏46، مرقوس 12:‏1-‏12) ۹ سونرا خالقا بله بئر مثلي نقل اتمه‌يه باشلادي: “بئر آدام اوزوم باغي اکدي و باغي باغبانلارا ائجاره​يه ورئب، اوزون بئر مودّت اوچون اؤزگه بئر مملکته گتدي. ۱۰ محصول زاماني باغبانلارين يانينا بئر قول گؤنده‌ردي کي، باغين محصولوندان اونون پاييني ورسئنلر. لاکئن باغبانلار قولو دؤيوب الي-بوش يوللاديلار. ۱۱ داها آيري بئر قول گؤنده‌ردي؛ آمّا اونلار بونو دا دؤيوب حؤرمتسئز اتدئلر و الي-بوش قايتارديلار. ۱۲ اوچونجو قولو دا گؤنده‌ردي؛ آمّا اونلار اونو دا يارالاييب قوودولار. ۱۳ او زامان اوزوم باغين صاحئبي ددي: «نه ادئم؟ قوي اؤز سوگئلي اوغلومو گؤنده‌رئم. بلکه اونو گؤرنده حؤرمت اِدَرلر.» ۱۴ لاکئن باغبانلار اونو گؤرن واخت، آرالاريندا بله ددئلر: «وارئث بودور! گلئن اونو اؤلدورَک کي، مئراث بئزه قالسين.» ۱۵ و اونو باغدان اشئيه آتيب اؤلدوردولر. ائندي اوزوم باغينين صاحئبي اونلارا نه اده​جک؟ ۱۶ گله​جک، بو باغبانلاري هلاک ادئب، باغي اؤزگه باغبانلارا وره​جکدئر.” بونو اشئدن خالق ددي: “قوي بله اصلا باش ورمه‌سئن.” ۱۷ عئسا اونلارا باخيب ددي: “بس بو يازي نه دمکدئر؟
«بنّالارين ردّ اتدئکلري داش کونجون باشي اولدو.» ۱۸ بو داشين اوستونه ييخيلان هر کس پارچالاناجاق، لاکئن او، کئمئن اوستونه دوشسه، اونو ازه​جک.” ۱۹ دئن عالئملري و باش کاهئنلر بئر يول آختارديلار کي، اله او آندا اونو توتسونلار. لاکئن خالقدان قورخدولار، چونکي باشا دوشدولر کي، بو مثلي اونلارين باره​سئنده ديئب.
قيصره باج ورمک
(متّا 22:‏15-‏22، مرقوس 12:‏13-‏17) ۲۰ اونلار عئساني گودوب اؤزلرئني صالح آداملار کئمي گؤرسه‌دن بئر نچه جاسوس گؤنده‌ردئلر کي، اونو سؤز اوسته توتوب، بلجه والئنئن حؤکم و ائقتئدارينا تسلئم اتسئنلر. ۲۱ اونلار عئسادان سوروشدولار: “اوستاد! بئز بئلئرئک کي، سن دوغرو اولاني ديئب تعلئم ورئرسن و آداملارين آراسيندا فرق قويمورسان. آنجاق تارينين يولونو دوغرولوقلا اؤيره‌دئرسن. ۲۲ آيا قيصره باج ورمک بئزه جائزدئر يا يوخ؟” ۲۳ عئسا اونلارين حئيله​سئني باشا دوشوب ددي: ۲۴ “منه بئر دئنار گؤرسه‌دئن؛ اونون اوستونده اولان صورت و يازي کئمئندئر؟” اونلار جاواب وردئلر: “قيصرئن.” ۲۵ عئسا اونلارا ددي: “او زامان قيصرئنکئني قيصره، تارينينکيني تارييا ورئن.” ۲۶ اونلار خالقين حوضوروندا عئساني سؤز اوسته توتا بئلمه‌دئلر و جاوابيندان تعجّوب ادئب سسلرئني کسدئلر.
قئيامت حاقّيندا سوآل
(متّا 22:‏23-‏33، مرقوس 12:‏18-‏27) ۲۷ اؤلومدن سونرا دئرئلمه اولماديغيني دئين صادوقئلردن بعضئلري گلئب اوندان سوروشدولار: ۲۸ “اوستاد! موسا بئزئم اوچون يازيب کي، اگر بئر آدامين اِولي قارداشي اؤلسه و اونون اوشاغي اولماسا، صاغ قالان قارداش اونون دولونو آليب، اؤلن قارداشينا نسئل يتئشدئرسئن. ۲۹ يدّي قارداش وار ائدي؛ بئرئنجئسي بئر آرواد آلدي و اوشاقسيز اؤلدو. ۳۰ ائکئنجئسي او آروادي آلدي و او دا اوشاقسيز اؤلدو. ۳۱ اوچونجوسو ده اونو آلدي؛ و بلجه يدّئسي ده اوشاقلاري اولماييب اؤلدولر. ۳۲ هاميسيندان سونرا آرواد دا اؤلدو. ۳۳ بونا گؤره اؤلولر دئرئلنده آرواد اونلاردان هانسينين آروادي اولاجاق؟ چونکي او، يدّئسئنئن ده آروادي اولوب.” ۳۴ عئسا جاوابيندا اونلارا ددي: “بو عالمئن ائنسانلاري آرواد آليرلار، اَره گدئرلر؛ ۳۵ لاکئن گله​جک عالمه يتئشمه‌يه و اؤلولردن دئرئلمه‌يه لايئق ساييلانلار نه اِوله‌نَرلَر، نه ده اَره گِدَرلر. ۳۶ آرتيق اؤله ده بئلمزلر، چونکي ملکلر کئمي‌دئرلر و قئيامت اوغوللاري اولدوقلاريندان، اونلار تارينين اوغوللاري‌ديرلار. ۳۷ آمّا اؤلولرئن دئرئلدئيئني موسا دا آلوولانان بوتا حاقّينداکي روايتده گؤرسه‌دئر، او زامان کي، ربّي ائبراهئمئن تاريسي، ائسحاقين تاريسي، و يعقوبون تاريسي چاغيرير. ۳۸ تاري اؤلولرئن تاريسي يوخ، دئرئلرئن تاريسي‌دير. چونکي اونون يانيندا هامي دئری‌دئر.” ۳۹ دئن عالئملرئنئن بعضئسي ددئلر: “اوستاد! گؤزل ددئن.” ۴۰ و داها اوندان بئر شي سوروشماغا جورعت اتمه‌دئلر. ۴۱ لاکئن عئسا اونلارا ددي: “نجه ديئرلر کي، مسئح داوودون اوغلودور؟ ۴۲ حال بو کي، داوود اؤزو، مزمورلار کئتابيندا بله ديئر:
رب منئم ربّئمه ددي:
صاغيمدا اوتور، ۴۳ او زاماناجاق کي،
من دوشمنلرئني آياقلارينين آلتينا قويوم. ۴۴ داوود اونو رب چاغيرديغينا گؤره، او، نجه داوودون اوغلو اولور؟!” ۴۵ بوتون خالق بو سؤزلره قولاق آسان واخت، عئسا اؤز شاگئردلرئنه ددي: ۴۶ “او دئن عالئملرئندن اؤزونوزو گؤزله‌يئن کي، اوزون پالتارلاردا گزمه‌يي، ميدانلاردا سالام آلماغي، کنئسه​لرده باش کورسولري و ضئيافتلرده يوخاري يرلرده اوتورماغي سوئرلر. ۴۷ اونلار دول آروادلارين اِولرئني اودورلار و رئياکارليقلا اوزون-اوزون دوعالار ادئرلر. بو آداملارين جزاسي داها دا آغير اولاجاق.”

- LUK
- ←
- ۲۰
- →

© 2008 Bible Society of Azerbaijan