- PSA
- ←
- ۶۲
- →

۶۲
۱ جانيم سس‌سئز آنجاق تاريني گؤزله‌يئر،
چونکي خئلاصيم اوندان گلئر. ۲ منئم قايام، منئم خئلاصيم آنجاق اودور،
او منئم قالام‌دئر؛ يرئمدن تَرپنمه‌يه‌جيم. ۳ نه واختا کئمي بئر آدامي اؤلدورمک اوچون،
اونا هوجوم گتئره‌جکسئنئز؛
اونا کي، اَيئلمئش بئر دووار کئمي‌دئر،
يرئندن جايميش بئر چپر کئمي‌دئر؟ ۴ آنجاق بونو دوشونورلر کي،
نجه اونو اؤز شرفئندن آشاغي سالسينلار.
يالانلاردان کف ادئرلر؛
آغيزلاري ائله برکت ورئرلر،
لاکئن اورکلرئنده لعنت ادئرلر. سِلا ۵ اي جانيم، سس‌سئز آنجاق تاريني گؤزله،
چونکي اومئدئم اوندان گلئر. ۶ منئم قايام، منئم خئلاصيم آنجاق اودور،
او منئم قالام‌دئر، يرئمدن ترپنمه‌يه‌جيم. ۷ خئلاصيم و عئزّتئم تاريدادير؛
قووّتلي قايام و پناهيم تاريدادير. ۸ سئز، اي خالق، هر زامان اونا توکّول ادئن؛
اوره‌يئنئزي اونون حوضوروندا تؤکون،
چونکي تاري بئزه سيغيناق يِردئر. سِلا. ۹ دوغرودان دا کي، عوام خالق بئر بوخاردير؛
بَي‌زاده‌لر بئر يالان.
اگر اونلاري تره‌زئيه قوياسان،
اونلارين هاميسي بئرلئکده بوخاردان دا يونگولدور. ۱۰ قدّارليغا توکّول اتمه،
تالان مالينا دا بوشونا اومئد باغلاما؛
مال-دؤولت آرتسا دا، اونا اورک باغلاما. ۱۱ تاري بئر دفه دانيشيب،
من بونو ائکي دفه اشئتمئشم کي:
قودرت تارينين‌دير. ۱۲ محبّت ده سنئن‌دئر، اي پروردئگار؛
چونکي سن هرکسه ائشئنه گؤره عوض ورئرسن.

- PSA
- ←
- ۶۲
- →

© 2008 Bible Society of Azerbaijan