- JHN
- ←
- ۱۲
- →

۱۲
عئسانين مسح اولونماسي
(متّا 26:‏6-‏13، مرقوس 14:‏3-‏9) ۱
عئسا، پاسخا بايراميندان آلتي گون قاباق، بيت عنيايا، اؤلولردن دئرئلتدئيي ائلعازرئن ياشاديغي يره گلدي. ۲ اورادا اونون اوچون بئر قوناقليق وردئلر. مارتا خئدمت ادئردي و ائلعازر عئسا ائله سوفره باشيندا اوتورانلاردان بئري ائدي. ۳ مريم بئر شوشه چوخ قئيمتلي خالئص سونبول ياغيني گؤتوروب عئسانين آياقلارينا سورتدو و ساچلاري​ ائله اونون آياقلاريني سئلدي. اِو سونبول ياغينين عطري ائله دولدو. ۴ ائسکاريوتلو يهودا، عئسانين شاگئردلرئندن بئري کي، اونا خيانت اِتمَک نئيّتئنده ائدي، ددي: ۵ “نه اوچون بو ياغ اوچ يوز دئنارا ساتيليب، مؤحتاج آداملارا ورئلمه‌دي؟” ۶ بونو مؤحتاج آداملارين قيدئنه قالديغي اوچون دمئردي. اوغرو اولدوغو اوچون ديئردي. کئسه اونون يانيندا ائدي و اونا قويولانلاردان اؤزونه ده گؤتورَردي. ۷ عئسا ددي: “اونونلا ائشئن اولماسين. قوي اونو منئم دفنئم اوچون ساخلاسين. ۸ مؤحتاج آداملار همئشه آرانيزدا وارديرلار. آمّا من همئشه آرانيزدا ديئلم.” ۹ يهودئلردن چوخلاري عئسانين اورادا اولدوغوندان خبردار اولوب فقط عئساني گؤرمک اوچون يوخ، اؤلولردن دئرئلتدئيي ائلعازري گؤرمک اوچون ده اورايا گلدئلر. ۱۰ اونون اوچون باش کاهئنلر مصلحتله‌شئب ائلعازري ده اؤلدورمه‌يه قرار قويدولار. ۱۱ چونکي اونون اوزوندن يهودئلردن چوخلاري گدئب عئسايا ائمان گتئرئردئلر.
عئسا عئزّتله اورشلئمه گئرئر ۱۲ او گونون صاباحي بايراما گلن بؤيوک بئر جاماعات، عئسانين اورشلئمه گلمکده اولدوغونو اؤيره‌نَنده، ۱۳ خورما بوداقلاريني گؤتوروب اونون پئشوازينا چيخديلار و سسله‌نئردئلر: “هوسانّا، ربّئن آديندا گلن ائسرايئلئن پادشاهي موبارک اولسون!” ۱۴ عئسا بئر سيپا تاپيب اوستونه مئندي. نجه کي، يازيلميشدير: ۱۵ صحيون قيزي ، قورخما.
باخ، پادشاهين گلئر.
بئر سيپايا مئنمئش گلئر. ۱۶ شاگئردلر بو شيلري اوّلجه آنلاماديلار. آمّا عئسانين جلال تاپديغيندان سونرا، بو سؤزلرئن اونون حاقّيندا يازيلديغيني و خالقين بو شيلري اونون اوچون اتدئکلرئني خاطيرلاديلار. ۱۷ و عئسانين ائلعازري چاغيريب اؤلولردن دئرئلتدئيي زامان اونونلا اولموش خالق، بونا شهادت ورئردئلر. ۱۸ اونون اوچون ده خالق اونون پئشوازينا چيخدي. چونکي اونون گؤرستدئيي بو مؤجوزه​ني اشئتدئلر. ۱۹ فرئسئلر بئربئرلرئنه ددئلر: “گؤرورسونوز، الئمئزدن هچ بئر شي گلمئر. عالم اونون دالينجا گدئر.” ۲۰ بايرامدا عئبادت اوچون اورشلئمه گلنلر آراسيندا بعضي يونانئلر ده وار ائدي. ۲۱ بو يونانئلر جلئلئن بيت صيدا کندئندن اولان فئلئپوسا ياخينلاشيب اوندان خاهئش اتدئلر: “آغا، عئساني گؤرمک ائسته‌يئرئک.” ۲۲ فئلئپوس گدئب بو مطلبي آندرياسا ددي. آندرياس و فئلئپوس دا گدئب بونو عئسايا خبر وردئلر. ۲۳ عئسا اونلارا ددي: “ائنسان اوغلونون جلال تاپماق واختي يتئشدي. ۲۴ دوغروسونو سئزه ديئرم؛ بوغدانين توخومو يره دوشوب اؤلمه‌سه، تک قالار. آمّا اؤلسه، چوخ محصول وِرَر. ۲۵ جانيني سون، اونو ائتئرر. آمّا بو دونيادا جانيني سِومه‌ين، اونو ابدي حياتا کئمي حئفظ ادر. ۲۶ منه خئدمت ادن آدام گرک منئم داليمجا گلسئن. من هارادا اولسام، منه خئدمت ادن ده اورادا اولاجاق. منه خئدمت ادن هر کس آتا طرفئندن عئزّت تاپاجاق. ۲۷ ائندي جانيم سيخيلير. و نه ديئم؛ «آتا، مني بو ساعاتدان قورتار؟!» آمّا من اله بو ساعات اوچون گلدئم. ۲۸ آتا اؤز آديني اوجالت.” او زامان گؤيدن بئر سس گلدي: “اوجالتديم، گئنه ده اوجالتاجاغام.” ۲۹ اورادا دوران و بونو اشئدن خالق ددي: “گؤي گورولدادي.” اؤزگه​لري ددئلر: “بئر ملک اونونلا دانيشيب.” ۳۰ عئسا ددي: “بو سس منئم اوچون گلمه‌دي، سئزئن اوچون گلدي. ۳۱ بو دونيا ائندي موحاکئمه اولونور. ائندي بو دونيانين حؤکمداري اشئيه آتيلاجاق. ۳۲ آمّا من، يردن قالديريلديغيم زامان، بوتون ائنسانلاري اؤزومه چکه​جه‌يم.” ۳۳ ​​​عئسا بو سؤزو دمکده نجه اؤله​جه‌يئني بئلدئردي. ۳۴ خالق اونا ددي: “بئز شرئعتدن اؤيرنمئشئک کي، مسئح ابده کئمي قالاجاق. سن ائندي نجه ديئرسن ائنسان اوغلونون قالديريلماسي لازيمدير؟! بو ائنسان اوغلو کئمدئر؟” ۳۵ عئسا اونلارا ددي: “نور آز بئر زامان داها آرانيزدا اولاجاق. نورونوز وار ائکن گزئن، مبادا قارانليق سئزي توتسون. قارانليقدا گزن آدام هارايا گتدئيئني بئلمز. ۳۶ نورونوز وار ائکن نورا ائنانين کي، نورون اوغوللاري اولاسينيز.” عئسا بو سؤزلري دئيندن سونرا گدئب اونلاردان گئزلندي.
يهودئلرئن ائمانسيزليقلاري ۳۷ عئسا گرچي اونلارين گؤزلري قاباغيندا چوخ علامتلر گؤرستدي، اونلار گئنه اونا ائمان گتئرمه‌دئلر کي، ۳۸ اشعيا پيغمبرئن خبر وردئيي سؤز يرئنه يتئشسئن؛
يارب، وردئيئمئز خبره کئم ائناندي؟
و ربّئن قودرتي کئمه گؤروندو؟ ۳۹ اونلار اونون اوچون اونا ائمان گتئره بئلمئردئلر چونکي، اشعيا باشقا بئر يرده دمئشدي؛ ۴۰ تاري اونلارين گؤزلرئني کور اتدي،
اورکلرئني داشا دؤنده‌ردي.
اونون اوچون ده نه گؤزلری ائله گؤرمه‌يه قادئر اولدولار،
نه اورکلری ائله آنلاماغا،
نه ده منه طرف دؤنمه‌يه کي،
من اونلارا شفا ورئم. ۴۱ اشعيا بو سؤزلري ددي، چونکي ربّئن جلاليني گؤردو و اونون حاقّيندا دانيشدي. ۴۲ گئنه ده ريئسلردن چوخلاري عئسايا ائمان گتئردئلر، آمّا فرئسئلر اوزوندن ائمان گتئردئکلرئني آچيقجا دمه‌دئلر. چونکي قورخوردولار کنئسه​دن اشئيه سالينسينلار. ۴۳ چونکي اونلار ائنساندان گلن عئزّتي تاريدان گلن عئزّتدن داها چوخ سوئردئلر. ۴۴ آمّا عئسا اوجا سسله اونلارا ددي: “منه ائمان گتئرن، منه يوخ، مني گؤنده‌ره‌نه ائمان گتئرئر. ۴۵ و مني گؤرَن، مني گؤنده‌ره‌ني گؤرور. ۴۶ من دونيايا نور اولاراق گلدئم کي، منه ائمان گتئرن هر کس قارانليقدا قالماسين. ۴۷ سؤزلرئمي اشئدئب اونلارا ائنانمايان آداما من حؤکم اتمه‌يه​جه‌يم. چونکي دونياني موحاکئمه اتمک اوچون گلمه​مئشم، دونيايا نئجات ورمک اوچون گلمئشم. ۴۸ مني ردّ ادن و سؤزلرئمي قبول اتمه‌ين آداما حؤکم ادن بئري وار؛ ددئيئم سؤزلر آخير گونده اونا حؤکم اده​جک. ۴۹ چونکي من اؤزومدن دانيشماديم. مني گؤنده‌رن آتا نه دئيه​جه‌يئمي و نه دانيشاجاغيمي منه بويوردو. ۵۰ و من بئلئرم کي، اونون بويوردوقلاري ابدي حياتدير. اونون اوچون نه دانيشيرام، آتا منه ددئيي کئمي دانيشيرام.”

- JHN
- ←
- ۱۲
- →

© 2008 Bible Society of Azerbaijan