- DEU
- ←
- ۳۲
- →

۳۲
۱ “ای گؤيلر، قولاق آسين، قويون دانيشيم،
قوي ير اوزو آغزيمدان چيخان سؤزلري اشئتسئن. ۲ قوي تعلئمئم باهار ياغيشلاري کئمي تؤکولسون،
سؤزوم شح کئمي دوشسون،
چمن اوستونه دوشَن نارين ياغيش کئمي اولسون،
اوت اوستونه تؤکولَن سولارا اوخشاسين. ۳ چونکي ربّئن آديني اعلان ادئرم!
تاريميزين عظمتئني مدح ادئن! ۴ او، قايادير، ائشلري کامئلدئر،
چونکي بوتون يوللاري حاقدير،
وفالي تاريدير، حاقسيزليق اوندا تاپيلماز،
صالح و دوز اولان اودور. ۵ اونون ضئدّئنه خيانت اتدئلر،
فاسئد اولدوقلارينا گؤره، اونون اؤولادلاري ديئل‌لر
اَيري و تَرسه بئر نسئلدئرلر. ۶ ربّه بله عوض ورئرسئنئز، ای آغيلسيز، آخماق خالق؟
مگر سئزي ساتين آلان او آتانيز ديئل؟
سئزي يارادان، سئزي برقرار ادن اودور. ۷ کچن گونلري يادينيزا سالين،
کچمئش نسئل‌لرئن ائللرئنه باخين،
آتانيزدان سوروشون، او سئزه دئيَر،
آغساقّاللارينيزدان سوروشون، اونلار سئزه دانيشارلار. ۸ اوجالاردا اولان مئلّتلره ائرثي تورپاق بؤلرکَن،
بشر اؤولادلاريني آييرارکَن،
ائسرايئل اؤولادلارينين
سايينا گؤره
خالقلارا سرحد قويدو. ۹ چونکي ربّئن پايي اؤز خالقي‌دير!
يعقوب اونون پايينا دوشَن ائرثئدئر. ۱۰ اونو کؤشَنده،
اولويان، بوش بئر صحرادا تاپدي.
اونو دؤوره‌لَدي، اونون قيدئنه قالدي،
گؤز بَبه‌يي کئمي اونو حئفظ اتدي. ۱۱ يوواسيندا بالالاريني اوچورماغا قيشقيرتيب،
اونلار اوستونده قاناد چالان قارتال کئمي،
او قانادلاريني آچدي و اونلاري توتدو،
اونلاري پَرلرئنئن اوستونده آپاردي. ۱۲ اونا يول گؤرسدن فقط رب ائدي.
يانيندا اؤزگه بئر تاري يوخ ائدي. ۱۳ اونو ير اوزونون اوجالارينا مئندئردي،
زَمئنئن محصولوندان يِدئرتدي.
اونو قايادان سوزولَن باللا،
چاخماق داشيندان چکئلَن ياغلا اَمئزدئردي. ۱۴ اونو ائنَکلرئن قاتيغي ائله، سورونون سودي ائله،
قوزولارين پئيي ائله،
باشانداکي قوچلارلا، تَکه‌لرله،
لاپ ياخشي بوغدا ائله کؤکَلتدي.
اوزومون قاني ائله شراب ائچدئن، ۱۵ لاکئن يِشورون کؤکه‌‌لئب تَپئک آتدي،
کؤکَه‌لئبسن، يوغونلاشيبسان، پئيله‌شئبسن!
سونرا اونو يارادان تاريني ترک اتدي،
خئلاصکاري اولان قايايا گوستاخليق اتدي. ۱۶ باشقا آللاهلارلا تاريني قيرته گتئردئلر،
ائيرنج عمل‌لرله اونو قضبلَندئردئلر. ۱۷ تاري اولمايان ائبلئسلره،
تانيماديقلاري آللاهلارا،
آتالارينين قورخماديقلاري،
آخير زامانلار تزه گلن آللاهلارا قوربان کسدئلر. ۱۸ سئز، سئزي حياتا گتئرن قاياني آتدينيز.
سئزي يارادان تاريني ياددان چيخارتدينيز. ۱۹ رب بونو گؤروب اونلاري ردّ اتدي،
چونکي اوغوللاري و قيزلاري اونو قضبه گتئردئلر. ۲۰ او واخت رب ددي: «اونلاردان اوزومو گئزلَده‌جيم،
اونلارين عاقئبتئنئن نه اولاجاغيني گؤره‌جيم.
چونکي اونلار تَرسه بئر نسئل،
وَفاسيز اؤولادلارديلار. ۲۱ منی تاري اولمايانلارلا قيرته گتئرئبلر،
بوش بوتلري ائله منی قضبلَندئرئبلر.
من ده اونلاري خالق اولمايان بئر خالقلا پاخيل‌ليغا سالاجاغام،
آخماق بئر مئلّتله قضبلَندئره‌جيم. ۲۲ چونکي قضبئمدن بئر اود آلوولانيب،
اؤلولر دئيارينين دئبئنه‌جک يانير.
دونياني و نعمتلرئني اودوب قورتارير،
داغلارين بونؤوره‌لري اودلايير. ۲۳ من اونلارين اوستونه بلالار ييغاجاغام،
اوخلاريمي اونلارين طرفئنه آتاجاغام. ۲۴ قيتليقدان تلف اولاجاقلار، وبادان قيريلاجاقلار،
آجي هلاکتدن يوخ اولاجاقلار.
وحشي حيوانلارين دئشلرئني،
تورپاقدا سورونن ائلانلارين زَهَرئني اونلارا ساري دؤندره‌جيم. ۲۵ اِشئکده قيلينج اونلاري اؤولادسيز اده‌جک،
اِولرئنده دهشت حؤکم سوره‌جک،
جاوان اوغلاني، باکئره قيزي، سود اَمن کؤرپه‌ني، آغساچلي کئشئني محو اده‌جک. ۲۶ دِمئش اولايديم: «اونلاري پارچالاياجاغام،
اونلاري ائنسانلارين خاطئره‌سئندن پوزاجاغام» ۲۷ مگر دوشمنئن ائستِهزاسيندان قورخماديم کي،
مبادا اونلارلا ساواشانلار سَهو آنلاييب دسئنلر:
«اؤز اَللرئمئز بئزه ظفر قازانيب،
بوتون بو ائشلري گؤرن رب ديئل.» ۲۸ چونکي اونلار دوشونجه‌سئز بئر مئلّتدئر،
اونلاردا فهم يوخدور. ۲۹ کاشکي، حئکمتلي اولوب بونو درک اتسَيدئلر،
کاشکي، عاقئبتلرئني دوشونسَيدئلر. ۳۰ اگر اونلارين قاياسي اونلاري ساتماسايدي،
اگر رب اونلاري تسلئم اتمه‌سَيدي،
بئر آدام مئن نفري نجه قووا بئلردي؟
ائکي کئشي اون مئن نفري نجه قاچيردا بئلردي؟ ۳۱ حقئقتن، اونلارين قاياسي بئزئم قاياميز کئمي ديئل،
حتّا دوشمنلرئمئز بونو قبول ادئر. ۳۲ تَنَکلري سودومداکي اوزوم آغاجلاريندان‌دير،
گومورا باغلاريندان‌دير.
اوزوملري زهرلي‌دئر،
سالخيملاري آجي‌دير. ۳۳ شرابلاري ائلانلار زهري‌دئر،
اَفعئلرئن اؤلدوروجو زهري‌دئر. ۳۴ «مگر بونلارين هاميسي يانيمدا ساخلانمادي؟
بونلار مگر خزئنه‌لرئمده مؤهورلَنمه‌دئلر؟ ۳۵ قئصاص منئمدئر، عوضئني من وره‌جيم.
واختي چاتارکَن آياقلاري سوروشه‌جک،
چونکي اونلارين هلاک گونو ياخيندير،
اجل‌لري تز چاتار.» ۳۶ رب اؤز خالقينين حاقيني آلاجاق.
قوللارينين گوجونون قورتارديغيني گؤرنده،
نه قولدان، نه آزاددان کئمسه قالماياندا،
اونلارا رحم اده‌جک. ۳۷ دئيه‌جک: «هاني اونلارين آللاهلاري، هاني اونلارين سيغيناجاقلاري قايا؟ ۳۸ قوربانلارينين پئيئني يئيَن کئم ائدي؟
مايع تقدئملرئنئن شرابيني ائچَن کئم ائدي؟
قوي سئزه کؤمک اتمک اوچون قالخسينلار،
پناهگاهينيز اولسونلار. ۳۹ ائندي گؤرون کي، تاري فقط منم.
باشقاسي يوخدور.
منم اؤلدورَن و حيات ورن،
منم يارالايان و شفا ورن،
هچ کئم الئمدن قورتارا بئلمز. ۴۰ دوغوردان دا الئمي گؤيلره قالديريب ديئرَم:
‹ابدی وارليغيما آند اولسون کي، ۴۱ اگر شئمشک چيخان قيلينجيمي ائتئلدئب
عدالتي الئمه آلسام،
دوشمنلرئمدن قئصاص آلاجاغام،
مندن نئفرت ادنلردن عوض چيخاجاغام. ۴۲ اونلارين قاني ائله اوخلاريمي کِفلَندئره‌جيم،
قيلينجيم اَتي،
قيريلانلارين، اسئر ادنلرئن قانيني،
دوشمن رهبرلرئنئن باشيني اوداجاق.›» ۴۳ ای مئلّتلر، اونون خالقي ائله برابر سِوئنئن!
چونکي او، قوللارينين قان قئصاصيني آلاجاق،
دوشمنلرئندن عوض چيخاجاق،
اؤلکه‌سي و خالقي اوچون کفّاره اده‌جک.” ۴۴ موسا نون اوغلو يوشَعله برابر گلئب، بو نغمه‌نئن بوتون سؤزلرئني خالقين قاباغيندا ددی. ۴۵ موسا بوتون ائسرايئله‌ بو سؤزلرئن هاميسيني ديئب قورتاراندا، ۴۶ اونلارا بله ددي: “بو گون سئزه بيان اتدئيئم سؤزلرئن هاميسينا اورَکدن باغلانين کي، اؤولادلارينيزا بو قانونون بوتون سؤزلرئنه دئقّتله عمل اتمه‌يي امر اده‌سئنئز. ۴۷ چونکي بو سئزئن اوچون بوش بئر سؤز ديئل؛ حقئقتن کي، بو سؤزلر حياتينيزدير. بو سؤزلر مولک آلماق اوچون اوردون چاييني کچئب گده‌جيئنئز تورپاقدا سئزه اوزون عؤمور وره‌جکدئر”
موسانين اؤلومونون اوّلدن بئلدئرئلمه‌سي ۴۸ رب اله همئن گون موسا ائله دانيشيب اونا ددي: ۴۹ “اَرئحانين موقابئلئنده، موآب تورپاغيندا اولان بو عَبارئم داغينا، نِبو داغينا چيخ. ائسرايئل اؤولادلارينا مولک وره‌جيئم کَنَعان تورپاغيني گؤر. ۵۰ قارداشين هارون حور داغيندا اؤلوب اجدادلارينا قوشولدوغو کئمي، سن ده چيخاجاغين داغدا اؤلوب خالقينا قوشولاجاقسان. ۵۱ چونکي سئن صحراسيندا، مِرئبا-قِدِش سولاريندا، ائسرايئل اؤولادلارينين قاباغيندا منئمله موقدّس کئمي رفتار اتمه‌دئن. ۵۲ اونا گؤره اؤلکه‌ني اوزاقدان گؤره‌جکسن، لاکئن ائسرايئل اؤولادلارينا وره‌جيئم تورپاغا گئرميه‌جکسن.‌”

- DEU
- ←
- ۳۲
- →

© 2008 Bible Society of Azerbaijan