- EZK
- ←
- ۴۲
- →

۴۲
کاهئنلرئن اوتاقلاري ۱ او آدام منی شئمالا گِدن يولدان بايير حيطه چيخارتدي، و او اوتاغا آپاردي کي، آچيق ساحه‌يه و بايير حيطئن شئمالينداکي تئکئلی‌لره باخيردي. ۲ بو تئکئلئنئن اوزونلوغو يوز، اِني اَلّي قول‌آچ ائدي و قاپيسي شئمالا باخيردي. ۳ ائچه‌ري حيطئن ائيئرمي قولاجليق حئصّه‌سي ائله بايير حيطئن داش يولونا باخان اوچ مرتبه‌نئن دهلئزلري اوز-اوزه ائدي. ۴ اوتاقلارين قاباغيندا اِني اون قول‌آچ، اوزونلوغو دا يوز قول‌آچ اولان بئر ائچه‌ري دهلئز وار ائدي. قاپيلاري شئمالا باخيردي. ۵ تئکئلئنئن اوست مرتبه‌ده‌کي اوتاقلاري، آلت و اورتا مرتبه‌ده‌کي اوتاقلاردان داها دار ائدي، چونکي اوست مرتبه‌ده‌کي دهلئزلر داها چوخ يِر توتوردو. ۶ حيطلرده سوتونلار اولدوغو حالدا، اوچونجو ‌مرتبه‌‌ده اولان اوتاقلارين سوتونلاري يوخ ائدي. بونا گؤره ده اوست مرتبه‌ده‌کي اوتاقلار، آلت و اورتا مرتبه‌ده‌کي اوتاقلاردان داها دار ائدئلر. ۷ اوتاقلارين قاباغيندا، اوتاقلارلا و بايير حيطله ياناشي بئر بايير دووار وار ائدي: اَلّي قول‌آچ اوزونلوغوندا ائدي. ۸ چونکي بايير حيطئن يانينداکي يان‌بايان اوتاقلارين اوزونلوغو اَلّي قول‌آچ ائدي. معبدئن بؤيوک اوتاغينا داها ياخين يان‌بايان اوتاقلارين اوزونلوغو دا يوز قول‌آچ ائدي. ۹ بو اوتاقلارين آشاغيدا شرقه طرف بئر قاپيسي وار ائدی کی، بايير حيطدن گئرمک اولاردي. ۱۰ دووارين اوزونلوغو بويونجا ائچه‌ري حيطئن جنوبو بويو باشقا اوتاقلار وار ائدئلر کي، آچيق ساحه‌يه و بايير حيطده‌کي تئکئلی‌لره باخيرديلار. ۱۱ شئمال طرفده‌کي اوتاقلاردا اولدوغو کئمي، بو اوتاقلارين قاباغيندا دا بئر کِچئش وار ائدي. اوتاقلارين اوزونلوغو و اِني هَمن ائدي، چيخيشلاري و اؤلچولري شئمال طرفده اولان اوتاقلارينکي کئمي ائدي. ۱۲ جنوبداکي اوتاقلارين قاپيلاري دا شئمالداکيلار کئمي ائدي. کِچئدئن باشلانيشيندا بئر قاپي وار ائدي. آرخا دووارلار بويونجا شرقه اوزانان بو کِچئش اوتاقلارا آچيليردي. ۱۳ سونرا او آدام منه ددي: “معبدئن آچيق ساحه‌سئنه باخان شئمالداکي و جنوبداکي اوتاقلار موقدّسدئر. ربّئن حوضوروندا خئدمت ادن کاهئنلر اورادا لاپ موقدّس تقدئملردن يئيه‌جکلر. لاپ موقدّس تقدئملري-تاخيل تقدئملرئني، گوناه قوربانلاريني و تقصئر قوربانلاريني اورادا قوياجاقلار، چونکي اورا موقدّسدئر. ۱۴ کاهئنلر موقدّس ساحه‌يه گئرَنده، خئدمت اِدَرکَن، اَيئنلرئنده‌کي گِيئملري اورادا قويمادان بايير حيطده چيخماسينلار، چونکي بو پالتارلار موقدّسدئرلر. اونلار خالقين اولدوغو يِرلره گتمه‌دن قاباق باشقا پالتارلار گِيمه‌لي‌دئرلر.” ۱۵ او آدام معبدئن ائچ اوتاغيني اؤلچوب قورتاراندان سونرا، منی شرق قاپيسيندان باييرا آپاردي و هر طرفدن بو ساحه‌ني اؤلچدو. ۱۶ شرق طرفئني قاميشلا اؤلچدو: اوزونلوغو بش يوز قول‌آچ ائدي. ۱۷ شئمال طرفئني ده قاميشلا اؤلچدو: اوزونلوغو بش يوز قول‌آچ ائدي. ۱۸ جنوب طرفئني ده قاميشلا اؤلچدو: اوزونلوغو بش يوز قول‌آچ ائدي. ۱۹ قرب طرفئنه دؤنوب اونو قاميشلا اؤلچدو: اوزونلوغو بش يوز قاميش ائدي. ۲۰ بلجه ساحه‌نئن دؤرد طرفئني اؤلچدو. ساحه‌نئن اطرافيندا بئر دووار وار ائدي کي، موقدّس اولاني موقدّس اولماياندان آييريردي: اوزونلوغو و اِني هر بئري بش يوز قول‌آچ ائدي.

- EZK
- ←
- ۴۲
- →

© 2008 Bible Society of Azerbaijan