- MAT
- ←
- ۱۴
- →

۱۴
يحيا پيغمبرئن اؤلدورولمه‌سي
(مرقوس 6:‏14-‏29، لوقا 9:‏7-‏9) ۱ او زامان هئرود تِترارخ عئسانين حاقّيندا اولان خبرلري اشئتدي ۲ و نؤکرلرئنه ددي: “بو، تعمئد ورن يحيادير؛ او، اؤلولردن دئرئلئب. بونا گؤره ده اوندا بله مؤجوزه​لي قودرت گؤرونور.” ۳ هئرود، يحياني قارداشي فئلئپئن آروادي هئرودئياسين اوزوندن توتموشدو و باغلاييب، زئندانا آتميشدي. ۴ چونکي يحيا هئرودا دمئشدي: “اونونلا اِولَنمک سنه جائز ديئل.” ۵ هئرود ائسته‌مئشدي کي، يحياني اؤلدورسون، لاکئن خالقدان قورخموشدو؛ چونکي خالق يحياني پيغمبر ساييردي. ۶ هئرودون آنادان اولان گونو، هئرودئياسين قيزي مجلئسده اوينادي و بو دا هئرودون خوشونا گلدي. ۷ بو سببدن ده آند ائچئب وعده وردي کي، قيز نه ائسته‌سه، اونا وره​جک. ۸ آمّا قيز آناسينين تحرئکي ائله ددي: “تعمئد ورن يحيانين باشيني بورادا بئر سئني ائچئنده منه ور.” ۹ پادشاه قمگئن اولدو؛ آمّا آند ائچدئيئنه و مجلئسده اوتورانلارا گؤره امر اتدي کي، قيزين ائسته‌دئيئني ورسئنلر. ۱۰ و آدام گؤنده‌رئب، زئنداندا يحيانين باشيني کسدئردي. ۱۱ يحيانين باشي بئر سئني ائچئنده گتئرئلدي و قيزا ورئلدي. قيز دا آناسينا آپاردي. ۱۲ يحيانين شاگئردلري گلدئلر، و اونون بدنئني گؤتوروب باسديرديلار. و گلئب عئسايا بو باره​ده خبر وردئلر.
عئسا بش مئن نفري دويورور ۱۳ عئسا بونو اشئدئب، اورادان تک باشينا قاييقلا ساکئت بئر يره گتدي. خالق بونو اشئدن واخت، شهرلردن پئيادا اونون دالينجا گتدي. ۱۴ عئسا قاييقدان اِنَنده بؤيوک بئر جاماعاتي گؤردو و اونلارا يازيغي گلئب، ناخوشلارينا شفا وردي. ۱۵ آخشاما ياخين، شاگئردلر اونون يانينا گلئب ددئلر: “بورا چولدور، واخت دا آرتيق گِجدئر؛ خالقي مورخّص ات کي، کندلره گدئب اؤزلرئنه يمک آلسينلار.” ۱۶ آمّا عئسا اونلارا ددي: “گتمکلري لازيم ديئل. اونلارا سئز يمک ورئن.” ۱۷ شاگئردلر عئسايا ددئلر: “بورادا بش چؤرک و ائکي باليقدان باشقا بئر شيئمئز يوخدور.” ۱۸ عئسا ددي: “اونلاري بورايا منئم يانيما گتئرئن.” ۱۹ و خالقا امر اتدي کي، اوت اوستونده اوتورسونلار. بش چؤرکله ائکي باليغي گؤتوردو، گؤيه باخيب، برکتله‌دي و چؤرکلري بؤلوب شاگئردلره وردي، شاگئردلر ده خالقين آراسيندا پايلاديلار. ۲۰ هامي يِيئب دويدو و آرتيق قالان تئکه​لردن اون‌ائکي دولو سبد ييغديلار. ۲۱ يئين آداملارين ساييسي، آروادلار و اوشاقلاردان باشقا، بش مئن نفره ياخين ائدي.
عئسا سو اوستونده يرئيئر
(مرقوس 6:‏45-‏56، يوحنّا 6:‏15-‏21) ۲۲ عئسا آنَن شاگئردلرئنه امر اتدي کي، قاييغا مئنئب، اؤزوندن قاباق او تايا گتسئنلر کي، او دا جاماعاتي مورخّص اتسئن. ۲۳ خالقي يولا سالاندان سونرا، عئسا دوعا اتمک اوچون تک باشينا داغا چيخدي؛ آخشام دوشن واخت، اورادا تک ائدي. ۲۴ بو آرادا، قاييق ساحئلدن چوخ اوزاقدا، کوله‌يئن اوزلرئنه اَسدئيي اوچون، شپه​لرله دؤيوشوردو. ۲۵ گجه​نئن دؤردونجو نؤوبه​سئنده عئسا گؤلون اوستونده يرئيه-يرئيه اونلارين يانينا گلدي. ۲۶ لاکئن شاگئردلر اونون گؤل اوستونده يرئمه‌سئني گؤرن واخت قورخوب ددئلر: “بو بئر روحدور.” و دهشتدن چيغيرماغا باشلاديلار. ۲۷ آمّا عئسا او آندا اونلارلا دانيشيب ددي: “اوره‌يئنئز اوزولمه‌سئن. منم، قورخمايين.” ۲۸ پطروس اونون جاوابيندا ددي: “يارب، اگر سن​سن، امر ات کي، سو اوزونده سنئن يانينا گلئم.” ۲۹ عئسا ددي: “گل.” پطروس دا قاييقدان چيخيب، عئسانين يانينا گتمک اوچون سو اوستونده يرئمه‌يه باشلادي. ۳۰ آمّا کوله‌يئن شئدّتلي اَسدئيئني گؤرن واخت قورخدو و باتماغا باشلاياندا چيغيردي: “يارب، منه نئجات ور.” ۳۱ عئسا او آندا الئني اوزاديب، اونو توتدو و ددي: “اي آز ائمانلي آدام، نه اوچون شک اتدئن؟” ۳۲ و قاييغا مئندئکلري زامان کولک ساکئتلشدي. ۳۳ قاييقدا اولانلار گلدئلر و اونا سجده ادئب ددئلر: “دوغرودان دا سن تارينين اوغلوسان.” ۳۴ اونلار گؤلون او تايينا کچئب، جِنئسارِت دئيارينا گلدئلر. ۳۵ او يرئن آداملاري، عئساني تانيديقلاري زامان، اطرافا خبر يايديلار و ناخوش آداملارين هاميسيني عئسانين يانينا گتئردئلر. ۳۶ و اونا يالوارديلار کي، آنجاق پالتارينين اَته‌يئنه توخونماغا ائجازه ورسئن. و توخونانلارين هاميسي صاغالدي.

- MAT
- ←
- ۱۴
- →

© 2008 Bible Society of Azerbaijan