- 2CH
- ←
- ۱۸
- →

۱۸
يِهوشافاط، ائسرايئل پادشاهي اَخاب و پيغمبر مئکايا
(۱پاد. ۲۲: ۱- ۲۸) ۱ يِهوشافاطين بول ثروت و احتئشامي وار ائدي. او، اِولئلئک يولو ائله اَخابلا موتّفئق اولدو. ۲ بئر نچه ائل سونرا اَخابلا گؤروشمک اوچون سامئره‌يه گتدي. اَخاب اونون اوچون و اونونلا برابر اولان خالق اوچون چوخ قويون-کچي و اؤکوز کَسدي، اونو تحرئک اتدي کي، راموت-گئلعادا قالخسين. ۳ ائسرايئل پادشاهي اَخاب يهودا پادشاهي يِهوشافاطدان سوروشدو: “آيا سن، منئمله بئرلئکده راموت-گئلعادا گِدَرسن؟” يِهوشافاط اونا جاواب وردی: “منی اؤزون کئمي، خالقيمي خالقين کئمي حساب ات، دؤيوشده سنئنله اولاجاغيق.” ۴ يِهوشافاط گئنه ائسرايئل پادشاهينا ددي: “اوّلجه گؤرَک ربّئن سؤزو ندئر؟” ۵ ائسرايئل پادشاهي دؤرد يوز پيغمبري ييغدي و اونلاردان سوروشدو: “ووروشماق اوچون راموت-گئلعادا گِدَک يا گتمه‌يک؟” اونلار ددئلر: “گت، تاري اونو پادشاها تسلئم اده‌جک.” ۶ آمّا يِهوشافاط سوروشدو: “بورادا اولانلاردان باشقا، آيا ربّئن بئر پيغمبري يوخدور کي، اوندان سوروشاق؟” ۷ ائسرايئل پادشاهي يِهوشافاطا ددي: “ربدن سوروشماق اوچون بئر نفر ده وار: يئملا اوغلو مئکايا. آنجاق منئم اوندان زَهلَم گدئر، چونکي همئشه ياخشيليغيما يوخ، پئسلئيئمه پيغمبرلئک ادئر.” يِهوشافاط ددي: “قوي پادشاه بله دِمه‌سئن.” ۸ ائسرايئل پادشاهي بئر ساراي خئدمتچئسئني چاغيريب ددي: “تِز يئملا اوغلو مئکاياني بورايا گتئر.” ۹ بو زامان ائسرايئل پادشاهي و يهودا پادشاهي يِهوشافاط سامئره دروازاسينين گئره‌جيئنده‌کي خرمن يرئنده، شاهليق لئباسي گِيمئش حالدا اوتورموشدولار. هر بئري اؤز تختئنده اوتورموشدو و بوتون پيغمبرلر اونلارين قاباغيندا پيغمبرلئک ادئردي. ۱۰ کِنه‌عَنا اوغلو صئدقئيا اؤزونه دَمئر بوينوزلار دوزَلدئب ددي: “رب بله ديئر: «اَراملي‌لاري قيريب قورتارانا قدر اونلاري بونلارلا بوينوزلاياجاقسان.»” ۱۱ بوتون پيغمبرلر ده پيغمبرلئک ادئب ديئردئلر: “راموت-گئلعادا گت، قالئب گله‌جکسن، چونکي رب اونو پادشاها تسلئم اده‌جک.” ۱۲ او قاصئد کي، مئکاياني چاغيرماق اوچون گتمئشدي، اونونلا دانيشيب ددي: “باخ، پيغمبرلر پادشاها بئرلئکده خوش سؤزلر ديئرلر. قوي سنئن سؤزون ده اونلاردان بئرئنئن سؤزو کئمي اولسون و اونونلا خوش دانيش.” ۱۳ آمّا مئکايا ددي: “وار اولان ربّه آند اولسون کي، تاريم منه نه دِسه، اونو دئيه‌جيم.” ۱۴ او، پادشاهين يانينا گلدئکده، پادشاه اونا ددي: “مئکايا، ووروشماق اوچون راموت-گئلعادا گِدَک، يوخسا گتمه‌يک؟” مئکايا اونا ددي: “گدئن، قالئب گله‌جکسئنئز، اونلار سئزه تسلئم ادئله‌جک.” ۱۵ پادشاه اونا ددي: “سنه نچه دفه گرک آند ائچدئرئم کي، منه ربّئن آديندا حقئقتدن آيري بئر شي دِمَيه‌سن؟” ۱۶ مئکايا ددي: “من بوتون ائسرايئللی‌لري داغلار اوستونده چوباني اولمايان سورو کئمي سَپَلَنمئش گؤردوم. رب ددي: «اونلارين آغاسي يوخدور. قوي هر بئري سالامات اؤز اِوئنه قاييتسين.»” ۱۷ ائسرايئل پادشاهي يِهوشافاطا ددي: “مگر سنه دِمه‌دئم کي، او منئم ياخشيليغيما يوخ، پئسلئيئمه پيغمبرلئک اده‌جک؟” ۱۸ مئکايا ددي: “او واخت ربّئن سؤزونو اشئدئن. من ربّی گؤردوم کي، اؤز تختئنده اوتوروب و بوتون گؤيلر قوشونو اونون ساغيندا و سولوندا دوروبلار. ۱۹ رب سوروشدو: «ائسرايئل پادشاهي اَخابي کئم توولاياجاق کي، راموت-گئلعادا گدئب هلاک اولسون؟» بئري اِله ددی، او بئري بِله. ۲۰ او واخت بئر روح ائره‌لي گلئب ربّئن قاباغيندا داياندي و سوروشدو: «من اونو توولايارام.» رب اونا ددي: «نجه؟» ۲۱ او جاواب وردی: «من گدئب بوتون پيغمبرلرئن آغزيندا يالانچي بئر روح اولارام.» رب ددي: «سن اونو توولاياجاقسان و بونو باجاريرسان، گت و بله اِله.» ۲۲ ائندي، باخ، رب سنئن بو پيغمبرلرئنئن آغزينا يالانچي بئر روح قويوب. چونکي سنئن باشينا بلا گتئرمه‌يي اعلان ادئب.” ۲۳ او واخت کِنه‌عَنا اوغلو صئدقئيا ياخينلاشدي و مئکايانين ياناغينا ووروب جاواب وردی: “ربّئن روحو مندن سنه نجه کچدي کي، سنئنله دانيشسين؟” ۲۴ مئکايا ددي: “باخ، بونو او گون گؤره‌جکسن کي، گئزلَنمک اوچون ائچه‌ري بئر اوتاغا گئرئرسن.” ۲۵ ائسرايئل پادشاهي ددي: “مئکاياني گؤتورون، اونو شهر ريئسي آمونون و پادشاهين اوغلو يوآشين يانينا گؤندرئن. ۲۶ اونلارا امر ادئن کي، پادشاه بله ديئر: “بو آدامي زئندانا آتين و من سالامات قاييدانا قدر اونا آنجاق او قدر چؤرک و سو ورئن کي، اؤلمه‌سئن.” ۲۷ مئکايا ددي: “اگر سن سالامات قاييداسان، دِمه‌لي رب منئم واسئطَمله دانيشماييبدير.” سونرا ددي: “ای جاماعات، هامينيز اشئدئن!”
اَخابين اؤلومو
(۱پاد. ۲۲: ۲۹- ۳۵) ۲۸ ائسرايئل پادشاهي و يهودا پادشاهي يِهوشافاط راموت-گئلعادا گتدئلر. ۲۹ ائسرايئل پادشاهي يِهوشافاطا ددي: “من قئيافه‌مي دَيئشئب دؤيوشه گئره‌جيم، لاکئن سن اؤز شاهليق پالتاريني گِي.” بلجه ائسرايئل پادشاهي قئيافه‌سئني دَيئشئب دؤيوشه گئردي. ۳۰ اَرام پادشاهي اؤز دؤيوش عارابالارينين باشچيلارينا امراتمئشدي: “نه کئچئکله، نه ده بؤيوکله ووروشون، فقط ائسرايئل پادشاهي ائله دؤيوشه گئرئن.” ۳۱ دؤيوش عارابالارينين باشچيلاري يِهوشافاطي گؤرنده ددئلر: “ائسرايئل پادشاهي بودور.” و دؤنوب اونونلا ووروشماغا گتدئلر. او واخت يِهوشافاط چيغيردي. رب اونا کؤمک اتدي، تاري اونلاري اونون يانيندان گری چکدي. ۳۲ دؤيوش عارابالارينين باشچيلاري اونون ائسرايئل پادشاهي اولماديغيني گؤرنده اونون دالينجا گتمه‌يئب قاييتديلار. ۳۳ بئر آدام نئشان آلمادان کامان چکئب ائسرايئل پادشاهيني زئرِهئنئن بئرلَشدئيي يردن ووردو. پادشاه عاراباچيسينا ددي: “دؤندَر و منی دؤيوشدن چيخارت، چونکي آغير يارالانميشام.” ۳۴ او گون دؤيوش قيزيشدي. ائسرايئل پادشاهي آخشاماجاق اؤز دؤيوش عاراباسيندا اَراملي‌لارين قاباغيندا سؤيکه‌نئب داياندي. گونش باتماقدا ائکن او اؤلدو.

- 2CH
- ←
- ۱۸
- →

© 2008 Bible Society of Azerbaijan