- LUK
- ←
- ۱
- →

LUK
۱
۱ عالئجناب تِعوفئلوس، چوخ آداملار چاليشيبلار کي، آراميزدا باش ورمئش حادئثه​لرئن حکايه‌سئني يازسينلار. ۲ نجه کي، او باشلانيشدان گؤزلري ائله‌ گؤره‌نلر و کلامين خادئملري اونلاري بئزه يتئرئبلر. ۳ منه ده مصلحت اِله گؤروندو کي، او باشلانيشدان دقئق تفتئش اتدئيئم هامي واقئعه​لري ترتئبله سئزه يازيم ۴ اِله کي، اؤيره‌ندئيئنئز مطلبلرئن دوغرو اولماسينا يقئن تاپاسينيز. ۵ يهودئيه پادشاهي هئرود زامانيندا، ابئيّا دسته​سئندن زکريا آدلي بئر کاهئن وار ائدي. اونون آروادي الئزابت هارون نسلئندن ائدي. ۶ اونلارين ائکئسي ده تارينين نظرئنده صالح ائنسانلار ائدئلر و ربّئن هامي امر و احکاملارينا کامئل عمل ادئردئلر. ۷ لاکئن اونلارين اوشاغي يوخ ائدي، چونکي الئزابت سونسوز ائدي و ائکئسي ده قوجا ائدئلر. ۸ بئر گون زکريا، اؤز دسته​سئنئن کاهئنلئک نؤوبتي اولاندا، تارينين حوضوروندا کاهئنلئک وظئفه​سئنه مشغول ائدي. ۹ زکريا ربّئن معبدئنه گئردي. چونکي بوخور يانديرماق پوشکو نجه کي، کاهئنلئکده عادت اولموشدو، اونون آدينا دوشموشدو. ۱۰ بوخور يانديرماق ساعاتي يتئشنده، جاماعاتين هاميسي اشئکده دوعا ادئردئلر. ۱۱ او زامان ربّئن بئر مله‌يي، بوخور قوربانگاهينين صاغ طرفئنده دوروب زکريايا ظاهئر اولدو. ۱۲ زکريا مله‌يي گؤره‌نده دئسکئندي و قورخو اونو بورودو. ۱۳ آمّا ملک اونا ددي: “زکريا، قورخما. دوعان موستجاب اولوب. آروادين الئزابت سنئن اوچون بئر اوغلان دوغاجاق. اونون آديني يحيا قوياجاقسان. ۱۴ او، سنه شادليق و صفا سببي اولاجاق و اونون آنادان اولماسينا گؤره چوخ آداملار سوئنه​جکلر. ۱۵ چونکي او، ربّئن نظرئنده بؤيوک اولاجاق. هچ واخت شراب و کفلندئرن بئر زاد ائچمه‌يه​جک و آناسينين قارنيندان موقدّس روحلا دولو اولاجاق. ۱۶ او، ائسرايئل مئلّتئنئن چوخلاريني، اونلارين اؤز رب تاريسينا دؤنده‌ره​جک. ۱۷ او، ربّئن قاباغيندا، ائليانين روحو و قووّتي​ ائله گده​جک. اله کي، آتالارين اورکلرئني اوشاقلارا و عاصئلري، صالحلرئن حئکمتئنه دؤنده‌رسئن، اله کي، رب اوچون بئر خالق حاضيرلاسين.” ۱۸ زکريا ملکدن سوروشدو: “من بونو نه‌دن بئلئم؟ چونکي من قوجا آدامين بئري‌يَم، آرواديم دا ياشلي‌دير.” ۱۹ ملک جاواب وردي: “من تارينين حوضوروندا دوران جبراييلام. گؤنده‌رئلمئشم کي، سنئنله دانيشيب، سنه بو خوش خبري يتئرئم. ۲۰ باخ، ائندي دئلئن توتولاجاق و خبر وردئيئم شيلر واقع اولانا کئمي دانيشماغا قادئر اولماياجاقسان. چونکي واختيندا دوغرو چيخاجاق سؤزلرئمه ائنانمادين.” ۲۱ بو آرادا جاماعات زکرياني گؤزله‌يئردئلر و اونون بو قدر معبدده يوبانماسيندان تعجّوب ادئردئلر. ۲۲ معبددن چيخاندا زکريا آرتيق لال اولموشدو. خالق بئلدي کي، او، معبدده بئر رؤيا گؤروب، چونکي ائشاره​ ائله اونلارا آنلاديردي، لاکئن دانيشماغا قادئر ديئلدي. ۲۳ خئدمت گونلري تامام اولاندان سونرا، زکريا اِوئنه قاييتدي. ۲۴ او گونلردن سونرا آروادي الئزابت بويلو اولوب، بش آي اؤزونو گئزلتدي. ۲۵ و ديئردي: “رب منه مرحمت نظرئني ساليب و بو ائشي او منه ادئب کي، ذلئل​لئيئمي ائنسانلارين آراسيندان گؤتورسون.”
عئسانين آنادان اولماسي خبر ورئلئر ۲۶ آلتينجي آيدا جبرايئل ملک، تاري طرفئندن، جلئل دئياريندا ناصئره شهرئنه گؤنده‌رئلدي. ۲۷ مريم آدلي بئر باکئره قيزين يانينا کي، يوسئف آدلي بئر کئشئنئن آداخليسي ائدي. يوسئف داوودون نسلئندن ائدي. ۲۸ ملک اونون يانينا گدئب ددي: “سالام، اي مرحمت تاپميش! رب سَنئنله‌دئر.” ۲۹ مريم مله‌يئن ددئيي سؤزلردن نئگاران اولوب، گئجَلمئشدي کي، بو نجه سالاملاشماقدير. ۳۰ آمّا ملک اونا ددي: “اي مريم، قورخما. تاري يانيندا توفئق تاپيبسان. ۳۱ باخ، بويلو اولوب بئر اوغول دوغاجاقسان، و اونون آديني عئسا قوياجاقسان. ۳۲ او، بؤيوک اولاجاق و حاق-تاعالانين اوغلو چاغيريلاجاق. رب تاري اونا، آتاسي داوودون تختئني وره​جکدئر. ۳۳ و او، يعقوبون اِوي اوستونه ابده کئمي سلطنت اده​جک و اونون پادشاهليغينين آخيري اولماياجاق.” ۳۴ مريم ملکدن سوروشدو: “بو نجه اولا بئلر، منئم کي، حله اَرئم يوخدور؟” ۳۵ ملک جاواب ورئب ددي: “موقدّس روح سنئن اوستونه نازئل اولاجاق و حاق-تاعالانين قودرتي سنه کؤلگه سالاجاق. اونون اوچون ده او موقدّس مؤولودا تارينين اوغلو ديئله​جک. ۳۶ باخ، سنئن قوحومون الئزابت ده بو قوجا زامانيندا بئر اوشاغا بويلودور. او کي، اونون حاقّيندا سونسوز ديئردئلر، ائندي آلتينجي آييني کچئردئر. ۳۷ چونکي تارينين يانيندا قيري‌مومکون بئر شي يوخدور.” ۳۸ مريم ددي: “من ربّئن کنئزئيم. قوي منه ددئيئن کئمي اولسون.” و ملک اونون يانيندان گتدي.
مريم الئزابتئن گؤروشويونه گدئر ۳۹ او گونلرده مريم دوروب، تله‌سئک داغليق بؤلگه​سئنده اولان يهودئيه​نئن بئر شهرئنه گتدي. ۴۰ و زکريانين اِوئنه گئرئب، الئزابته سالام وردي. ۴۱ الئزابت مريمئن سالاميني اشئدن زامان، اوشاغي قارنيندا ترپَشدي و موقدّس روحلا دولدو، ۴۲ اوجا سَسله سَسله‌نئب ددي: “سن آروادلار آراسيندا موبارکسن، قارنيندا اولان اوشاق دا موبارکدئر! ۴۳ منه هارادان بله بئر عئزّت گلئب کي، ربّئمئن آناسي گؤروشويومه گلسئن! ۴۴ چونکي سنئن سالامينين سسي قولاغيما يتئشن واخت، اوشاق قارنيمدا شادليقدان ترپَشدي. ۴۵ خوش او آدامين حالينا کي، ائنانيب ربّئن طرفئندن ديئلمئش سؤز يرئنه يتئشه​جک!”
مريمئن نغمه​سي ۴۶ و مريم ددي:
“جانيم ربّي اوجالدير. ۴۷ و روحوم قورتاريجيم تاريدا شادليق ادئر. ۴۸ چونکي او، کنئزئنئن حقئر حالينا مرحمت نظري ساليب.
بوندان سونرا هامي نسئللر منه بختور دئيه​جکلر. ۴۹ چونکي او قادئر اولان،
منئم اوچون بؤيوک ائشلر اتدي.
اونون آدي موقدّسدئر! ۵۰ او، اؤز رحمتئني،
نسئل به نسئل، اوندان قورخانلارين اوستونه سالير، ۵۱ قولو ائله قودرتلي ائشلر گؤرسه‌دئب.
اوره‌يئنده مغرور اولانلاري داغيديبدير ۵۲ پادشاهلاري تختلرئندن اِندئرئب،
لاکئن باشي​آشاغي اولان آداملاري اوجالديب. ۵۳ آجلاري ياخشي شيلرله دويوروب،
آمّا وارلي آداملاري الي-بوش قايتاريب. ۵۴ او، اؤز قولو ائسرايئله ائمداد ادئب،
ياديندادير کي، ۵۵ ائبراهئم و اونون نسلئنه ابده کئمي رحمت گؤرسدسئن.
نجه کي، آتالاريميزا دا دمئشدي.” ۵۶ و مريم اوچ آيا قدر الئزابتئن يانيندا قالدي و سونرا اوئنه قاييتدي. ۵۷ الئزابتئن دوغوم واختي يتئشدي و او، بئر اوغلان دوغدو. ۵۸ اونون قونشولار و قوحوملاري اشئتدئلر کي، رب اونا بؤيوک بئر مرحمت گؤرسه‌دئب و اونونلا شادليق اتدئلر. ۵۹ سکّئزئنجي گون گلدئلر کي، اوشاغي ختنه اتسئنلر و ائسته‌يئردئلر اونون آديني، آتاسينين آدينا گؤره، زکريا قويسونلار. ۶۰ لاکئن آناسي جاواب ورئب ددي: “يوخ! اونون آدي يحيا اولاجاق!” ۶۱ اونا ددئلر: “قوحوملارينين آراسيندا بو آدلا آدلانميش هچ کس يوخدور.” ۶۲ سونراسي آتاسيندان ائشاره​ ائله سوروشدولار کي، اوغولون آديني نه قويماق ائسته‌يئر. ۶۳ زکريا بئر يازي تخته​سي ائسته‌دي و تخته​نئن اوستونده يازدي: “اونون آدي يحيادير.” هامي مات قالدي. ۶۴ او آندا زکريانين دئلي آچيلدي و تارييا حمد ادئب دانيشماغا باشلادي. ۶۵ اونلارين اطرافيندا ياشايان هامي قونشولاري قورخو باسدي و يهودئيه​نئن هامي داغليق بؤلگه‌سئنده، هر کس بو واقئعه​دن دانيشيردي. ۶۶ و بونو اشئدنلر، اشئتدئکلرئنئن هاميسيني يادلاريندا ساخلاييب، حيران قالميشديلار و ديئردئلر: “بو اوشاق نه اولاجاق!” چونکي ربّئن الي اونونلا ائدي.
زکريانين شوکران نغمه​سي ۶۷ اوشاغين آتاسي زکريا، موقدّس روحلا دولدو و نبئلئک ادئب ددي: ۶۸ “ائسرايئلئن تاريسي رب، موبارک اولسون.
چونکي گلئب و اؤز خالقيني خئلاص ادئب، ۶۹ و داوودون اِوئندن بئزئم اوچون قودرتلي بئر قورتاريجي ميدانا گؤنده‌رئب. ۷۰ نجه کي، چوخ زامانلاردان قاباق
اؤز موقدّس پيغمبرلرئنئن آغيزي​ ائله دمئشدئر کي، ۷۱ دوشمنلرئمئزئن ​و ​بئزدن نئفرت​ادنلرئن هاميسينين الئندن بئزي قورتاراجاق. ۷۲ اونون اوچون کي، آتالاريميزا رحمت گؤرسدسئن
و اؤز موقدّس عهدئني خاطيرلاسين. ۷۳ آتاميز ائبراهئمه ائچدئيي او آند کي، ۷۴ بئزي دوشمنلرئمئزئن الئندن نئجات ورسئن
و قادئر اتسئن کي، قورخوسوز خئدمت ادک؛ ۷۵ بوتون عؤمروموزو اونون حوضوروندا
قودسئيّت و صالحلئکله! ۷۶ و سن اي اوشاق،
حاق-تاعالانين پيغمبري چاغيريلاجاقسان.
چونکي ربّئن قاباغيندا گدئب،
اونون يولونو حاضيرلاياجاقسان. ۷۷ اِله کي، اونون خالقينا نئجات معرئفتئني وره​سن کي، اونلارين گوناهلارينين باغيشلانماسيندادير. ۷۸ تاريميزين مرحمتئنه گؤره،
طولوع ادن گونش گؤيدن بئزه گله​جک. ۷۹ اله کي، قارانليقدا
و اؤلوم کؤلگه سئنده اوتورانلارا ائشيق ورسئن
و بئزئم قدملرئمئزي صولح يولونا هئدايت اتسئن.” ۸۰ و اوشاق بؤيويوب، روحدا قووّتله‌نئردي و ائسرايئل خالقينين آراسيندا ظوهور اده‌نه قدر چؤللرده ياشاييردي.

- LUK
- ←
- ۱
- →

© 2008 Bible Society of Azerbaijan