- MAT
- ←
- ۲۷
- →

۲۷
يهودانين اؤلومو
(حوارئلر 1:‏18-‏19) ۱ سحر آچيلاندا بوتون باش کاهئنلر و خالقين آغساقّاللاري عئساني اؤلدورمک اوچون موشاوئره اتدئلر. ۲ عئساني باغلاديلار و اونو والي پئلاطين يانينا آپاريب اونا تسلئم اتدئلر. ۳ او زامان اونو اَله ورن يهودا، عئسانين محکوم ادئلدئيئني گؤروب پشمان اولدو و اوتوز گوموش پاراسيني باش کاهئنلر و آغساقّاللارا قايتاريب ۴ ددي: “من گوناه اتمئشم، چونکي تقصئرسئز قاني اَله ورمئشم.” اونلار جاواب وردئلر: “بئزه نه؟ اؤزون بئل.” ۵ يهودا گوموشلري معبدئن ائچئنه آتيب اورادان چيخدي و گدئب اؤزونو آسدي. ۶ باش کاهئنلر گوموشو گؤتوروب ددئلر: “قان باهاسي اولدوغونا گؤره، بو گوموشلري معبدئن خزئنه​سئنه قويماق جائز ديئل.” ۷ و موشاوئره ادئب قرئبلري دفن اتمک اوچون او پوللا کوزه​گر زمئسئني ساتين آلديلار. ۸ بونا گؤره او زمئيه بو گونه قدر قان زمئسي ديئلئر. ۹ او واخت اِرِميا پيغمبرئن واسئطه​سئله ديئلمئش سؤز يرئنه يتئشدي:
«و اونلار اوتوز گوموش پاراسيني گؤتوردولر،
او آدامين قئيمتئني کي، ائسرايئل اوغوللاري اونا قئيمت قويموشدولار. ۱۰ و ربّئن منه بويوردوغو کئمي کوزه​گر زمئسي اوچون وردئلر.»
عئسا روم والئسي پئلاطين قاباغيندا ۱۱ بو آرادا، عئسا والئنئن قاباغيندا دوردو. والي اوندان سوروشدو: “آيا سن يهودئلرئن پادشاهي‌سان؟” عئسا اونا ددي: “ددئيئن کئمي​دئر.” ۱۲ آمّا باش کاهئنلر و آغساقّاللار عئسايا بؤهتان ووران زامان دا، او هچ بئر جاواب ورمه‌دي. ۱۳ او واخت پئلاط اونا ددي: “اشئتمئرسن کي، سنئن ضئدّئنه نه قدر شهادت ورئرلر؟” ۱۴ آمّا عئسا اونا هچ بئر جاواب ورمه‌دي. والي بوندان چوخ تعجّوب اتدي. ۱۵ پاسخا بايراميندا، والي عادتن خالقين ائسته‌دئيي زئنداني​لردن بئرئني آزاد ادردي. ۱۶ او زامان باراَبّا آدلي مشهور بئر زئنداني حبسده ساخلانيردي. ۱۷ بونا گؤره ده، جاماعات بئر يره ييغيلديقلاري زامان، پئلاط اونلارا ددي: “هانسيني ائسته‌يئرسئنئز کي، سئزئن اوچون آزاد ادئم؟ باراَبّاني، يوخسا مسئح ديئلن عئساني؟” ۱۸ چونکي بئلئردي کي، اونلار عئساني پاخيلّيقدان اونا تسلئم ادئبلر. ۱۹ پئلاط حؤکم کورسوسونده اوتورموشدو کي، آروادي اونا خبر گؤنده‌ردي: “بو صالح آداملا سنئن هچ بئر ائشئن اولماسين؛ چونکي بو گون اونون حاقّيندا يوخودا چوخ عذابلار چکمئشم.” ۲۰ آمّا باش کاهئنلر و آغساقّاللار جاماعاتي تحرئک ادئردئلر کي، باراَبّاني ائسته​سئنلر و عئساني اؤلومه ورسئنلر. ۲۱ او زامان والي اونلاردان سوروشدو: “ائکئسئندن هانسيني ائسته‌يئرسئنئز کي، سئزئن اوچون آزاد ادئم؟” اونلار دا ددئلر: “باراَبّاني.” ۲۲ پئلاط اونلارا ددي: “بس مسئح ديئلن عئسايا نه ادئم؟” اونلارين هاميسي ددئلر: “چارميخا چکئلسئن.” ۲۳ والي ددي: “مگر او نه يامانليق ادئب؟!” آمّا اونلار داها اوجادان باغيريب ددئلر: “چارميخا چکئلسئن.” ۲۴ پئلاط گؤردو کي، هچ بئر شي آرتيق فايدا اتمئر و عکسئنه ائغتئشاش داها دا گوجله‌نئر، سو گؤتوردو و خالقين قاباغيندا اَللرئني يويوب ددي: “من بو صالح آدامين قانيندان تقصئرسئزم. اؤزونوز بئلئن!” ۲۵ بوتون خالق جاواب ورئب ددي: “اونون قاني بئزئم بوينوموزا و اوشاقلاريميزين بوينونا اولسون!” ۲۶ او زامان پئلاط اونلارا باراَبّاني آزاد اتدي. و عئساني، دؤيدورندن سونرا، چارميخا چکئلمه‌يه تسلئم اتدي.
عسگرلر عئساني تحقئر ادئرلر
(مرقوس 15:‏16-‏20، يوحنّا 19:‏2-‏3) ۲۷ او واخت، والئنئن عسگرلري عئساني دئوانخانايا آپارديلار؛ و بوتون فوج اونون باشينا ييغيلدي. ۲۸ اونو سويوندوروب، اونا قيرميزي بئر شئنل گيدئردئلر. ۲۹ تئکانلاردان بئر تاج هؤروب، باشينا قويدولار، صاغ الئنه ده بئر قاميش وردئلر؛ اونو اَله ساليب قاباغيندا دئز چؤکوردولر و ديئردئلر: “سالام، اي يهودئلرئن پادشاهي!” ۳۰ اونا توپوردولر، قاميشي گؤتوروب باشينا ووردولار. ۳۱ اونو اَله سالاندان سونرا، شئنلي اَينئندن چيخارديب، اؤز پالتاريني گيدئردئلر؛ و اونو چارميخا چکمه‌يه آپارديلار.
عئسا چارميخا چکئلئر
(مرقوس 15:‏21-‏32، لوقا 23:‏26-‏43، يوحنّا 19:‏17-‏27) ۳۲ باييرا چيخاندا، شمعون آدلي کرِنِيلي بئر آدام تاپديلار؛ اونو مجبور اتدئلر کي، عئسانين چارميخيني داشيسين. ۳۳ جولجوتا، يعني “کلّه يري” آدلانان يره گلدئکلري زامان، ۳۴ ائچمه‌يي اوچون اونا عؤد​له قاريشيق تورش شراب وردئلر. عئسا اونو داديب ائچمک ائستمه‌دي. ۳۵ اونو چارميخا چکندن سونرا، پوشک آتيب پالتارلاريني آرالاريندا پايلاديلار. ۳۶ و اورادا اوتوروب اونون کشئيئني چکدئلر. ۳۷ اونون باشي اوستونه تقصئرئني يازيب ووردولار: “بودور يهودئلرئن پادشاهي عئسا.” ۳۸ او زامان اونونلا ائکي اوغرونو دا چارميخا چکدئلر؛ بئري صاغيندا، بئري ده سولوندا. ۳۹ يانيندان کچنلر اونو سؤيوردولر و باشلاريني ترپه‌دئب، ۴۰ ديئردئلر: “اي معبدي ييخيب اوچ گونده تئکن! اگر تارينين اوغلوسان، اؤزونو خئلاص ات و چارميخدان دوش!” ۴۱ باش کاهئنلر ده، دئن عالئملري و آغساقّاللارلا اونو اَله ساليب، ديئردئلر: ۴۲ “اؤزگه​لري خئلاص ادئردي، آمّا اؤزونو خئلاص اده بئلمئر! اگر ائسرايئلئن پادشاهي‌دير، قوي ائندي چارميخدان دوشسون و بئز ده اونا ائمان گتئرک. ۴۳ تارييا بل باغلاييردي؛ اگر تاري اونو سِوئر، قوي ائندي اؤزو اونو خئلاص اتسئن. چونکي ديئردي من تارينين اوغلويام.” ۴۴ اونونلا چارميخا چکئلن اوغرولار دا اونو سؤيوردولر.
عئسانين اؤلومو
(مرقوس 15:‏33-‏41، لوقا 23:‏44-‏49، يوحنّا 19:‏28-‏30) ۴۵ آلتينجي ساعاتدان دوقّوزونجو ساعاتا قدر، بوتون اؤلکه​يه قارانليق دوشدو. ۴۶ دوقّوزونجو ساعاتا ياخين، عئسا اوجا سَسله قيشقيردي: “ائلويي، ائلويي، لاما سَبَقته‌ني؟” يعني “تاريم، تاريم، نه اوچون مني ترک اتدئن؟” ۴۷ اورادا دورانلاردان بعضئلري بونو اشئدنده ددئلر: “ائلياني چاغيرير.” ۴۸ او آندا، اونلاردان بئري قاچيب بئر بولوط گؤتوردو، تورش شرابلا دولدوروب بئر قاميشا تاخدي و اونا اوزاتدي کي، ائچسئن. ۴۹ لاکئن قالانلاري ديئردئلر: “قويون گؤرک، آيا ائليا اونو خئلاص اتمه‌يه گلئر؟” ۵۰ عئسا گئنه اوجا سَسله قيشقيريب روحونو تسلئم اتدي. ۵۱ او آندا معبدئن پرده​سي يوخاريدان آشاغي‌يا قدر ائکي يره بؤلوندو. ير لرزه​يه گلدي، قايالار چاتلاديلار. ۵۲ قبئرلر آچيليب، وفات اتمئش بئر چوخ موقدّسئن جسدي دئرئلدي. ۵۳ اونلار قبئرلردن چيخيب، عئسانين دئرئلمه​سئندن سونرا، موقدّس شهره گئردئلر و بئر چوخ آداملارا گؤروندولر. ۵۴ يوزباشي و اونونلا عئسانين کشئيئني چکنلر، زلزله​ني و واقع اولان شيلري گؤروب قورخدولار و ددئلر: “دوغرودان دا بو آدام تارينين اوغلو ائدي.” ۵۵ بئر چوخ آرواد کي، جلئلدن عئسانين دالينجا گلئب اونا خئدمت اتمئشدئلر، اورادا دوروب اوزاقدان تاماشا ادئردئلر. ۵۶ مجدللي مريم، يعقوبلا يوسانين آناسي مريم و زِبِدِيئن اوغوللارينين آناسي اونلارين آراسيندا ائدي.
عئسانين دفن اولونماسي
(مرقوس 15:‏42-‏47، لوقا 23:‏50-‏56، يوحنّا 19:‏38-‏42) ۵۷ آخشام دوشنده يوسئف آدلي وارلي بئر آرئماتايلي گلدي کی، عئسانين شاگئردي اولموشدو. ۵۸ بو آدام پئلاطين يانينا گدئب عئسانين جسدئني ائسته‌دي. او زامان پئلاط امر اتدي کي، جسد ورئلسئن. ۵۹ يوسئف جسدي آليب تمئز بئر کتانا بورودو. ۶۰ اونو قايا ائچئنده تزه اووولموش اؤز مقبره​سئنه قويدو و مقبره​نئن گئرئشئنه بئر ائري داش ديرله‌دئب گتدي. ۶۱ مجدللي مريمله او بئري مريم اورادا، قبئرئن قاباغيندا اوتورموشدولار. ۶۲ او گونون صاباحي، يعني حاضيرليق گونوندن سونرا گلن گون، باش کاهئنلر و فرئسئلر پئلاطين يانينا ييغيليب ۶۳ ددئلر: “جناب، بئز خاطيرلاييريق کي، او يالانچي، دئري اولان واختيندا ديئردي کي، اوچ گون سونرا دئرئله​جه‌يم. ۶۴ بونا گؤره، امر ات کي، مقبره​ني قوروسونلار. اولماسين شاگئردلري گلئب اونو اوغورلاسينلار و خالقا دسئنلر کي، او، اؤلولردن دئرئلدي. بو آزديرماق اوّلکئندن ده داها پئس اولار.” ۶۵ پئلاط اونلارا ددي: “بئر دسته کشئچکي گؤتورون؛ گدئن بئلدئيئنئز کئمي مقبره​ني قورويون.” ۶۶ اونلار گدئب مقبره​نئن قاباغيندا کشئکچي قويدولار و مقبره​نئن داشيني مؤهورله​دئلر و بلجه مقبره​ني بوتون خطرلردن قورودولار.

- MAT
- ←
- ۲۷
- →

© 2008 Bible Society of Azerbaijan