- HAG
- ←
- ۲
- →

۲
معبدئن برپاسينين نغمه‌سي ۱ يدّئنجی آيين ائيئرمي بئرئنده پيغمبر حَجه‌ي واسئطه‌سئله ربّئن سؤزو نازئل اولدو: ۲ “ائندي شِاَلتي‌اِل اوغلو يهودا والئسي زِروبّابئله، يِهوصاداق اوغلو باش کاهئن يوشَعه و خالقين صاغ قالانلارينا بله دِه: ۳ «سئزئن آرانيزدا کئم صاغ قالير، بورادا اولان معبدي اوّلکي عظمتئنده اولان حالدا گؤرموش اولسون؟ ائندي بوراني نجه گؤرورسونوز؟ گؤزونوز قاباغيندا سانکي بئر هِچه مگر چِورئلمه‌يئب؟ ۴ ائندي آمّا، ای زِروبّابئل، قووّتلَن!» رب بويورور: «قووّتلَن، ای يِهوصاداق اوغلو باش کاهئن اولان يوشَع! ای بوتون اؤلکه خالقي، قووّتله‌نئن و ائشله‌يئن! چونکي من سئزئنله‌يَم.» قوشونلار ربّی بله بويورور: ۵ «مئصئردن چيخان زامان سئزئنله باغلاديغيم عهد بودور. و منئم روحوم آرانيزدادير. قورخمايين!» ۶ قوشونلار ربّی بله ديئر: «تزلئکله من گؤيلري، يِري، دهنزي، تورپاغي بئر ده لرزه‌يه گتئره‌جيم! ۷ بوتون مئلّتلري لرزه‌يه سالاجاغام و بوتون مئلّتلرئن قئيمتلي خزئنه‌لري بورايا گله‌جک و بو معبدي جلاللا دولدوراجاغام.» قوشونلار ربّی بله بويورور. ۸ «قيزيل منئمدئر، گوموش ده منئمدئر.» قوشونلار ربّی بله بويورور. ۹ «آخيرکي معبدئن عظمتي، اَوّلکئندن اوستون اولاجاق.» قوشونلار ربّی بله بويورور: «بو يِره اَمئن-آمانليق وره‌جيم.» قوشونلار ربّی بله بويورور.”
مزمّت و وعده ۱۰ داريوشون حاکئمئيّتئنئن ائکئنجي ائلي، دوقّوزونجو آيين ائيئرمي دؤردونده ربّئن سؤزو پيغمبر حَجه‌يه نازئل اولدو. ۱۱ قوشونلار ربّی بله بويورور: “شرئعت حاقّيندا کاهئنلردن سوروشون: ۱۲ «کئمسه جوبّه‌سئنئن اَته‌يئنده تقدئس اولونموش اَت گَزدئرَن زامان، اَته‌يي ائله چؤره‌يه، شوربايا، شرابا، زيتون ياغينا و يا هر هانسي بئر اَرزاغا اگر توخونسا، مگر اونلاري تقدئس اِدَر؟»” کاهئنلر بو سوآلا جاواب وردئلر: “خِير.” ۱۳ حَجه‌ي ددي: “بس جسده توخونوب نجئسله‌نَن بئر آدام همئن ارزاقلاردان بئرئنه اگر توخونسا، او ارزاقي مگر نجئسله‌يَر؟” کاهئنلر جاواب وردی: “نجئسله‌يَر.” ۱۴ حَجه‌ي سونرا بله ددي: “رب بله بويورور: «بو خالق-بو مئلّت منئم گؤزومده بله‌دئر. اونلارين اَل‌لرئنئن هر عملي بله‌دئر. منه تقدئم اتدئکلري هر شي نجئسدئر. ۱۵ ائندي بو گوندن اعتئبارن ياخشي دوشونون. ربّئن معبدئنئن داشي، داش اوستونه قويولمادان قاباق، ائشله‌رئنئز نجه گدئردي؟ ۱۶ او زامان هر کئم ائيئرمي کئسه محصول اگر گؤزله‌يئردي، اون کئسه اولوردو. شراب چَنئندن کئم اَلّي قاب شراب چکمک ائسته‌يئردي، ائيئرمي قابليق شراب تاپيردي.» ۱۷ رب بله بويورور: «اؤزونوزو و اَللرئنئزئن بوتون زحمتئني ائستي يِل، کوف و دولو ائله ووردوم. آمّا گئنه ده منه ساري دؤنمَزدئنئز. ۱۸ ائندي بو گوندن اعتئبارن ياخشي دوشونون. دوقّوزونجو آيين ائيئرمي دؤردوندن يعني ربّئن معبدئنئن بونؤوره‌سي قويولان گوندن سونرا، ياخشي دوشونون. ۱۹ مگر آنباردا توخوم قاليب؟ مگر اوزوم، انجئر، نار و زيتون آغاجي بار گتئرمه‌يئب؟ بو گوندن اعتئبارن سئزه برکت وره‌جيم!»”
ربّئن زِروبّابئله ددئيي سؤز ۲۰ ربّئن بو سؤزو حَجه‌يه ائکئنجي دفه آيين ائيئرمي دؤردونده نازئل اولدو: ۲۱ “يهودا والئسي زِروبّابئله بله دِه: «من گؤيلري و يري لرزه‌يه گتئره‌جيم. ۲۲ پادشاهليقلارين تختئني آلت-اوست اده‌جيم. مئلّتلرئن سلطنتلرئنئن گوجونو دارماداغين اده‌جيم. دؤيوش عارابالاري ائله سوروجولرئني آشيراجاغام، آتلارلا آتلي‌لار يِره سَرئله‌جکلر. هامي قارداش قيلينجي ائله قيريلاجاق.»” ۲۳ قوشونلار ربّی بويورور: “او گون، ای شِاَلتي‌اِل اوغلو قولوم زِروبّابئل،” رب بويورور، “سني گؤتوروب مؤهورلو اوزوک اده‌جيم، چونکي سني من سِچمئشم.” قوشونلار ربّی بله بويورور.

- HAG
- ←
- ۲
- →

© 2008 Bible Society of Azerbaijan