- JOB
- ←
- ۴۱
- →

۴۱
۱ آيا لئوياتاني باليق قارماغي ائله چکه بئلرسن؟ و يا دئلئني قايتانلا باغلايا بئلرسن؟ ۲ آيا بورنونا ائپ تاخا بئلرسن؟ قارماقلا چَنه‌سئني دَله بئلرسن؟ ۳ آيا سنه دفه‌لرله يالوارار؟ سنئنله يوموشاق سؤزلر دانيشار؟ ۴ آيا سنئنله عهد باغلار کي، همئشه‌لئک سنئن قولون اولسون؟ ۵ آيا اونونلا دا، بئر قوشلا اويناديغين کئمي، اوينايا بئلرسن؟ بوينونا ائپ باغلاييب اونو قيزلارين اوچون آپارا بئلرسن؟ ۶ آيا تاجئرلر اونو آليب ساتارلار؟ آرالاريندا اونو بؤلوشَرلر؟ ۷ آيا دَرئسئني چَنگلللرله، باشيني دا باليقچي نِشتَرلري ائله دولدورا بئلرسن؟ ۸ اَلئني اوستونه بئر قوي؛ نه موبارئزه‌يه دوشه‌جيئني تصوّور ات؛ اوندا بو ائشي بئر داها اِتمَزسن. ۹ باخ، اونو توتماق ائستيه‌نئن اومئدي بوشدور؛ مگر اونون بئر گؤرونوشو آدامي ييخماز؟! ۱۰ اونو اوياتماق اوچون هچ کئمده جسارت يوخدور. بس کئم منئم قاباغيمدا دورا بئلر؟ ۱۱ کئم منه بئر شي ورئب کي، ائندي گرک گری قايتاريم؟ گؤيون آلتيندا اولان هر شي منئمدئر. ۱۲ سؤزومو کَسمه‌يئب اونون عوضولرئندن، قودرتئندن و گؤزل گؤرونوشوندن دئيه‌جيم. ۱۳ اونون ائکي‌قات زئرِهئني کئم دِشه بئلر؟ ائکي چَنه‌سئنئن آراسينا کئم جئلوو تاخا بئلر؟ ۱۴ اوزونون قاپيلاريني کئم آچا بئلر؟ دئشلرئنئن اطرافي دهشتلي‌دئر. ۱۵ کوره‌يي قوبّه‌لي قالخانلارا اوخشايير، بئربئرئنه مؤحکم باغلانيب. ۱۶ بئربئرلرئنه او قدر ياخين باغلانيبلار کي، آرالارينا هاوا بله کِچمَز. ۱۷ بئربئرئنه ياپيشيقديرلار، بئربئرلرئنه اله ياپيشيبلار کي، اصلا آيريلمازلار. ۱۸ آسقيراندا اود سيچرايير، گؤزلري سحر ائشيغي کئمي پار-پار يانير. ۱۹ آغزيندان آلوولو مشعل‌لر چيخير؛ اود قورلاري سيچرايير. ۲۰ بورنونون دِشئکلرئندن توستو چيخير، اِله بئل قازان قاينايير، قاميش يانير. ۲۱ نفسئندن کؤمورلر کؤزه‌لئر، آغزيندان آلوو چيخير. ۲۲ قووّت اونون بوينوندا ساکئندئر، دهشت ده قاباغيندا اوينايير. ۲۳ اَتئنئن قاتلاري بئربئرئنه ياپيشيب، اوستونه اله بئتئشئب کي، اصلا تَرپَنمَز. ۲۴ اوره‌يي داش کئمي بَرکدئر، دَيئرمانين آلت داشي کئمي بَرکدئر. ۲۵ قالخماغيندان گوجلولر تئتره‌ير؛ دهشتدن حالدان گِدَرلر. ۲۶ قيلينج اونا يِتئشسه ده، فايداسيزدير، نئزه، تئر، و مئزراق دا. ۲۷ دمئري سامان چؤپو، بورونجو ده چوروموش اودون سايير. ۲۸ کامان اوخو اونو قاچيردا بئلمز؛ اونا آتيلان ساپاند داشلاري سامانا دؤنَر. ۲۹ دَيَنَکلري کولَش چؤپو سانير؛ مئزراقين ويييلتيسينا گولور. ۳۰ قارنينين آلتي ائتي ساخسي پارچاسي کئمي‌دئر، پالچيق اوستوندن سورونن ائتي جيرجير کئمي ائز قويور. ۳۱ درئنلئکلري بئر قازان کئمي قاينادير، دهنزي عطئر کوپونه دؤنده‌رئر. ۳۲ آرخاسيندا پارلاق بئر ائز بوراخير؛ درئنلئيي ائنسان آغاران ساچا اوخشادير. ۳۳ ير اوزونده تايي يوخدور، قورخوسوز بئر مخلوقدور. ۳۴ هر اوجا شيي گؤرور؛ بوتون تکبّورلولره او پادشاه‌دير.”

- JOB
- ←
- ۴۱
- →

© 2008 Bible Society of Azerbaijan