- ISA
- ←
- ۲۲
- →

۲۲
اورشلئم باره‌سئنده رؤيا ۱ رؤيا دره‌سي باره‌سئنده ائخطار:
ائندي سئزه نه اولوب کي، هامينيز داملارا چيخيبسينيز؟ ۲ ای سَس-کويلو، قيشقيران-باغيران، گورولتولو شهر،
اؤلدورولَنلرئنئز نه قيلينجدان کچئردئلدي،
نه ده دؤيوشلرده اؤلدورولدو. ۳ باشچيلارينيزين هاميسي بئرلئکده قاچيبلار،
اوخ-کامانسيز ياخالانيبلار؛
بوتون تاپيلانلارينين هاميسي بئرلئکده اسئر آپاريليبلار؛
گرچي اوزاقلارا قاچميشديلار. ۴ بونا گؤره ديئرم: “گؤزلرئنئزي مندن گؤتورون،
قويون آجي-آجي آغلاييم،
خالقيمين قيزينين وئران اولدوغو اوچون،
منه تسلّی ورميه جهد اتمه‌يئن.” ۵ چونکي رؤيا دره‌سئنده،
قوشونلار تاريسي ربّئن دهشت، اَزمَک، و ائغتئشاش گونو وار،
دووارلارين داغينتيسي و داغلارا فرياد نئدالاري چاتديغي گون گلئر. ۶ عِيلاملي‌لار اوخدانلاريني توتدولار،
آداملارلا دولو دؤيوش عارابالاري ائله، آتلي‌لاري ائله گلدئلر.
قئر ساکئنلري قالخانلاريني آچديلار. ۷ او واخت سنئن لاپ گؤزل دره‌لرئن، دؤيوش عارابالاري ائله دولو ائدي،
آتلي‌لار شهر دروازانين قاباغينا دوزولدولر. ۸ رب يهودانين دئفاع ائستِحکاملاريني گؤتوردو،
او گون سئز “مِشه” آدلي اِوده ساخلانيلان سئلاحلارا بِل باغلادينيز. ۹ داوودون شهرئنئن دووارلاريندا،
دؤيوشدن دَلئک-دِشئک عمله گلدئيئني گؤردونوز،
آشاغي حوووضا سو ييغدينيز. ۱۰ سونرا اورشلئمده‌کي اِولري سايدينيز،
شهر دووارينين تعمئري اوچون اِولري سؤکدونوز. ۱۱ کؤهنه حوووضون سولاري اوچون،
ائکي دووار آراسيندا سو آنباري دوزلتدئنئز.
لاکئن بو ائشي گؤره‌نه بِل باغلامادينيز،
بونو چوخدان حاضيرلايان تارييا دئقّت اتمه‌دئنئز. ۱۲ اونا گؤره ده، او گون قوشونلار تاريسي رب، سئزي آغلاشمايا،
ياس توتماغا، ساچينيزي يولماغا، چولا بورونميه چاغيردي. ۱۳ آمّا بونون عوضئنه شادليق وار، شنلئک وار،
مال-حيوان کسمه‌سي وار، قويون-کچي کسمه‌سي وار،
اَت يمه‌سي و شراب ائچمه‌سي وار:
“گلئن، يئيک و ائچک، چونکي صاباح اؤله​جيئک.” ۱۴ لاکئن قوشونلار ربّی اؤزونو منه آشکار اتدي،
“قطعن بو گوناه سئزه اؤلَنه قدر اصلا باغيشلانماز!”
قوشونلار تاريسي رب بله بويورور. ۱۵ بلجه قوشونلار تاريسي رب ديئر:
دور، او مهماندارين،
ساراي ريئسي شِبنانين يانينا گت و دِه: ۱۶ “سنئن بورادا نه ائشئن وار؟
بورادا کئمئن وار کي،
بورادا، بو اوجادا يرده اؤزون اوچون قبئر قازيبسان؟
آيا قايانين ائچئنده اؤزونه مزار دوزه‌لدئبسن؟ ۱۷ باخ، ای کئشي، رب سني عنقرئب تَپَندن توللاياجاق،
عنقرئب سني ياخالاياجاق. ۱۸ توپ کئمي سني هِل‌لَده‌جک،
گِن اؤلکه‌يه آتاجاق.
اورادا اؤله‌جکسن،
فخر اتدئيئن عارابالارين اورادا قالاجاق،
آخي، اؤز آغانين اِوئني بي‌آبير ادئبسن! ۱۹ سني وظئفندن عزل اده‌جيم،
اوتوردوغون يردن آشاغي آتاجاغام. ۲۰ او گون قولوم حئلقئيا اوغلو اِلياقئمي چاغيريب ۲۱ سنئن پالتاريني اونا گيئندئره‌جيم،
سنئن قورشاغيني اونون بِلئنه باغلاياجاغام،
سنئن ائقتئداريني اونون ائختئيارينا وره‌جيم.
بو آدام اورشلئم ساکئنلرئنه،
يهودا خالقينا آتا اولاجاق. ۲۲ سونرا داوود نسلئنئن آچاريني اونون چئينئندن آساجاغام،
آچديغيني هچ کئم باغلايا بئلميه‌جک،
باغلاديغيني هچ کئم آچا بئلميه‌جک. ۲۳ من اونو پايا کئمي بَرک يِره ووراجاغام.
و او، آتاسينين نسلی اوچون شؤوکت تختي اولاجاقدير. ۲۴ آتاسينين نسلئنئن بوتون شؤوکتي اونون اوستوندن آسيلاجاق. نسلئن و اؤولادلارين شرفي، طاسلاردان طاباقلاراجاق، بوتون قاب-قاجاقلارين شؤوکتي بو پايا اوستوندن آسيلاجاق” ۲۵ قوشونلار ربّی بيان ادئر: “او گون بَرک يِره وورولموش پايا اَسه‌جک، حتّا قيريليب- دوشه‌جک، اونون اوستونه آسيلان يوک ده يوخ اولاجاق.” چونکي رب بله ديئب.

- ISA
- ←
- ۲۲
- →

© 2008 Bible Society of Azerbaijan