- LEV
- ←
- ۲۷
- →

۲۷
ربّه تقدئملرئن گتئرئلمه‌سی ۱ گئنه رب موسايا دانيشيب ددي: ۲ “ائسرايئل اؤولادلاري ائله دانيشيب اونلارا دِه: «ائنسانلاري ربّه تقدئم ادن آدام، نذرئني بو دَيَرئنه گؤره وره بئلر: ۳ موقدّس مکانين شِکِلئنئن اؤلچوسونه گؤره، ائيئرمي ياشيندان آلتميش ياشينا قدر کئشئنئن دَيَري، اَلّي شِکِل گوموشدور؛ ۴ آروادين دَيَري اوتوز شِکِلدئر؛ ۵ بش ياشيندان ائيئرمي ياشينا قدر اوغلانين دَيَري، ائيئرمي شِکِل، قيزين دا اون شِکِلدئر؛ ۶ بئر آيدان بش ياشا قدر اولان اوغلانين دَيَري بش شِکِل گوموش؛ قيزين دَيَري ده اوچ شِکِل گوموشدور؛ ۷ آلتميش ياشيندان يوخاري اولان کئشئنئن دَيَري اون بش شِکِل، آروادين اون شِکِلدئر؛ ۸ اگر نذرئنه عمل ادن آدام بله دَيَري ورمک اوچون چوخ کاسيبدير، قوي تقدئم اتدئيي آدامي کاهئنئن قاباغينا گتئرسئن کي، کاهئن اونو قئيمتلَندئرسئن. نذرئنه عمل اده‌نئن گوجو نَيه چاتير، کاهئن اونون قئيمتئني تعيئن اتسئن. ۹ اگر بئر نفر ربّه قوربان گتئرئلَن حيوانلاردان بئرئني تقدئم اتسه، بونلاردان ربّه ورئلَن هر بئري موقدّسدئر. ۱۰ او آدام حيواني دَيئشدئرمه‌سئن. نه پئسي ياخشي ائله، نه ياخشيسيني پئس ائله عوض اتمه‌سئن. اگر او، حيوانين عوضئنه حيواني دَيئشدئرئرسه، او و دَيئشدئرئلَن حيوان موقدّس ساييلسين. ۱۱ اگر ربّه قوربان گتئرميه لايئق اولمايان هر هانسي نجئس حيوانلاردان بئرئني تقدئم اتسه، قوي او حيواني کاهئنئن يانينا گتئرسئن؛ ۱۲ کاهئن اونو ياخشي، و يا پئس اولدوغونا گؤره قئيمتلَندئرسئن؛ اونون دَيَرئني تعيئن ات و دَيَري او اولاجاقدير. ۱۳ اگر حيواني تقدئم ادن اونو گری آلماق ائسته‌سه، اوندا سنئن تعيئن اتدئيئن دَيَره بِشده بئري قدر علاوه ادئب ورسئن. ۱۴ بئر نفر اؤز اِوئني موقدّس تقدئم کئمي ربّه وقف ادنده، کاهئن اِوي ياخشي و يا پئس اولدوغونا گؤره قئيمتلَندئرسئن. قئيمت کاهئنئن تعيئن اتدئيي کئمي قالسين. ۱۵ اگر او آدام اِوئني گری آلماق ائسته‌سه، اونون قئيمتئنه بِشده بئرئني علاوه ادئب ورسئن و اِو اونا قاييتسين. ۱۶ اگر بئر نفر مولکو اولان زمي ساحه‌سئني ربّه وقف ادئر، اورادا اَکئلَن توخوم مئقدارينا گؤره، بئر حومِر آرپا اَکئلَن زمئنئن قئيمتي، اَلّي شِکِل گوموش اولسون. ۱۷ اگر او آدام زمئسئني آزادليق ائلئندن باشلاييب وقف ادئر، اونون دَيَري تامام قالسين. ۱۸ اگر زمئسئني آزادليق ائلئندن سونرا وقف ادئر، کاهئن اونونلا قئيمتئني سونراکي آزادليق ائلئنه قدر قالان مودّته گؤره حسابلاسين و دَيَري بله آشاغي سالينسين. ۱۹ اگر زمئني وقف ادن آدام اونو گری آلماق ائسته‌سه، اونون قئيمتئنه بِشده بئرئني علاوه ادئب ورسئن و زمي اونا قاييتسين. ۲۰ اگر زمئني گری آلمادان آيري بئرئنه ساتسا، سونرا اونو هچ واخت گری آلا بئلمز. ۲۱ او زمي آزادليق ائلئنده آزاد اولاندا، تقدئم اولونموش بئر زمي کئمي، رب اوچون وقف ادئلمئش ساييلسين؛ او، کاهئنئن مولکو اولسون. ۲۲ اگر بئر نفر اؤز مولکو اولماياراق، ساتين آلديغي بئر زمئني ربّه وقف اتسه، ۲۳ قوي کاهئن اونون اوچون دَيَرئني آزادليق ائلئنه قدر حسابلاسين. او آدام همئن گون قئيمتي رب اوچون وقف ادئلمئش بئر شي کئمي ورسئن. ۲۴ آزادليق ائلئنده همئن زمي ساتين آلينديغي آداما کي، زمئنئن صاحئبي ائدي، قايتاريلسين. ۲۵ بوتون دَيَر موقدّس مکانداکي شِکِله گؤره ساييلسين. بو شِکِل ائيئرمي گِرايا برابردئر. ۲۶ حيوانلار آراسيندا ائلک دوغولان ربّه عاييددير. هِج کئم اونو وقف اتمه‌سئن. ائستر اؤکوز اولسون، ائستر قويون، اونلار ربّئندئر. ۲۷ اگر نجئس حيوانين بالاسي اولسا، اونو گتئرن آدام اونون دَيَرئنه بِشده بئرئني علاوه ادئب گری آلا بئلر. اگر او گری آلينميرسا، دَيَرئنه گؤره ساتيلسين. ۲۸ بئر نفرئن اؤز املاکيندان ائستر آدام، ائستر حيوان، ائستر مولکو اولان زمي ساحه‌سي، يعني، ربّه همئشه‌لئک تقدئم اتدئيي هر بئر شي نه ساتيلسين، نه ده گری آلينسين. همئشه‌لئک تقدئم اولونموش هر شي رب اوچون لاپ موقدّسدئر. ۲۹ محو ادئلميه وقف اولونموش هچ کسه عوض ورئله بئلمز، گرک اؤلدورولسون. ۳۰ تورپاغين محصولوندان، اونون وردئيي تاخيلدان و آغاجلارين مئيوه‌سئندن اوندا بئر حئصّه‌سي ربّه عاييددير و رب اوچون وقف اولونوب. ۳۱ اگر بئر نفر اؤز اوندا بئر حئصّه‌سئني گری آلماق ائسته‌سه، قوي قئيمتئنه بِشده بئرئني علاوه ادئب ورسئن. ۳۲ بوتون رَمه‌نئن يا دا سورونون اوندا بئري اوچون، چوبان دَيَنَکئنئن آلتيندان کچن هر اونونجو حيوان، رب اوچون وقف اولونموش ساييلسين. ۳۳ حيوان صاحئبي حيوانلارا ياخشي و يا پئس فرق قويوب باخماسين؛ بئرئني او بئري ائله ديئشدئرمه‌سئن. اگر او بله ديئشدئرسه، او و ديئشدئرئلن حيوان موقدّس ساييليب گری آلينماز.»” ۳۴ بونلار، ربّئن موسايا، ائسرايئل اؤولادلاري اوچون، سئنا داغيندا وردئيي امرلردئر.

- LEV
- ←
- ۲۷
- →

© 2008 Bible Society of Azerbaijan