- 1SA
- ←
- ۹
- →

۹
شاعولون پادشاهليغا سچئلمه‌سي ۱ بِنيامئندن اَفي‌اَخ اوغلو بِکورَت اوغلو صِرور اوغلو اَبي‌اِل اوغلو قئش آدلي بئر آدام وار ائدي. بو آدام سؤزو کچن بئري ائدي. ۲ اونون شاعول آدلي جاوان و ياراشيقلي اوغلو وار ائدي و ائسرايئل اؤولادلاري آراسيندا اوندان ياراشيقليسي يوخ ائدي. او، خالقين هاميسيندان بئر بويون اوجا ائدي. ۳ شاعولون آتاسي قئشئن اِششَکلري ائتمئشدي. قئش، اوغلو شاعولا ددي: “قالخ، نؤکرلردن بئرئني يانينا آل، گت، اِششَکلري آختار.” ۴ اونلار اِفرايئمئن داغليق بؤلگه‌سئني گَزدئلر و شالئشا دئياريندان کچدئلر، لاکئن اِششَکلري تاپماديلار. شَعلئم دئياريني دولانديلار، اِششَکلر اورادا دا ديئلدي. سونرا بِنيامئن تورپاغيني گَزدئلر، لاکئن اِششَکلري تاپماديلار. ۵ بوندان سونرا صوف بؤلگه‌سئنه گلدئلر و شاعول يانينداکي نؤکرئنه ددي: “گل قاييداق، يوخسا آتام اِششَکلري ياددان چيخارديب بئزئم اوچون نئگاران اولاجاق.” ۶ نؤکري اونا ددي: “باخ بو شهرده بئر تاري آدامي وار. او، مؤحتَرَم بئر آدامدير و نه ديئر، هاميسي حتمن دوغرو چيخير. گل اورايا گِدَک، بلکه بئزه گده‌جيئمئز يولو او گؤرستدي.” ۷ شاعول نؤکرئنه ددي: “اگر گتسَک، او آداما نه آپاراق؟ آرتيق توربالاريميزدا چؤرک قورتاريب و تاري آدامينا ورمک اوچون بئر هدئيّه‌مئز يوخدور. مگر نه‌يئمئز وار؟» ۸ نؤکر شاعولا جاواب ورئب گئنه ددي: “باخ اَلئمده دؤردده بئر شِکِل گوموش وار. من اونو تاري آدامينا وره‌رم، او دا بئزه يولوموزو گؤرسدَر.” ۹ (اَوّل‌لر ائسرايئلده تارينين ائراده‌سئني بئلمک اوچون گدنده آداملار بله دئيَردئلر: “گل گؤروجونون يانينا گِدَک.” او واخت پيغمبرلري گؤروجو چاغيريرديلار.) ۱۰ او واخت شاعول نؤکرئنه ددي: “ياخشي ديئرسن، گل گِدَک.» بلجه اونلار تاري آدامينين اولدوغو شهره گتدئلر. ۱۱ اوزو يوخاري يولدان شهره چيخاندا، جاوان قيزلارا راست گلدئلر کي، سو چکمَک اوچون شهردن چيخيرديلار. اونلارا ددئلر: “آيا گؤروجو بورادادير؟” ۱۲ اونلارا جاواب ورئب ددئلر: “بورادادير، سئزدن قاباقدادير. تَله‌سئن، اله بو گون شهره گلئب، چونکي خالق بو گون پرستئشگاهدا قوربان کَسه‌جک. ۱۳ شهره گئرن کئمي اونو يمک اوچون پرستئشگاها قالخمازدان اوّل تاپارسينيز، اونا گؤره کي او گلمه‌يئنجه خالق يِمَيه باشلاماز. چونکي گرک قوربانا برکت ورسئن، سونرا چاغيريلانلار يئيَرلر. تِز قالخاسينيز، اونا چاتارسينيز.” ۱۴ اونلار شهره گتدئلر. شهره گئرَرکَن سمويئله راست گلدئلر کي، پرستئشگاها چيخيردي. ۱۵ شاعول گلمه‌مئشدن بئر گون اوّل رب سمويئله بونو بئلدئرئب دمئشدي: ۱۶ “صاباح بو واختلار سنئن يانينا بِنيامئن تورپاغيندان بئر آدام گؤندره‌‌جيم. اونو منئم خالقيم ائسرايئللی‌لره باشچي آديندا گرک مسح اده‌سن. فئلئسطلی‌لرئن اَلئندن خالقيمي او قورتاراجاق. چونکي خالقيمي گؤرموشم. اونا گؤره کي، فريادي گلئب منه چاتيب.” ۱۷ سمويئل شاعولو گؤرنده رب اونا ددي: “باخ، سنه ددئيئم بو آدام، خالقيما حؤکمرانليق اده‌جک.” ۱۸ شاعول دروازادا سمويئله ياخينلاشيب ددي: “خاهئش ادئرم، گؤروجونون اِوئنئن هارادا اولدوغونو منه گؤرسده‌سئنئز.” ۱۹ سَمويئل شاعولا جاواب وردی: “گؤروجو منم، مندن قاباق پرستئشگاها چيخين. بو گون منئمله برابر يمک يئيه‌جکسئنئز، صاباح آچيلاندا سئزي يولا سالارام، اوره‌يئنده اولانلارين هاميسيني دا سئزه بئلدئره‌رم. ۲۰ اوچ گون قاباق ائتَن اِششَکلرئنه گلئنجه، اونلارين فئکرئني چکمه، آرتيق تاپيليبلار. بوتون ائسرايئل نه‌يئن حسرتئنده‌دئر؟ مگر سن و آتانين اِو اهلي اوچون ديئل؟” ۲۱ شاعول جاواب وردی: “مگر من ائسرايئل قبئله‌لرئنئن لاپ کئچئيي اولان بِنيامئندن ديئلم؟ مگر نسلئم بِنيامئن قبئله‌سئنئن نسئل‌لرئنئن لاپ کئچئيي ديئل؟ بس نه اوچون منه بله سؤز ديئرسئنئز؟” ۲۲ سمويئل شاعوللا نؤکري گؤتوروب اوتاغا آپاردي و اوتوز نفره قدر چاغيريلميش آداملارين آراسيندا باش طرفده اونا يِر وردی. ۲۳ سمويئل آشپازا ددي: “او پايي بورايا گتئر کي، سنه ورئب ددئم: «بونو بئر يانا آيري قوي.»” ۲۴ آشپاز بود و اونون اوستونده اولاني شاعولون قاباغينا قويدو. سمويئل ددي: “بو سنئن اوچون آيريلان پايدير! بويور يِه. بونو سنئن اوچون ساخلاديم کي، تعيئن اتدئيئم گون چاغيرديغيم خالقلا بئرلئکده يئيه‌سن.” بلجه او گون شاعول سمويئلله بئرلئکده يمک يِدي. ۲۵ اونلار پرستئشگاهدان شهره اِندئلر، سمويئل شاعولا اِوئن داميندا صؤحبت اتدي. ۲۶ اونلار اِرکَن قالخديلار. سحر آچيلاندا سمويئل شاعولو دامدان چاغيريب ددي: “دور، سني يولا ساليم.” او دا قالخيب سمويئلله بئرلئکده باييرا چيخدي. ۲۷ اونلار شهر کنارينا اِنَرکَن، سمويئل شاعولا ددي: “نؤکره دِه کي، قاباقدا گتسئن و بئزي کچسئن. آمّا سن ائندي آياق ساخلا کي، تارينين سؤزونو سنه بئلدئرئم.”

- 1SA
- ←
- ۹
- →

© 2008 Bible Society of Azerbaijan