- EZK
- ←
- ۲۵
- →

۲۵
عَمّونلولارين ضئدّئنه نبئلئک ۱ منه ربّئن بو سؤزو نازئل اولدو: ۲ “ای بشر اوغلو، اوزونو عَمّون اؤولادلارينا طرف چِوئر و اونلارين ضئدّئنه نبئلئک ات. ۳ عَمّون اؤولادلارينا دِه: پروردئگار ربّئن سؤزونو اِشئدئن. پروردئگار رب بله ديئر: «سئز موقدّس مکانيم لَکه‌لَنَنده، ائسرايئل تورپاغي وئران ادئلَنده و يهودا نسلی اسئرلئيه گدنده ‹نه ياخشي› دِدئنئز. ۴ بونا گؤره ده من سئزي شرق خالقلارينين اَلئنه ورئرم کي، سئزه مالئک اولسونلار. اونلار تورپاغينيزدا يورد سالاجاقلار، چادير قوراجاقلار. ميوه‌لرئنئزي اونلار يئيه‌جک، سودونوزو اونلار ائچه‌جک. ۵ رَبّاني دَوه‌لر اوچون اوتلاغا، عَمّون اؤولادلارينين تورپاغيني سورولر اوچون آغيلا چِوئره‌جيم. او واخت بئله‌جکسئنئز کي، رب منم.» ۶ پروردئگار رب بله ديئر: «ائندي کي سئز اَل‌لرئنئزي بئربئرئنه چيرپيب آياقلارينيزي يِره دؤيدونوز و ائسرايئل تورپاغيني تحقئر ادئب فلاکتئنه بوتون اوره‌يئنئزله سِوئندئنئز، ۷ من ده اَلئمي سئزئن ضئدّئنئزه اوزاتميشام و سئزي قارت مالي کئمي مئلّتلره وره‌جيم. خالقلار سيراسيندان سئزي سئلئب آتاجاغام، اؤلکه‌لر ائچئندن سئزي يوخ اده‌‌جيم؛ سئزي محو اده‌جيم. او واخت بئله‌جکسئنئز کي، رب منم.»
موآبلي‌لارين ضئدّئنه نبئلئک ۸ پروردئگار رب بله ديئر: «موآب و سِعئر خالقي ديئر کي، باخ، يهودا نسلئنئن باشقا خالقلاردان فرقي يوخدور. ۹ بونا گؤره ده من موآبين سرحدئني آچيب اؤلکه‌نئن شؤهرتي اولان سرحد شهرلرئني، بِيت‌يِشئموتو، بَعَل-مِعونو و قئرياتايئمي مودافئعه‌سئز قوياجاغام. ۱۰ اونلاري عَمّونلولارلا بئرلئکده شرق خالقلارينا وره‌جيم، اِله کي، عَمّونلولار مئلّتلر آراسيندا بئر داها خاطيرلانماياجاقلار. ۱۱ بلجه موآب خالقيني موحاکئمه اده‌جيم. او واخت بئله‌جکلر کي، رب منم.»
اِدوملولارين ضئدّئنه نبئلئک ۱۲ پروردئگار رب بله ديئر: «اِدوم قئصاص آلاراق يهودا نسلی ائله پئس رفتار اتدي، اونلاردان ائنتئقام آلاراق بؤيوک خاطايا باتدي.» ۱۳ بونا گؤره ده پروردئگار رب بله ديئر: «اِدوم تورپاغينا اَلئمي اوزاديب ائنساني دا، حيواني دا اورادان سئلئب آتاجاغام. اؤلکه‌ني وئران اده‌جيم؛ تِيماندان دِدانا قدر قيلينجلا وورولوب هلاک اولاجاقلار. ۱۴ من خالقيم ائسرايئل واسئطه‌سئله اِدومدان اؤز قئصاصيمي آلاجاغام. ائسرايئللی‌لر اِدومدا قضب و حئدّتئمه موطابئق رفتار اده‌جکلر. بلجه اِدوملولار منئم قئصاصيمين نه اولدوغونو آنلاياجاقلار.» پروردئگار رب بله بويورور.
فئلئسطلی‌لرئن ضئدّئنه نبئلئک ۱۵ پروردئگار رب بله ديئر: «فئلئسطلی‌لر يهودادان قئصاص آلاراق پئس رفتار اتدئلر، اورَکلرئنده‌کي ابدی عداوتله، تحقئرله اونو يِرله بئر ادئب ائنتئقام آلديلار.» ۱۶ بونا گؤره ده پروردئگار رب بله ديئر: «باخ، من اَلئمي فئلئسطلی‌لرئن ضئدّئنه اوزاداجاغام، حتّا کِرِتلی‌لري ده سئلئب آتاجاغام، دهنز ساحئلئنده ياشايانلاردان سالامات قالانلاري محو اده‌جيم. ۱۷ اونلاري شئدّتله تنبه ادئب بؤيوک قئصاصلار آلاجاغام. اونلاردان قئصاص آلاندا بئله‌جکلر کي، رب منم.»”

- EZK
- ←
- ۲۵
- →

© 2008 Bible Society of Azerbaijan