- PSA
- ←
- ۶۶
- →

۶۶
۱ اي بوتون ير اوزو،
شادليقلا تارييا نئدا ادئن! ۲ آدينين عئزّتئنه پرستئش نغمه‌سي اوخويون،
اونون حمدئني شؤوکتلي ادئن! ۳ تارييا ديئن: “ائشلرئن نه هيبتلي‌دئر!
قودرتئنئن عظمتئندن دوشمنلرئن سنه تابع اولاجاقلار. ۴ بوتون ير اوزونده اولانلار سنه پرستئش اده‌جکلر،
سنه پرستئش نغمه‌سي اوخوياجاقلار،
اونلار سنئن آدينا پرستئش نغمه‌سي اوخوياجاقلار.” سِلا. ۵ گلئن و تارينين ائشلرئني گؤرون؛
ائنسانلارا اتدئيي ائشلري هيبتلي‌دئر. ۶ دهنزي قورو يره دؤندَردي؛
چايدان آياقلا کچدئلر-
گلئن اوندا سوئنک. ۷ او قودرتي ائله ابده کئمي سلطنت ادئر،
گؤزلري مئلّتلره دئقّتله باخير؛
قويما عاصئلر اؤزلرئني اوجالتسينلار. سِلا. ۸ اي خالقلار، تاريميزا حمد ادئن،
حمدلرئنئن سسئني اشئتدئرئن. ۹ جانيميزا حيات ورن،
آياقلاريميزي دا سوروشمه‌يه قويمايان اودور. ۱۰ اي تاري، بئزي ائمتاحان ادئبسن.
گوموشو اَرئدن کئمي،
سن ده بئزي اَرئدئب خالئص چيخارديبسان. ۱۱ بئزي تور ائچئنه آپاريبسان.
بلئمئزه آغير يوک قويوبسان. ۱۲ ائنسانلاري باشيميزا مئندئرئبسن.
اوددان کچمئشئک، سودان کچمئشئک،
لاکئن سن بئزي گئنه بوللوغا چيخارديبسان. ۱۳ يانديرما قوربانلارلا سنئن اوئنه گئره‌جيم،
سنه اتدئيئم نذئرلري يرئنه يتئره‌جيم، ۱۴ اونلاري کي، دار گونومده دوداقلاريم بيان اتدي،
آغزيم دانيشدي. ۱۵ يانديريلان قوچلارين شئرئن ائيسي ائله
سنه کؤکلمئش حيوانلاردان يانديرما قورباني تقدئم اده‌جيم.
گاميشلاري کچئلرله سنه تقدئم اده‌جيم. سِلا. ۱۶ گلئن، قولاق آسين، سئز بوتون تاريدان قورخانلار!
جانيم اوچون نه اتدئيئني نقل اده‌جيم. ۱۷ آغزيملا اونو چاغيرديم،
اونو دئلئمله عئزّتلندئردئم. ۱۸ اگر اوره‌يئمده پئسلئيه ير وِرسَيدئم،
پروردئگار مني اشئتمزدي. ۱۹ لاکئن تاري يقئن کي، مني اشئدئب،
دوعامين سسئنه قولاق آسيب. ۲۰ تاري موبارک اولسون کي،
دوعامي ردّ اتمه‌يئب،
محبّتئني مندن گؤتورمه‌يئب.

- PSA
- ←
- ۶۶
- →

© 2008 Bible Society of Azerbaijan