- JOS
- ←
- ۱۸
- →

۱۸
قالان قبئله‌لرئن تورپاقلاري ۱ بوتون ائسرايئل اؤولادلارينين جاماعاتي شئلويا ييغيشيب، اورادا حوضور چاديريني قوردولار؛ بو تورپاق اونلارين حؤکمرانليغي آلتيندا ائدي. ۲ ائسرايئل اؤولادلارينين آراسيندا يدّي قبئله‌ قالميشدي کي، اونلارين آراسيندا ائرث اولان تورپاقلاري حله بؤلونمه‌مئشدي. ۳ يوشَع ائسرايئل اؤولادلارينا ددي: “نه قدر يوباداجاقسينيز و آتالارينيزين تاريسي ربّئن سئزه وردئيي بو تورپاغا گئرمه‌يئب اونا مالئک اولماياجاقسينيز؟ ۴ هر قبئله‌دن اؤزونوزه اوچ آدام سچئن. اونلاري گؤندره‌جيم کي، چيخيب اؤلکه‌ني دولانسينلار و آلاجاقلاري ائرث تورپاقلارا گؤره اوراني توصيف ادئب منئم يانيما گلسئنلر. ۵ اونلار اوراني يدّي حئصّه‌يه بؤلسونلر؛ يهودا جنوبدا اولان اؤز تورپاغيندا قالسين، يوسئفئن نسلی ده شئمالدا اولان تورپاغيندا قالسين. ۶ سئز اؤلکه‌ني يدّي حئصّه‌ده توصيف ادئن و اونو بورايا منه گتئرئن. بورادا تاريميز ربّئن حوضوروندا سئزئن اوچون پوشک آتاجاغام. ۷ آمّا آرانيزدا لاوئلی‌لرئن پايي يوخدور، چونکي اونلارين ائرثي ربّئن کاهئنلئيي‌دئر. جاد و رِعوبئن قبئله‌لري و مِنَسّه قبئله‌سئنئن ياريسي اوردون چايينين شرق طرفئنده ربّئن قولو موسانين اونلارا وردئيي ائرث تورپاقلاريني آليبلار.” ۸ آداملار قالخيب گتدئلر و يوشَع اؤلکه‌ني توصيف اتمه‌يه گدنلره امر ادئب ددي: “گدئن، اؤلکه‌ني گَزئب اوراني توصيف ادئن و يانيما قاييدين. من ده بورادا، شئلودا، ربّئن حوضوروندا سئزئن اوچون پوشک آتاجاغام.” ۹ آداملار گدئب اؤلکه‌ني دولانديلار. اوراني شهرلرئنه گؤره يدّي حئصّه‌يه آييريب کئتابا يازديلار؛ و شئلوداکي اوردوگاها، يوشَعئن يانينا قاييتديلار. ۱۰ يوشَع شئلودا ربّئن حوضوروندا اونلار اوچون پوشک آتدي و اورادا ائسرايئل اؤولادلارينين بؤلوکلرئنه گؤره تورپاغي پايلادي.
بِنيامئن قبئله‌سئنئن تورپاقلاري ۱۱ ائلک پوشک نسئللرئنه گؤره بِنيامئن اؤولادلاري قبئله‌سئنه دوشدو. اونلارا دوشَن حئصّه يهودا اؤولادلاري ائله يوسئف اؤولادلارينين تورپاغي آراسيندا ائدي. ۱۲ شئمال طرفدن اونلارين سرحدي اوردون چاييندان باشلاييردي. سرحد اَرئحانين شئمال طرفئنده‌کي ياماجينا قالخيب، سونرا قربه طرف داغليغا چاتيردي، آخيري دا بِيت آوِن چؤلونده قورتاريردي. ۱۳ سرحد اورادان لوزا، يعني بِيت ‌ائله، لوزون جنوب ياماجلارينا چاتيردي. سونرا سرحد آشاغي بِيت‌خورونون جنوبوندا اولان داغليقدان عَطِروت‌اَدّارا اِنئردي. ۱۴ سرحد اورادان اوزانيب قرب طرفدن جنوبا طرف، بِيت‌خورونون موقابئلئنده اولان داغدان جنوبا طرف دؤنوردو. اونون آخيري يهودا اؤولادلارينين شهري اولان قئريَت‌بَعَلده، يعني قئريَت‌يِعه‌رئمده قورتاريردي؛ قرب سرحدي بو ائدي. ۱۵ جنوب طرفي قئريَت‌يِعه‌رئمئن کَناريندان باشلاييردي و قربه چاتيب نِفتواَخ سولارينين چِشمه‌سئنه اوزانيردي. ۱۶ اوندان سونرا سرحد رِفاعئم دره‌سئنئن شئماليندا بِن‌هئنّوم دره‌سئنئن موقابئلئنده‌کي داغين لاپ آخير حئصّه‌سئنه اِنئردي؛ بورادان دا هئنّوم دره‌سئنه، يِبوسون جنوب ياماجينا اِنئب عِين‌روگِله چاتيردي. ۱۷ سونرا سرحد شئمالا طرف اوزانيب عِين‌شِمِشه چيخيردي، اَدومّئمه قالخان يولون موقابئلئنده اولان گِلئلوتا چاتيردي؛ اورادان دا رِعوبئن اوغلو بوهه‌نئن قاياسينا اِنئردي. ۱۸ سونرا شئمالا طرف عَرابانين ضئدّئنه طرفئنه کچئب عَرابايا اِنئردي. ۱۹ سرحد شئمالا طرف بِيت‌حوگلايا کچئب، سرحدئن آخيري دوز گؤلونون شئمال خلئجئنده، اوردون چايينين جنوبوندا قورتاريردي. بو، جنوب سرحدي ائدي. ۲۰ اونون شرق طرفدن سرحدي اوردون چايي ائدي. بو بِنيامئن اوغوللارينين نسئل‌لرئنه گؤره ائرث تورپاقلارينين اراضئسي ائدي. ۲۱ بِنيامئن اؤولادلاري قبئله‌سئنئن نسئل‌لرئنه گؤره شهرلري بونلار ائدي: اَرئحا، بِيت‌حوگله، عِمِق‌قِصئص، ۲۲ بِيت‌عَرابا، صِماره‌يئم، بِيت ائل، ۲۳ عَوّئم، پارا، عوفرا، ۲۴ کِفَر‌عَمّوني، عوفني، گِبَع، يعني کَندلري ائله بئرلئکده اون ائکي شهر؛ ۲۵ گئبعون، راما، بِعِروت، ۲۶ مئصپه، کَفئرا، موصا، ۲۷ رِقِم، يئرپِه‌اِل، تَره‌لا، ۲۸ صِله، هااِلِف، يِبوس يعني اورشلئم، گئبعَت، قئريَت، يعني کَندلري ائله بئرلئکده اون دؤرد شهر. نسئل‌لرئنه گؤره بِنيامئن اؤولادلارينين ائرث تورپاقلاري بونلاردير.

- JOS
- ←
- ۱۸
- →

© 2008 Bible Society of Azerbaijan