- PRO
- ←
- ۲۰
- →

۲۰
۱ شراب رئشخند ادندئر،
کفلندئرن ائچکي هاي-کويلودور،
اونونلا مست اولان هچ کس حئکمت آلماز. ۲ پادشاهدان گلن دهشت آصلان نعره‌سئنه بنزر؛
اونو قيزديران اؤز جانيني ائتئرر. ۳ ديئشمه‌دن گري چکئلمک ائنسانا عئزّتدئر،
هر سفه داعوا باشلايا بئلر. ۴ تنبل آدام پاييز واختي جوت سورمز؛
اونا گؤره ده بئچئن واختي آختاريب بئر شي تاپماز. ۵ ائنسانين نئيّتلري درئن سولارا اوخشار،
فراستلي آدام اونو چکئب چيخاردار. ۶ ائنسانلارين چوخو اؤزلرئنئن صالح اولدوقلاريني جار چکر،
آمّا امئن آدامي کئم تاپا بئلر؟ ۷ صالح آدام اؤز کاماليندا ياشايار،
اوغوللاري اؤزوندن سورا نه بختوردئرلر! ۸ حؤکم تختئنده اوتوران پادشاه،
بوتون پئسلئيي گؤزلري ائله آييرار. ۹ کئم دئيه بئلر: “اوره‌يئمي تمئزله‌مئشم،
گوناهيمدان سئلئنمئشم؟” ۱۰ فرقلي چکي داشلاري و فرقلي اؤلچولر،
ائکئسي ده ربّه مکروهدور. ۱۱ بئر اوغلان عمللري ائله،
اتدئيي ائشلرئن تمئز و صالح اولماغي ائله اؤزونو تانيدار. ۱۲ اشئدن قولاق و گؤرن گؤز،
ائکئسئني ده رب ياراديب. ۱۳ يوخونو سِومه، يوخسا يوخسول اولارسان؛
گؤزلرئني آچ، چؤرکله دويارسان. ۱۴ ساتين آلان “دَيَري يوخدور” دئير،
آمّا آليب گدندن سونرا، اؤزونه فخر ادر. ۱۵ قيزيل وار، ياقوت دا چوخ وار،
آمّا معرئفتلي دوداقلار دَيَرلي جواهئردئر. ۱۶ ياد آروادا ضامئن اولاندان دا گِری آل،
اونو قرئبلر اوچون گئروو ساخلا. ۱۷ کلکله اله گلن چورک شئرئن اولار،
لاکئن سورا آدامين آغزي قوملا دولار. ۱۸ هر فئکئر مشورتله برقرار اولار،
موحارئبه‌ني تدبئرله ات. ۱۹ سؤز گزدئرن سئرّلري آچيب يايار،
اونا گؤره ده، هرزه دانيشان آداملا آشناليق اتمه. ۲۰ آتاسيني، يا دا آناسيني لعنت ادن آدامين چيراغي
قارانليق واختي سؤنه‌جکدئر. ۲۱ واختيندان اوّل اله گلن مئراث،
آخيريندا برکتلي اولماز. ۲۲ دمه: «پئسلئيئن عوضئني وره‌جيم»،
ربّي گؤزله و او، سني خئلاص ادر. ۲۳ فرقلي چکي داشلاري ربّه مکروهدور،
آلداتان تره‌زي ياخشي ديئل. ۲۴ کئشئنئن قدملري ربدندئر،
بس نجه بئر آدام اؤز يولونو آنلايا بئلر؟ ۲۵ ائنسانا تله‌دئر کي، بئر شيي تعجئلله وقف اتسئن،
سورا اتدئيي نذئرلري دوشونسون. ۲۶ حئکمتلي بئر پادشاه شر آداملاري سووورار،
ديئرمان داشيني اونلارين اوستوندن چکر. ۲۷ ائنسانين روحو ربّئن چيراغي‌دير،
قارنين لاپ درئن يرلرئني تفتئش ادر. ۲۸ صالحلئک و وفا پادشاهي حئفظ ادر،
تختئني صالحلئکله ساخلار. ۲۹ جاوان آداملارين عئزّتي اونلارين قووّتلري‌دئر،
قوجا آداملارين زئنتي اونلارين آغارميش ساچلاريدير. ۳۰ يارالايان ووروشلار پئسلئيي تمئزله‌ير،
ضربه‌لر قارنين لاپ درئن يرلرئنه اِنَر.

- PRO
- ←
- ۲۰
- →

© 2008 Bible Society of Azerbaijan