- JOB
- ←
- ۷
- →

۷
۱ ائنسانين ير اوزونده‌کي حياتي مگر زحمت چکمک اوچون ديئل؟ مگر گونلري ده فَحله‌‌نئن گونلري کئمي ديئل؟ ۲ کؤلگه‌يه حسرت چکن قول کئمي، اوجرَتئنه اومئد باغلايان فَحله‌لر کئمي، ۳ منه مئراث بوش آيلار ورئلدي، پاييما مشقّت گجه‌لر دوشدو. ۴ ياتان زامان دوشونورَم: نه زامان قالخاجاغام؟ لاکئن گجه اوزوندور، و سحره قدر ائکي يانيما وورنوخورام. ۵ بدنئمه قورد دوشوب، قابيقلانير دَرئم چاتلايير، چئرک آخيدير. ۶ گونلرئم جولّانين مَکئيئندن داها سورعتلي گدئر، اومئدسئز آخيرينا چاتير. ۷ خاطيرلا کي، حياتيم بئر نفسدير؛ گؤزلرئم بئر داها ياخشيليق گؤرميه‌جک. ۸ منه باخانين گؤزو، منی داها گؤرميه‌جک؛ گؤزلرئن اوستومده اولاجاق، آمّا من اولماياجاغام. ۹ بولود داغيليب گتدئيي کئمي، اؤلولر دئيارينا اِنَن بئر داها چيخماز؛ ۱۰ بئر داها اِوئنه دؤنمَز، يري ده آرتيق اونو تانيماز. ۱۱ بونا گؤره آغزيمين قاباغيني آلماياجاغام؛ روحومون دارليغيني دئله گتئره‌جيم؛ جانيمين آجيليغيندان شئکايت اده‌جيم. ۱۲ مگر من دهنزَم، مگر اَژداهايام کي، اوستومه گودوکچو قويورسان؟ ۱۳ اگر دئيَم: «ياتاغيم منی راحاتلار، دؤشه‌يئم شئکوه‌مي آزالدار» ۱۴ او زامان منی يوخولارلا قورخودورسان، و رؤيالارلا جانيما ولوله ساليرسان. ۱۵ اله کي، بوغولوب اؤلمه‌يه آرتيق راضي اولسون، و اؤلومو بو دردلردن داها سِوسئن. ۱۶ حياتيمدان بِزمئشَم؛ اوزون عؤمور ائسته‌مئرم. مندن اَل چک؛ چونکي گونلرئم بئر نفس کئمي‌دئر. ۱۷ ائنسان ندئر کي، اونو بو قدر بؤيودورسن، قيدئنه قاليرسان، ۱۸ اونا هر سحر باش چکئرسن، هر آن اونو ائمتاحان ادئرسن؟ ۱۹ داها نه زاماناجاق گؤزونو اوستومدن گؤتورميه‌جکسن، تَک بوراخماياجاقسان کي، آغزيمين سويونو بئر اودوم؟ ۲۰ مگر گوناه اتمئشم؟ سنه نه اتمئشم، ای ائنسانا گودوکچو اولان؟ نه اوچون منی اؤزونه هدف ادئبسن؟ اله کي، سنئن اؤزونه بئر يوک اولموشام؟ ۲۱ نه اوچون عوصيانيمي باغيشلاميرسان و خاطامي دا اوستومدن گؤتورمورسن؟ بئر آزدان تورپاق آلتيندا ياتاجاغام، منی آختاراجاقسان، و من اولماياجاغام.”

- JOB
- ←
- ۷
- →

© 2008 Bible Society of Azerbaijan