- EZK
- ←
- ۲۸
- →

۲۸
صور پادشاهينين ضئدّئنه نبئلئک ۱ منه ربّئن بو سؤزو نازئل اولدو: ۲ “ای بشر اوغلو، صور حؤکمدارينا دِه کي، پروردئگار رب بله ديئر:
“کئبئرلَندئن و بونو ددئن:
‹من بئر تارييام، دهنزلرئن قوينوندا،
تاريلارين تختئنده اوتورورام.›
اوره‌يئنده اؤزونو تاري گومان اتدئن،
لاکئن سن تاري يوخ، ائنسانسان. ۳ باخ، سن دانيالدان داها حئکمتلي‌سن،
هچ سئرّ سندن گئزلي ديئل. ۴ حئکمتئن و عاغلينلا اؤزونه ثروت ييغيبسان،
خزئنه‌لرئنه قيزيل و گوموش ييغيبسان. ۵ تئجارتده چوخ باجاريقلي اولدوغون اوچون
ثروتئني آرتيريبسان.
وار-دؤولتئن چوخلوغونا گؤره
اؤزونه کئبئرله‌نئبسن.» ۶ بونا گؤره ده پروردئگار رب بله ديئر:
«ائندي کي اوره‌يئنده اؤزونو تاري گومان اتدئن، ۷ من ده ياد اِللي‌لري، لاپ رحمسئز مئلّتلري
اوستونه گتئره‌جيم.
اونلار سنئن حئکمتئنئن گؤزل‌لئيئنه قيلينجلاريني چکئب
عظمتئني نجئسلَيه‌جکلر. ۸ سني قبئره اِندئره‌جکلر.
سن دهنزلرئن قوينوندا اؤلَنلرئن اؤلومي ائله
محو اولاجاقسان. ۹ سني اؤلدورَنلرئن حوضوروندا
مگر ‹من تارييام› دئيه‌جکسن؟
سني اؤلدورَنلرئن اَلئنده
سن تاري ديئل، ائنسانسان. ۱۰ ياداِللي‌لرئن اَلئنده
ختنه‌سئزلرئن اؤلومو ائله اؤله‌جکسن.»
چونکي من بونو دِمئشم.
پروردئگار رب بله بويورور.” ۱۱ منه گئنه پروردئگار ربّئن سؤزو نازئل اولدو: ۱۲ “ای بشر اوغلو، صور پادشاهي اوچون مرثئيه اوخويوب اونا دِه کي، پروردئگار رب بله ديئر:
«سن کامئل‌لئيئن مؤهورو ائدئن؛
حئکمتدن دولو، گؤزل‌لئکده کامئل. ۱۳ سن تارينين باغي عَدنده ائدئن.
جوربه‌جور قئيمتلي داشلارلا-
ياقوت، توپاز، آغ عقئق،
زبرجد، دامارلي عقئق، يَشَم داشي،
لاجورد داش، فئروزه و زومرودله بَزَنمئش ائدئن.
نِگئنلرئن و اويما ائشلرئن قيزيلدان ائدي.
بونلار ياراديلديغين گون حاضيرلانميشدي. ۱۴ سن مسح ادئلمئش، کؤلگه سالان بئر کرّوب ائدئن.
اورايا من سني قويموشدوم.
تارينين موقدّس داغينين اوستونده ائدئن،
اودلو داشلارين آراسيندا گَزئردئن. ۱۵ ياراديلديغين گوندن
سنده پئسلئک تاپيلانا قدر
يوللاريندا قوصورسوز ائدئن. ۱۶ بول تئجارتئندن اؤتري
ائچئن قدّارليقلا دولدو،
سن گوناه اتدئن.
بونا گؤره ده سني نجئس بئر شي کئمي
تارينين داغيندان آتديم،
اودلو داشلارين آراسيندان سني قوودوم،
ای کؤلگه سالان کرّوب! ۱۷ گؤزل اولدوغون اوچون اوره‌يئن کئبئرلَندي،
عظمتئنه گؤره حئکمتلي اولدوغونو کورلادين.
بلجه سني يِره آتديم،
پادشاهلارين قاباغيندا سني تاماشايا چِوئردئم. ۱۸ چوخلو تقصئر اتدئيئن اوچون،
تئجارتده اَلي اَيرئلئيئنه گؤره
موقدّس مکانلاريني نجئسله‌دئن.
بونا گؤره ده من سنئن ائچئندن بئر اود چيخارتميشام؛
او سني يانديريب ياخيب.
بوتون سِير ادنلرئن گؤزو قاباغيندا
سني يِر اوزونده کوله چِوئرمئشم. ۱۹ خالقلار آراسيندا سني تانييانلار
فلاکتئنه حيرت ادئرلر.
دهشت آماجينا دؤنوبسن،
آرتيق همئشه‌لئک قالماياجاقسان.»”
صئدونون ضئدّئنه نبئلئک ۲۰ منه ربّئن بو سؤزو نازئل اولدو: ۲۱ “ای بشر اوغلو، اوزونو صئدونا طرف توت و اونون ضئدّئنه نبئلئک اده‌رک دِه کي، ۲۲ پروردئگار رب بله ديئر:
«باخ، ای صئدون، من سنئن ضئدّئنه‌يَم،
سنئن ائچئنده عئزّت قازاناجاغام.
من اونون ساکئنلرئني موحاکئمه ادنده،
بئله‌جکلر کي، رب منم.
و من اوندا موقدّسلئيئمي گؤرسده‌جيم. ۲۳ اَهالئنئن ائچئنه وبا،
کوچه‌لرئنه قان گؤنده‌ره‌جيم.
هر طرفدن اونلارين اوستونه گلن قيلينجلا
وورولوب هلاک اولاجاقلار.
او واخت بئله‌جکلر کي، رب منم.
تارينين ائسرايئل خالقينا وعده ۲۴ ائسرايئل نسلئنئن اطرافيندا اولوب اونلاري تحقئر ادن هچ بئر خالق، بئر داها ائسرايئل اوچون باتان بئر تئکان، سانجان بئر قانقال اولماياجاقلار. او واخت بئله‌جکلر کي، پروردئگار رب منم.» ۲۵ پروردئگار رب بله ديئر: «ائسرايئل خالقيني آرالارينا سَپه‌له‌دئيئم خالقلارين ائچئندن ييغاندا، مئلّتلرئن گؤزو قاباغيندا موقدّسلئيئمي اونلارا گؤرسدنده، اونلار قولوم يعقوبا وردئيئم تورپاقلاريندا ساکئن اولاجاقلار. ۲۶ اورادا آسايئش ائچئنده ياشاياجاقلار، اِولر تئکه‌جک و اوزوم باغلاري سالاجاقلار. اونلاري تحقئر ادن بوتون اطراف خالقلاري موحاکئمه اتدئيئم زامان، اونلار آسايئش ائچئنده ياشاياجاقلار. او واخت بئله‌جکلر کي، رب منم.»”

- EZK
- ←
- ۲۸
- →

© 2008 Bible Society of Azerbaijan