- MAT
- ←
- ۲۶
- →

۲۶
۱ عئسا بوتون بو سؤزلري بئتئرندن سونرا، شاگئردلرئنه ددي: ۲ “نجه کي، بئلئرسئنئز ده، ائکي گوندن سونرا پاسخا بايرامي باشلاناجاق و ائنسان اوغلو چارميخا چکئلمک اوچون اَله ورئله​جک.” ۳ او زامان باش کاهئنلر و خالقين آغساقّاللاري قيافا آدلي باش کاهئنئن سارايينا ييغيشديلار ۴ و مصلحتلشدئلر کي، نجه عئساني حئيله ائله توتوب اؤلدورسونلر. ۵ آمّا ددئلر: “بو ائش بايرامدا اولماسين، يوخسا خالق آراسيندا ائغتئشاش باش ورر.” ۶ عئسا بيت عنيادا، جوذاملي شمعونون اوئنده اولان واخت، ۷ بئر آرواد اونون يانينا گلدي. آرواد مرمر بئر قابدا چوخ قئيمتلي بئر عطئر گتئرمئشدي. عئسا سوفره​ده اوتورارکن، آرواد عطئري اونون باشينا تؤکمه‌يه باشلادي. ۸ شاگئردلر، بونو گؤرن واخت، قضبله‌نئب ددئلر: “بو ائسراف نه اوچون؟ ۹ اولاردي کي، بو عطئر باها بئر قئيمته ساتيليب يوخسوللارا ورئلسئن.” ۱۰ آمّا عئسا بونو بئلئب اونلارا ددي: “نه اوچون بو آروادي ائنجئدئرسئنئز؟ او منه ياخشيليق اتدي. ۱۱ يوخسوللار همئشه يانينيزداديرلار، لاکئن من همئشه يانينيزدا ديئلم. ۱۲ بو آرواد بو عطئري منئم بدنئمه تؤکمکله مني دفن اوچون حاضيرلادي. ۱۳ دوغروسونو سئزه ديئرم: ائنجئلئن بو خوش خبري دونيانين هاراسيندا وعظ ادئلسه، بو آروادين اتدئيي ده ديئلئب خاطيرلاناجاق.”
يهودانين خيانتي
(مرقوس 14:‏1-‏11، لوقا 22:‏3-‏6) ۱۴ او زامان اون​ائکئلردن، يهودا ائسکاريوت آدلانان بئري، باش کاهئنئن يانينا گدئب ددي: ۱۵ “اونو اَله ورسم، منه نه وِرَرسئنئز؟” اونلار دا يهودايا اوتوز گوموش پاراسي وعده وردئلر. ۱۶ او واختدان يهودا، عئساني اَله ورمک اوچون فورصت آختاريردي.
پاسخا يمه‌يي
(مرقوس 14:‏12-‏26، لوقا 22:‏7-‏23، يوحنّا 13:‏21-‏30، 1قور. 11:‏23-‏25) ۱۷ فطئر بايرامينين بئرئنجي گونونده شاگئردلر عئسانين يانينا گلئب ددئلر: “هارادا ائسته‌يئرسن کي، سنئن اوچون پاسخا يمه‌يئني حاضيرلاياق؟” ۱۸ عئسا دا ددي: “شهره گئرئب فئلانکسئن يانينا گدئن و اونا ديئن: «اوستاد ديئر؛ واختيم ياخيندير. شاگئرلرئمله بئر يرده پاسخاني سنئن اوئنده يرئنه يتئره​جه‌يئک.»” ۱۹ شاگئردلر عئسانين اونلارا امر اتدئيي کئمي ادئب پاسخاني حاضيرلاديلار. ۲۰ آخشام دوشنده، عئسا اون‌ائکي شاگئردي ائله يمه‌يه اوتوردو. ۲۱ يمک يئينده عئسا ددي: “دوغروسونو سئزه ديئرم: سئزلردن بئري مني اَله وره​جک.” ۲۲ اونلار چوخ پرت اولدولار و هر بئرئسي “حتمن کي، من ديئلم، يارب؟” دمه‌يه باشلادي. ۲۳ عئسا جاواب ورئب ددي: “اَلئني منئمله بوشقابا اوزادان، مني اَله وره​جک. ۲۴ ائنسان اوغلو نجه کي، اونون باره​سئنده يازيليب، گدئر. آمّا واي او آدامين حالينا کي، ائنسان اوغلو اونون واسئطه​سئله اله ورئلئر! او آدام هچ آنادان اولماسايدي، اونون اوچون داها ياخشي اولاردي.” ۲۵ اونو اله ورن يهودا ددي: “حتمن کي، من ديئلم، اوستاد؟” عئسا دا اونا ددي: “ددئيئن کئمي​دئر.” ۲۶ اونلار يمک يئيرکن، عئسا چؤره‌يي گؤتوردو و برکتله​يئب پارچالادي و شاگئردلره ورئب ددي: “آلين، ييئن! بو منئم بدنئمدئر.” ۲۷ بئر پئياله ده گؤتوروب شوکور اتدي و اونلارا ورئب ددي: “بوندان هامينيز ائچئن. ۲۸ چونکي بو منئم قانيمدير، عهدئن قاني کي، گوناهلارين باغيشلانماسي اوچون بئر چوخلاري يولوندا تؤکولور. ۲۹ سئزه ديئرم: اوزوم آغاجينين بو محصولوندان آرتيق ائچميه​جه‌يم، او گونه کئمي کي، اونو آتامين پادشاهليغيندا سئزئنله برابر تزه​سئني ائچئم.” ۳۰ و ائلاهي ماهني‌لار اوخوياندان سونرا زيتون داغينا گتدئلر.
پطروسون ائنکار اتمه‌سي قاباقدان خبر ورئلئر
(مرقوس 14:‏27-‏31، لوقا 22:‏31-‏34، يوحنّا 13:‏36-‏38) ۳۱ او زامان عئسا اونلارا ددي: “بو گجه هامينيز مندن دؤنه​جکسئنئز. چونکي يازيليب:
«چوباني ووراجاغام،
و سورونون قويونلاري داغيلاجاق.» ۳۲ آمّا من، دئرئلندن سونرا، سئزدن قاباق جلئله گده​جه‌يم.” ۳۳ پطروس جاواب ورئب ددي: “هامي سندن دؤنسه ده، من سندن اصلا دؤنميه​جه‌يم.” ۳۴ عئسا اونا ددي: “دوغروسونو سنه ديئرم: اِله بو گجه، خوروز بانلاماميشدان سن مني اوچ دفه ائنکار اده​جکسن.” ۳۵ پطروس اونا ددي: “منه سنئنله بئر يرده اؤلمک لازيم گلسه بله، سني اصلا ائنکار اتمه‌يه​جه‌يم.” شاگئردلرئن هاميسي دا اِله ددئلر.
جِتسئماني باغيندا
(مرقوس 14:‏32-‏42، لوقا 22:‏39-‏46) ۳۶ او زامان عئسا اونلارلا جتسئماني آدلانان بئر يره گلئب شاگئردلرئنه ددي: “من اورايا گدئب دوعا ادرکن، سئز بورادا اوتورون.” ۳۷ پطروسلا زِبِدِيئن ائکي اوغلونو اؤزو ائله گؤتوردو. قم و ائضطئراب عئسايا حاکئم اولماغا باشلاميشدي. ۳۸ او واخت اونلارا ددي: “جانيم اؤلوم درجه​سئنده قمگئندئر. بورادا دورون و منئمله اوياق قالين.” ۳۹ و بئر آز ائره​لي گتدي، اوزو-اوسته يره دوشوب دوعا اتدي: “اي آتام، اگر مومکوندور، قوي بو پئياله مندن کچسئن، آمّا منئم ائسته‌دئيئم کئمي يوخ، سنئن ائسته‌دئيئن کئمي اولسون.” ۴۰ شاگئردلرئنئن يانينا قاييتدي و اونلاري يوخولاميش تاپدي. پطروسا ددي: “منئمله بئر ساعات دا اولسا، اوياق قالماغا قادئر ديئلدئنئز؟ ۴۱ اوياق قالين و دوعا ادئن کي، ائمتاحانا دوشمه‌يه​سئنئز. روح راضي، لاکئن جئسم ضعئفدئر.” ۴۲ عئسا ائکئنجي دفه گدئب دوعا اتدي: “اي آتام، اگر مومکون ديئل کي، او پئياله من اونو ائچمه‌دن کچسئن، قوي سنئن ائسته‌دئيئن اولسون.” ۴۳ و قاييديب اونلاري گئنه يوخولاميش تاپدي، چونکي اونلارين گؤزلري آغيرلانميشدي. ۴۴ اونلاري قويوب گئنه گتدي و اوچونجو دفه دوعا ادئب گئنه همن سؤزلري ددي. ۴۵ او واخت شاگئردلرئنئن يانينا گلئب اونلارا ددي: “سئز حله ده ياتيب ائستئراحت ادئرسئنئز؟ باخين، ساعات ياخينلاشيب و ائنسان اوغلو گوناهکارلارين الئنه تسلئم ادئلئر. ۴۶ دورون گدک! باخين، مني تسلئم ادن گلئر!”
عئسا توتولور
(مرقوس 14:‏43-‏50، لوقا 22:‏47-‏53، يوحنّا 18:‏3-‏12) ۴۷ عئسا حله دانيشيردي کي، اون​‌​ائکي‌لردن بئري اولان يهودا گلدي؛ يانيندا قيلينجلي و دينکلي بؤيوک بئر جاماعات وار ائدي کي، باش کاهئنلر و خالقين آغساقّاللاري طرفئندن گؤنده‌رئلمئشدئلر. ۴۸ اونو تسلئم ادن اونلارا بئر علامت ورئب دمئشدي کي، “کئمي اؤپسم، اودور؛ اونو توتون.” ۴۹ و او آندا عئسايا ياخينلاشيب “سالام، اوستاد!” ددي و اونو اؤپدو. ۵۰ عئسا دا اونا ددي: “دوستوم، نه اوچون گلدئيئني ات!” او زامان اونلار عئسايا ياخينلاشديلار و ال آتيب اونو توتدولار. ۵۱ عئسا ائله اولانلاردان بئري ال آتيب، قيلينجيني چکدي و باش کاهئنئن نؤکرئني ووروب قولاغيني کسدي. ۵۲ او زامان عئسا اونا ددي: “قيلينجيني يرئنه قوي، چونکي بوتون قيلينج چکنلر قيلينجلا هلاک اولاجاقلار. ۵۳ مگر اله گومان ادئرسئنئز کي، قادئر ديئلم آتامدان کؤمک ائسته​يم؟! ائسته​سم، اله همئن بو آن منه ائکي قوشوندان چوخ ملک گؤنده‌رر. ۵۴ اوندا بس نجه يازيلار دوغرو چيخاردي کي، بله اولماسينين لازيم اولدوغونو ديئر؟” ۵۵ او زامان عئسا جاماعاتا ددي: “مني توتماغا اله قيلينجلار و دينکلرله گلئبسئنئز کي، اله بئل اوغرو توتماغا چيخيبسينيز. من هر گون معبدده اوتوروب تعلئم ورئردئم، لاکئن مني توتمادينيز. ۵۶ آمّا بونلارين هاميسي اونون اوچون باش ورئر کي، پيغمبرلرئن يازيلاري يرئنه يتئشسئن.” او زامان شاگئردلرئن هاميسي عئساني قويوب قاچديلار.
عئسا مئلّت شوراسينين قاباغيندا
(مرقوس 14:‏53-‏65، لوقا 22:‏54-‏55، 63-‏71، يوحنّا 18:‏13-‏14، 19-‏24) ۵۷ عئساني توتانلار اونو باش کاهئن قيافانين يانينا گتئردئلر. دئن عالئملري و آغساقّاللار دا بورادا ييغيلميشديلار. ۵۸ پطروس باش کاهئنئن سارايينا قدر اوزاقدان عئسانين دالينجا گتدي و ائچه‌ري گئرئب، ائشئن آخيريني گؤرمک اوچون موحافئظلرئن يانيندا اوتوردو. ۵۹ باش کاهئنلر و بوتون شورا عئساني اؤلدورمک اوچون اونون ضئدّئنه يالان شهادت آختاريرديلار. ۶۰ اورتايا بئر چوخ يالانچي شاهئدلر چيخديغي حالدا، آختارديقلاريني تاپا بئلمه‌دئلر. نهايت ائکي يالانچي شاهئد گلئب ددي: ۶۱ “بو آدام ددي کي، «من تارينين معبدئني ييخيب، اوچ گونده تئکه بئله‌رم.»” ۶۲ باش کاهئن آياغا قالخيب عئسايا ددي: “سن هچ جاواب ورمئرسن؟ بونلارين سنئن ضئدّئنه وردئکلري شهادت نه‌دئر؟” ۶۳ آمّا عئسا سوکوت اتدي. باش کاهئن اونا ددي: “سني آند ورئرم ياشايان تارييا، بئزه ده گؤرک، آيا سن تارينين اوغلو مسئحسن؟” ۶۴ عئسا اونا ددي: “ددئيئن کئمي​دئر. حتّا بونو دا سئزه ديئرم؛ بوندان سونرا ائنسان اوغلونو گؤره‌جکسئنئز کي، قادئرئن صاغيندا اوتوروب، گؤيون بولودلاري اوستونده گلئر.” ۶۵ او زامان باش کاهئن اؤز پالتاريني جيريب ددي: “او کوفر ديئر، داها شاهئدلره نه احتئياجيميز وار؟ باخين، اله ائندي اونون کوفر ددئيئني اشئتدئنئز. ۶۶ سئزه نجه گلئر؟” اونلار جاواب ورئب ددئلر: “او، اؤلومه لايئقدئر.” ۶۷ او زامان عئسانين اوزونه توپوروب، اونا يومروق ووردولار. بعضئلري ده اونون اوزونه شئلّه ووروب، ۶۸ ديئردئلر: “اي مسئح، بئزه پيغمبرلئيئني گؤرسد گؤرک، سني ووران کئمدئر؟”
پطروس عئساني ائنکار ادئر
(مرقوس 14:‏66-‏72، لوقا 22:‏56-‏62، يوحنّا 18:‏15-‏18، 25-‏27) ۶۹ بو زامان پطروس اشئکده، حيطده اوتورموشدو. بئر کنئز اونا ياخينلاشيب ددي: “سن ده جلئللي عئسا ائله ائدئن.” ۷۰ آمّا او، هامينين قاباغيندا ائنکار ادئب ددي: “سنئن نه ددئيئني باشا دوشمورم.” ۷۱ سونرا دروازايا طرف گتدي. اورادا آيري بئر کنئز اونو گؤروب اوراداکي‌لارا ددي: “بو دا ناصئره​لي عئسا ائله ائدي.” ۷۲ او، گئنه ائنکار ادئب آند ائچدي: “او آدامي تانيميرام.” ۷۳ بئر آز سونرا اورادا دورانلار گلئب پطروسا ددئلر: “دوغرودان سن ده اونلاردانسان، چونکي دانيشيغين سني ائفشا ادئر.” ۷۴ او زامان پطروس لعنت وره-وره آند ائچمه‌يه باشلادي: “او آدامي تانيميرام.” و او آندا خوروز بانلادي. ۷۵ پطروس عئسانين سؤزونو خاطيرلادي کي، اونا دمئشدي؛ “خوروز بانلاماميشدان سن مني اوچ دفه ائنکار اده​جکسن.” و اورادان چيخيب آجي-آجي آغلاماغا باشلادي.

- MAT
- ←
- ۲۶
- →

© 2008 Bible Society of Azerbaijan