- ISA
- ←
- ۱
- →

ISA
۱
۱ يهودا و اورشلئم باره‌سئنده آموص اوغلو اِشَعيايا گؤرونن رؤيا کي، يهودا پادشاهلاري عوزئيّا، يوتام، آخاز، و خئزقئيانين دؤورونده باش وردی.
رب خالقينا ائخطار ادئر ۲ ای گؤيلر، قولاق آسين،
ای يِر اوزو، اشئت!
چونکي رب بله ديئر:
“اؤولادلار يتئشدئرئب بؤيوتموشم،
آمّا اونلار منئم ضئدّئمه عوصيان ادئبلر. ۳ اؤکوز يئيه‌سئني، اِششَک ده صاحئبئنئن يِملئيئني تاني‌يير،
لاکئن ائسرايئل خالقي منی تانيمير،
خالقيم آنلامير.” ۴ گوناه ادن مئلّتئن، شر ائشلر آلتيندا اولان خالقين،
پئسلئک ادن نسلئن، فاسئد اؤولادلارين واي حالينا!
اونلار ربّی ترک ادئبلر،
ائسرايئلئن موقدّسئنه حقارتله باخيبلار،
اوندان اوز دؤنده‌رئبلر. ۵ نه اوچون گئنه ده دؤيوله‌سئنئز،
نئيه عوصيان اتمکده داوام ادئرسئنئز؟
باش تامامن ناخوش، اورَک تامامن مرئض. ۶ بدنئنئز تپه‌دن ديرناغاجاق ناخوشدور،
بئر صاغ يِرئنئز يوخدور:
يارالارينيز، زَده‌لرئنئز،
تزه ضربه‌لرله وورولموش يارالارينيز،
تمئزلَنمه‌مئش، ساريلماميش،
مَلحَمله يوموشالديلماميشدير. ۷ مملکتئنئز وئراندير،
شهرلرئنئز اودلا يانيب،
ياداِلّئ‌لر گؤزونوزون قاباغيندا‌ تورپاغينيزي يِيئب داغيديرلار.
تورپاغينيز کئمسه‌سئز قاليب،
سانکي ياد آداملار اوراني تالاييب. ۸ صَحيون قيزي اوزوم باغينداکي چارداق کئمي،
خئيار بوستانينداکي کوما کئمي،
موحاصئره‌يه آلينميش شهر کئمي تک قاليب. ۹ اگر قوشونلار ربّي،
بئزئم خالقدان بئر نچه صاغ قالان آدام قويماسايدي،
بئز سودوم کئمي اولارديق،
گومورايا بَنزه‌يَردئک. ۱۰ ای سودوم باشچيلاري،
ربّئن سؤزونو اِشئدئن!
سئز، ای گومورا خالقي،
تاريميزين تعلئمئني اِشئدئن! ۱۱ رب ديئر:
“قوربانلارينيزين چوخلوغوندان منه نه؟
يانديرما قوچ قوربانلاريندان،
کؤکَلمئش حيوانلارين پئيئندن دويموشام.
گاميش، قوزو، کِچي قانيني ائسته‌مئرم. ۱۲ حوضوروما گلرکن
اَلئنئزده بونلاري گتئرمه‌يئنئزي کئم ائسته‌يئر؟
معبدئمئن صَحنلرئنه بوش يِره آياق باسيرسينيز. ۱۳ منه آرتيق دَيَرسئز تقدئملر گتئرمه‌يئن،
بوخور منده ائکراه يارادير.
پئسلئکله دولو تزه آي مراسئملرئنئزه، سَبّت گونلرئنئزه،
موقدّس ييغينلارينيزا دؤزه بئلمئرم! ۱۴ تزه آي جشنلرئنئزدن، بايرام گونلرئنئزدن
نئفرت ادئرم.
بونلار منه يوک اولوبلار،
اونلاري داشيماقدان يورولموشام. ۱۵ بونا گؤره سئز اَل آچيب منه يالواراندا،
گؤزلرئمي سئزه يوماجاغام.
نه قدر چوخ دوعا اده‌سئنئز ده،
گئنه قولاق آسماياجاغام.
اَللرئنئز قانلا دولودور، ۱۶ يويونون، اؤزلرئنئزي تمئزله‌يئن؛
گؤزومون قاباغيندا ائشلرئنئزي شردن اوزاقلاشديرين،
پئسلئک اتمه‌يي بوراخين. ۱۷ ياخشيليق اتمه‌يي اؤيره‌نئن،
عدالتي آختارين،
مظلوملاري قورتارين،
يِتئمئن حاقّيني ورئن،
دول آروادي حئمايت ادئن.” ۱۸ رب ديئر:
“گلئن، ائندي بئربئرئمئزله بحث اِدَک،
گوناهلارينيز قيپ‌قيرميزي پارچا کئمي گؤرونسه ده،
اونلار قار کئمي آغ اولاجاق،
توند قيرميزي رنگه چالسا دا،
آغ يون کئمي آغ اولاجاق. ۱۹ اگر سؤزه باخيب ائطاعت اده‌سئنئز،
تورپاغين لاپ گؤزل بهره‌لرئندن يئيَرسئنئز. ۲۰ آمّا اگر منی ردّ ادئب عاصي اولاسينيز،
قيلينج سئزي اوداجاق.”
دوغرودان دا، بو سؤزلر ربّئن آغزيندان چيخيب.
گوناهلي شهر ۲۱ گؤر ربّه وفالي اولان شهر نجه بئر فاحئشه‌يه دؤنوب!
او شهر کي، عدالتله دولو ائدي!
بئر زامان اورادا صالحلئک مَنزئل اتمئشدي،
لاکئن ائندي قاتئل‌لرله دولودور! ۲۲ گوموشونوز چوروفه چِورئلئب،
شرابينيزا سو قاتيليب. ۲۳ باشچيلارينيز عاصي اولوب اوغرولارلا اَلبئردئر.
هر کس روشوَتي سِوئر، بَخشئش دالينجا قاچير.
يِتئمئن حاقّيندان دئفاع اتمئرلر،
دول آروادين مودافئعه‌سئنه قالخميرلار. ۲۴ بونا گؤره ده رب،
قوشونلارين پروردئگاري بله اعلان ادئر:
ائسرايئلئن قادئر تاريسي بله اعلان ادئر:
“دوشمنلرئمدن اؤزومو راحاتلاياجاغام،
خصملرئمدن قئصاص آلاجاغام. ۲۵ اَلئمي سنئن ضئدّئنه ده اوزاداجاغام،
چوروفونو گئل‌آبي ائله آريديب،
بوتون ناخالئصلئيئني سندن تمئزلَيه‌جيم. ۲۶ او زامان حاکئملرئني اَوّلکي کئمي،
مصلحتچئلرئني ده باشلانيشدا اولدوغو کئمي گری قايتاراجاغام.
سنه تزه‌دن «صالحلئک شهري، وفالي شهر» ديئله‌جک.” ۲۷ صحيون عدالتله،
تؤوبه ادن ساکئنلري صالحلئکله قورتولاجاق. ۲۸ لاکئن عاصئلرله گوناهکارلار بئرلئکده هلاک اولاجاقلار،
ربّی ترک ادنلر يوخ اولاجاقلار. ۲۹ آرزو اتدئيئنئز پاليد آغاجلاريندان خجالت چکه‌جکسئنئز،
سِچدئيئنئز باغلاردان اوتاناجاقسينيز. ۳۰ چونکي سئز، يارپاقلاري سولموش چؤل پوسته‌سي آغاجينا،
سوسوز باغا دؤنه‌جکسئنئز. ۳۱ گوجلو آدام کتان قيرينتيسينا اوخشاياجاق،
گؤردويو ائش جرقّه کئمي اولاجاق،
بلجه ائکئسي بئرلئکده ياناجاق،
اونلاري سؤندورَن ده اولماياجاق.

- ISA
- ←
- ۱
- →

© 2008 Bible Society of Azerbaijan