- LUK
- ←
- ۹
- →

۹
عئسا اون‌ائکي شاگئردئني گؤنده‌رئر
(متّا 10:‏5-‏15، مرقوس 6:‏7-‏13) ۱
عئسا اؤز اون‌ائکي شاگئردئني يانينا چاغيريب، هامي ائبلئسلري قووماق اوچون و ناخوشلوقلاري صاغالتماق اوچون اونلارا ائقتئدار و قووّت وردي. ۲ و اونلاري گؤنده‌ردي کي، تارينين پادشاهليغيني وعظ ادئب ناخوشلارا شفا ورسئنلر. ۳ و اونلارا ددي: “يول اوچون هچ بئر شي گؤتورمه‌يئن؛ نه عصا، نه توربا، نه چؤرک، نه پول، نه ده بئر کؤينکدن آرتيق. ۴ هانسي اِوه گئره​سئنئز، او شهردن چيخاناجاق اورادا قالين. ۵ و سئزي هارادا قبول اتمسه​لر، او شهردن چيخاندا آياقلارينيزين توزونو چيرپين کي، اونلارين ضئدّئنه شهادت اولسون.” ۶ اونلار دا يولا دوشوب کندلري گزئردئلر و ائنجئلئن خوش خبرئني ياييب ناخوشلارا شفا ورئردئلر. ۷ تِترارخ هئرود عئسانين نه‌لَر اتدئيئنئن هاميسيني اشئتدي و گئج اولموشدو. چونکي بعضي آداملار ديئردئلر؛ “يحيا اؤلولردن دئرئلئب.”، ۸ بعضي آداملار ديئردئلر؛ “ائليا ظوهور ادئب”، و قالاني دا ديئردي کي، “قدئم پيغمبرلردن بئري دئرئلئب.” ۹ لاکئن هئرود ددي: “يحيانين باشيني من کسدئردئم، بس بو آدام کئمدئر کي، حاقّيندا بو شيلري اشئدئرم؟” و اونو گؤرمه‌يه جهد اتدي.
عئسا بش مئن نفري دويورور
(متّا 14:‏13-‏21، مرقوس 6:‏30-‏44، يوحنّا 6:‏1-‏44) ۱۰ حوارئلر قاييديب، گؤردوکلري ائشلرئن هاميسيني عئسايا نقل اتدئلر. او دا اونلاري اؤزو ائله گؤتوروب، بيت صيدا آدلي بئر شهره آپاردي. ۱۱ آمّا خالق بونو بئلئب اونون دالينجا گتدي. عئسا دا اونلاري قبول ادئب تارينين پادشاهليغي حاقّيندا اونلارلا دانيشدي و شفايا مؤحتاج اولانلاري صاغالتدي. ۱۲ گون باتماغا باشلاياندا اون‌ائکي شاگئرد گلئب اونا ددئلر: “جاماعاتي مورخّص ات کي، اطرافدا اولان کندلر و زمئلره گدئب اؤزلري اوچون يمک و ير تاپسينلار، چونکي بورا بوش چؤلدور.” ۱۳ آمّا عئسا شاگئردلره ددي: “اونلارا سئز يمک ورئن.” اونلار جاواب وردئلر: “بئزئم بش چؤرک و ائکي باليقدان باشقا بئر شيئمئز يوخدور. مگر بئز گرک گدئب بو آداملار اوچون چؤرک آلاق؟!” ۱۴ چونکي اونلار بش مئن نفر کئشئيه ياخين ائدئلر. لاکئن عئسا شاگئردلرئنه ددي: “اونلاري الّي-الّي دسته​لر​له اوتوردون.” ۱۵ اونلار دا بله ادئب، هاميني اوتورتدولار. ۱۶ عئسا بش چورکله ائکي باليغي گؤتوردو، گؤيه باخيب برکت وردي و بؤلوب شاگئردلرئنه وردي کي، جاماعاتين قاباغينا قويسونلار. ۱۷ هامي ييئب دويدو و آرتيق قالان تئکه​لر‌له اون‌ائکي سبد دولدورولدو.
پطروس عئساني تاني‌يير
(متّا 16:‏13-‏28، مرقوس 8:‏27-‏9:‏1) ۱۸ بئر دفه عئسا تک باشينا بئر يرده دوعا ادئردي و شاگئردلري ده اونونلا ائدئلر. اونلاردان سوروشدو: “خالق ديئر من کئمم؟” ۱۹ شاگئردلر جاواب ورئب ددئلر: “بعضئلري تعمئد ورن يحيا ديئر، بعضئلري ائليا. لاکئن بعضئلري ده ديئر کي، قدئم پيغمبرلردن بئري دئرئلئب.” ۲۰ اونلاردان سوروشدو: “بس سئز منئم کئم اولدوغومو ديئرسئنئز؟” پطروس جاواب ورئب ددي: “سن تارينين مسئحي​سن.” ۲۱ عئسا اونلارا جئدّي تاپشيريب، امر اتدي کي، بونو هچ کئمه دمه‌سئنلر. ۲۲ و ددي کي، “ائنسان اوغلو گرک چوخ عذاب چکسئن و آغساقّاللار، باش کاهئنلر و دئن عالئملري طرفئندن ردّ اولونوب، اؤلدورولسون و اوچونجو گون اؤلولردن دئرئلسئن.” ۲۳ سونرا عئسا اونلارين هاميسينا بله ددي: “کئم ائسته‌يئر داليمجا گلسئن، گرک اؤزونو ائنکار اتسئن و چارميخيني گؤتوروب هر گون منه پيرو اولسون. ۲۴ چونکي کئم جانيني خئلاص اتمک ائسته‌سه، اونو الدن وره​جک. لاکئن کئم جانيني منئم اوچون الدن ورسه، اونو قورتاراجاق. ۲۵ آداما نه فايدا وار کي، بوتون دونياني قازانسين، آمّا اؤزونو محو اتسئن و يا اؤزونه ضرر وورسون. ۲۶ اونا گؤره کي، کئم مندن و منئم سؤزلرئمدن اوتانسا، ائنسان اوغلو دا اؤزونون، آتاسينين، و موقدّس ملکلرئنئن شؤوکتئله گلن زامان او آدامدان اوتاناجاق. ۲۷ لاکئن حقئقتي سئزه ديئرم: بورادا دورانلاردان بعضئسي وار کي، تارينين پادشاهليغيني گؤرمه‌يئنجه اؤلومو دادماياجاقلار.”
عئسانين سئماسي ديئشئلئر
(متّا 17:‏1-‏8، مرقوس 9:‏2-‏8) ۲۸ بو سؤزلري دئيندن سکّئز گون سونرا، عئسا، پطروسو، يوحنّاني، و يعقوبو اؤزو ائله گؤتوروب دوعا اتمک اوچون داغا چيخدي. ۲۹ و دوعا ادن زامان اوزونون گؤرونوشو ديئشئلدي و پالتاري آغاريب پارلاق اولدو. ۳۰ باخ، ائکي نفر اونونلا صؤحبت ادئردي. بونلار موسا و ائليا ائدئلر. ۳۱ اونلار شؤوکتله ظاهئر اولوب عئسانين رحلتي حاقّيندا کي، اونو اورشلئمده تاماملاياجاق ائدي، دانيشيرديلار. ۳۲ پطروس و اونونلا اولانلار درئن بئر يوخويا گتمئشدئلر. لاکئن يوخودان اوياناندا عئسانين شؤوکتئني و اونونلا دوران او ائکي کئشئني گؤردولر. ۳۳ اونلار عئسادان آيريلاندان سونرا، پطروس عئسايا ددي: “اوستاد، بورادا اولماغيميز نه ياخشي اولدو! اوچ چادير قوراق؛ بئري سنه، بئري موسايا، بئري ده ائليايا.” چونکي نه ددئيئني باشا دوشموردو. ۳۴ پطروس بو سؤزلري دئين زامان، بئر بولود گلدي و اونلارا کؤلگه سالدي. بولود اونلارين اطرافيني آلان واخت قورخدولار. ۳۵ و بولوددان بئر سس گلئب ددي: “بو منئم اوغلومدور، سچئلمئش اولان، اونا قولاق آسين.” ۳۶ بو سسئن کسئلدئيي واخت، عئسانين تک باشينا اولدوغو گؤروندو. و اونلار سوکوت ادئب، او گونلرده گؤردوکلري باره​ده هچ کسه بئر سؤز دمه‌دئلر. ۳۷ او گونون صاباحي داغدان اِنَن زامان، بئر چوخ خالق عئسانين پئشوازينا چيخدي. ۳۸ بئردن جاماعات آراسيندان بئر آدام قيشقيريب ددي: “اوستاد، سنه يالواريرام، اوغلوما نظر سال، چونکي او، منئم بئرجه بالامدير. ۳۹ بئر روح اونو توتور، او دا بئردن بئره باغيرماغا باشلايير. روح اونو اِله تئتره​دئر کي، اوشاغين آغزي کؤپوکله‌نئر. و اونو قووّتدن سالاندان سونرا زورلا اوندان آيريلير. ۴۰ سنئن شاگئردلرئنه يالوارديم کي، روحو قووسونلار، لاکئن باجارا بئلمه‌دئلر.” ۴۱ عئسا جاواب ورئب ددي: “اي ائمانسيز و ترسه نسئل! نه واختا قدر سئزئنله اولوب سئزه دؤزه​جه‌يم؟! اوغلونو بورايا گتئر.” ۴۲ اوشاق عئسانين يانينا گلن واخت، ائبلئس اونو يره چيرپيب چوبالاتدي. آمّا عئسا اونا آجيقلاندي و اوشاغي صاغالديب آتاسينا وردي. ۴۳ هامي تارينين عظمتئنه مات قالميشدي. و هر کس عئسانين اتدئيي بوتون ائشلره حيرت ادنده، او، اؤز شاگئردلرئنه ددي: ۴۴ “بو سؤزلر قولاقلارينيزدا قالسين؛ چونکي ائنسان اوغلو ائنسانلارين الئنه تسلئم ادئله​جک.” ۴۵ لاکئن اونلار بو سؤزو آنلاماديلار و سؤزون معناسي اونلار اوچون درک ادئلمه​مئش قالدي و بو باره​ده عئسادان سوروشماغا قورخوردولار.
لاپ بؤيوک کئمدئر؟
(متّا 18:‏1-‏5، مرقوس 9:‏33-‏40) ۴۶ اونلارين آراسيندا بله بئر موباحئثه دوشدو کي، اونلاردان هانسي داها بؤيوکدور. ۴۷ عئسا اونلارين اورکلرئنده‌کي فئکئري بئلدي و کؤرپه بئر اوشاغي گؤتوروب يانينا چکدي ۴۸ و اونلارا ددي: “کئم بو اوشاغي منئم آديما قبول اتسه، مني قبول اتمئش اولور و کئم مني قبول ادئر، مني گؤنده‌ره‌ني قبول اتمئش اولور. آرانيزدا لاپ کئچئک کئم اولسا، اِله لاپ بؤيوک اودور.” ۴۹ بو زامان يوحنّا سؤز آليب ددي: «اوستاد، بئر آدام گؤردوک کي، سنئن آدينلا​ ائبلئسلري قووور و اونا مانع اولدوق چونکي بئز​ئمله سنئن دالينجا گلمئر.» ۵۰ عئسا اونا ددي: “اونا مانع اولمايين. چونکي سئزه ضئدّ اولمايان سئزئن طرفدارينيزدير.”
سامئره​لئلر عئساني ائسته‌مئرلر ۵۱ عئسانين دونيادان گؤيه آليناجاغي گونلر ياخينلاشاندا، او، اورشلئمه گتمک قرارينا گلدي. ۵۲ اؤزوندن قاباق الچئلر گؤنده‌ردي. اونلار، عئسا اوچون تداروک گؤرمک قصدي ائله سامئره​لي‌لرئن بئر کندئنه گئردئلر. ۵۳ لاکئن اورانين اهلي اونو قبول اتمه‌دئلر، چونکي اونون قصدي اورشلئمه گتمک ائدي. ۵۴ عئسانين شاگئردلري يعقوب و يوحنّا بونو گؤرن زامان ددئلر: “يارب! ائسته‌يئرسن امر ادک کي، گؤيدن اود ياغسين و اونلاري محو اتسئن؟” ۵۵ لاکئن عئسا دؤنوب اونلارا آجيقلاندي. و ددي: “سئز هانسي روحدان اولدوغونوزو بئلمئرسئنئز. ۵۶ چونکي ائنسان اوغلو گلمه‌يئب کي، ائنسانلارين جانيني محو اتسئن. گلئب کي، اونلاري خئلاص اتسئن.” و آيري بئر کنده گتدئلر.
عئسانين دالينجا گتمه‌يئن باهاسي
(متّا 8:‏19-‏22) ۵۷ اونلار يولدا گدن واخت، بئر نفر عئسايا ددي: “يارب! هارايا گده​سن، سنئن دالينجا گله‌رم.” ۵۸ عئسا اونا ددي: “تولکولرئن يوواسي، گؤي قوشلارينين دا يوواسي وار، لاکئن ائنسان اوغلونون باشيني داياماغا بئر يري يوخدور.” ۵۹ و آيري بئر آداما ددي: “منئم داليمجا گل.” آمّا او ددي: “يارب منه ائجازه ور، اوّلجه گدئم آتامي دفن ادئم.” ۶۰ عئسا اونا بله ددي: “قوي اؤلولر اؤز اؤلولرئني دفن اتسئنلر. آمّا سن گت تارينين پادشاهليغيني اعلان ات.” ۶۱ آيري بئري ده ددي: “يارب! سنئن دالينجا گله​جه‌يم، آمّا ائجازه ور اوّلجه اِوئمده اولانلارلا وئداعلاشيم.” ۶۲ لاکئن عئسا اونا ددي: “اَلئني جوت اوستونه قويوب آرخايا باخان آدام تارينين پادشاهليغينا ياراشماز.”

- LUK
- ←
- ۹
- →

© 2008 Bible Society of Azerbaijan