- PSA
- ←
- ۵۰
- →

۵۰
۱ قادئر اولان تاري، رب تاري دانيشير،
گون دوغاندان گون باتانا قدر دونياني چاغيرير. ۲ گؤزل‌لئيئن کامئلي اولان صحيوندان، پارلاق شاخير.
تاريميز گلئر، ۳ ساکئت قالماياجاق.
قاباغيندا ياخيب-تؤکن اود،
اطرافيندا نَرئلده‌ين يل گدئر. ۴ خالقيني موحاکئمه اتمک اوچون
يوخاريدان گؤيلره سَسله‌نئر،
ير اوزونه ده: ۵ “موتّقي‌لرئمي منئم حوضورما ييغين،
او آداملاري کي،
قوربان واسئطه‌سي ائله منئمله عهد باغلاييبلار.” ۶ گؤيلر اونون صالحلئيئني اعلان ادئر،
چونکي تاري اؤزو داوردئر. سِلا ۷ “اشئت، منئم خالقيم، دانيشاجاغام،
اي ائسرايئل، سنئن ضئدّئنه شهادت وره‌جيم:
تاري منم، سنئن تارين. ۸ سني تنبه اتمئرم،
قوربانلاريندان اؤتري يوخ،
يانديرما قوربانلاريندان اؤتري ده يوخ کي،
اونلار دائم گؤزومون قاباغيندادير. ۹ سنئن اوئندن بئر گاميشا نه احتئياجيم وار؟!
آغيل‌لارينداکي کِچئلره نه احتئياجيم وار؟! ۱۰ چونکي مشه‌نئن بوتون حيوانلاري منئمدئر،
مئنلرجه داغلارداکي سيغيرلار دا منئمدئر. ۱۱ داغلارين بوتون قوشلاريني تاني‌ييرام.
چؤلون بوتون وحشي حيوانلاري دا منئمدئر. ۱۲ اگر آج اولسايديم، سنه دِمَزدئم،
چونکي دونيا و اوندا اولان هر شي منئمدئر. ۱۳ مگر من گاميش اتي ييئرم؟!
مگر من کچي قاني ائچئرم؟! ۱۴ تارييا شوکور قوربانيني تقدئم ات.
اوجالاردا اولانا نذئرلرئني يرئنه يتئر. ۱۵ دارليق گونده مني چاغير،
سني خئلاص ادرم،
سن منه عئزّت وررسن.” ۱۶ آمّا تاري پئس آداملارا ديئر:
“منئم شرئعتئمي ازبردن اوخوماغا نه حاقّين وار؟!
يا دا منئم عهدئمي دئلئنه گتئرمه‌يه؟! ۱۷ سن منئم تنبهئمدن نئفرت ادئرسن،
سؤزلرئمي آرخانا آتيرسان. ۱۸ بئر اوغرو گؤرونجه، اونا قوشولورسان،
زئناکار آداملارلا شرئک اولورسان، ۱۹ آغزيني يامان دمه‌يه بوراخيرسان،
دئلئن حئيله ائختئراع ادئر، ۲۰ اوتوروب قارداشيندان گئليلئک ادئرسن،
اؤز آنانين اوغلونو تحقئر ادئرسن. ۲۱ بو ائشلري ادئبسن،
من دئنمه‌مئشم؛
گومان اتدئن کي، من ده سنئن کئمئيم.
لاکئن سني تنبه اده‌جيم،
گوناهلاريني گؤزونون قاباغينا دوزه‌جيم. ۲۲ سئز، تاريني اونودانلار، بونا دئقّت ادئن!
يوخسا سئزي پارچالايارام،
و خئلاص ادن اولماز. ۲۳ منه شوکور قوربانيني تقدئم ادن، مني عئزّتلندئرئر؛
يولونو دوز ادن آداما، من تارينين نئجاتيني گؤرسده‌جيم.”

- PSA
- ←
- ۵۰
- →

© 2008 Bible Society of Azerbaijan