- EXO
- ←
- ۱۳
- →

۱۳
چيخيش خاطئره‌سئ ۱ رب موسايا ددي: ۲ “ائسرايئل اؤولادلاري آراسيندا هر بطندن ائلک دوغولان بوتون اوغلانلاري و بوتون حيوانلارين بالالاريني منه تقدئس ات. اونلار منئمدئر.” ۳ موسا خالقا ددي: “مئصئردن، نؤکرچئلئک اِوئندن چيخديغينيز گونو خاطيرلايين. چونکي رب سئزي قووّتلي اَل‌له اورادان چيخارتدي و بونا گؤره ده مايالي چؤرک گرک ييئلمه‌سئن. ۴ آبئب آييندا اولان بو گون چيخيرسينيز. ۵ رب آتالارينيزا آند ائچمئشدي کي، کَنَعانليلارين، خئتلئلرئن، اِمورلولارين، خئولئلرئن، و يِبوسلولارين اؤلکه‌سئني سئزه وره‌جک. سئزي سود و بال آخان بئر تورپاغا گتئره‌جيي واخت، بو عئبادتي همئن آيدا يرئنه يتئرئن. ۶ يدّي گون ماياسيز چؤرک ييئن، يدّئنجي گون ربّه بايرام اولسون. ۷ او يدّي گون عرضئنده، آنجاق ماياسيز چؤرک ييئلمه‌لئدئر. آرانيزدا بوتون اؤلکه‌ده نه مايالي چؤرک گؤرونسون، نه ده مايا. ۸ او گونو اوغلونوزا بئلدئرئب ديئن: «مئصئردن چيخديغيم واخت رب منئم اوچون نَلر اتدئيئنه گؤره بله ادئرم.» ۹ قوي بو اَلئنئزده نئشانه و گؤزلرئنئزئن قاباغيندا خاطئره اولسون کي، ربّئن قانونو آغزينيزدان دوشمه‌سئن، چونکي رب سئزي قووّتلي اَل‌له مئصئردن چيخارتدي. ۱۰ ائلدن ائله بو قايدايا تعيئن اولونان واخت عمل اده‌جکسن. ۱۱ او زاماندان کي، رب، سئزه و آتالارينيزا آند ائچدئيي کئمي، سئزي کَنَعانليلارين اؤلکه‌سئنه گتئردي، اوراني سئزه وردئيي زامان، ۱۲ آنا بطنئندن ائلک دوغولان بوتون اوغلانلارينيزی ربّه تقدئم اتمه‌لئسئنئز: ائلک دوغولان بوتون حيوان بالالاري دا ربّئن اولسون. ۱۳ هر ائلک دوغولان اِششَک بالاسي عوضئنه، بئر قوزو وره‌‌جکسئنئز. اگر عوضئني ورمَيه‌سئنئز، گرک اونون بوينونو سينديراسينيز. اوغلانلارينيزين آراسيندا هر آدامين ائلک دوغولانين عوضئني ورمه‌لئسئنئز. ۱۴ اوغوللارينيز سئزدن «بو ندئر؟» سوروشاندا ديئن: «رب بئزي مئصئردن، نؤکرچئلئک اِوئندن قووّتلي اَل‌له چيخارتدي. ۱۵ فئرعون بئزي آزاد بوراخماماغا عئناد ادنده، رب مئصئر تورپاغيندا اولان هم ائنسانلارين هم ده حيوانلارن بوتون ائلک اوشاغيني اؤلدوردو. بونا گؤره من بوتون ائلک دوغولان حيوان بالالاريني ربّه قوربان ورئرم، بوتون ائلک اوغوللاريمين دا عوضئني ورئرم. ۱۶ قوي بو اَلئنئزده نئشانه و گؤزلرئزئن قاباغيندا خاطئره علامتي اولسون، چونکي رب بئزي قووّتلي اَل‌له مئصئردن چيخارتدي.”
تاري ائسرايئل اؤولادلارينا يول گؤرسدئر ۱۷ فئرعون خالقي آزاد بوراخديغي زامان، تاري اونلاري فئلئسطلی‌لرئن بؤلگه‌سئندن، حتّا يولون قيسا اولدوغو حالدا آپارمادي. چونکي ددي: خالق موحارئبه گؤرنده بلکه پشمان اولوب مئصئره قاييدار. ۱۸ تاري خالقي قيرميزي دهنزه طرف، صحرا يولو ائله آپاردي. ائسرايئل اؤولادلاري مئصئر تورپاغيندان نئظاملا چيخديلار. ۱۹ موسا يوسئفئن سوموکلرئني اؤزو ائله آپاردي، چونکي يوسئف ائسرايئل اؤولادلارينا برک آند ورئب دمئشدي: “تاري موطلق سئزه نظر سالاجاق. گدن زامان اؤزونوله سوموکلرئمي ده بورادان چيخاردين.” ۲۰ ائسرايئل اؤولادلاري سوکّوتدان يولا دوشوب، صحرانين قيراغيندا اولان اِتامدا خيمه قوردولار. ۲۱ رب اونلارين قاباغي ائله، گوندوز اونلارا يول گؤرسدمَک اوچون، بولود دئره‌يئنده، گجه ده، اونلارا ائشيق ورمک اوچون، اود دئره‌يئنده گدئردي کي، گوندوز ده، گجه ده گده بئلسئنلر. ۲۲ گوندوزلر بولود دئره‌يي، گجه‌لر ده اود دئره‌يي خالقين قاباغيندان آيريلمادي.

- EXO
- ←
- ۱۳
- →

© 2008 Bible Society of Azerbaijan